
Prefaţă (la ediţia |) 


Cea mai mare parte a capitolelor ce alcătuiesc acest volum au fost tipărite 
mai întâi în revista Viaţa românească. Două au fost tipărite aiurea, iar două 
sunt inedite. 

Dacă aș fi voit să dau lucrării de faţă un titlu care să fie în același timp și 
o definiție exactă a conţinutului său, ar fi trebuit s-o intitulez Câteva 
considerații asupra evoluţiei spiritului critic în cultura românească, de la 
primele lui manifestări până la formarea definitivă a statului român modern. 
Dar ar fi fost prea lung!... i 

Conţinutul acestui volum îl consider ca o introducere la alte studii. In 
adevăr, aci am vorbit de curentele critice care au prezidat la formarea limbii 
literare, a literaturii române moderne și la organizarea statului român 
modern. Cu alte cuvinte, am studiat evoluţia ideilor relative la aceste fapte, 
fără să studiez și însăși evoluţia faptelor, adică a limbii, a literaturii și a 
organizării politico-sociale. 

Aceste studii rămân de făcut. Programul e cam vast... Dacă împrejurările 
îmi vor fi prielnice, poate voi realiza o mică parte din el. 

G.I 


Prefaţă (la ediţia a Il-a) 


Studiul de față, scris în cea mai mare parte acum douăzeci de ani, tipărit 
mai târziu, aproape întreg, în Viaţa românească, a apărut în volum în anul 
1909. 

De atunci a trecut mult. Poate că unele aprecieri au suferit modificări, 
mai ales din cauza luminii orbitoare aruncată de război asupra întregii 
noastre istorii de la 1848 încoace. Poate, deci, entuziasmul pentru generaţia 
de la 1848 s-a mai temperat și comprehensiunea pentru atitudinea 
antiliberală s-a mai lărgit. Constatările însă și explicările mi se par valabile 
și astăzi. 

Așadar, dacă ar fi ceva de retușat în acest studiu, ar fi numai în ce 
privește atitudinea subiectivă, și nu și constatarea obiectivă, în definitiv 
singura profitabilă pentru cititor. Dar voind să retipăresc aceeași carte, am 
crezut că trebuie să păstrez și tonul, pentru că și tonul face parte integrantă 
din operă. Am suprimat însă câteva pasaje în care se repetau, prea de prisos, 
lucruri spuse în altă parte a volumului și am făcut câteva schimbări de 
cuvinte și de fraze, pentru a ușura stilul, vreau să zic înțelegerea acestui 
studiu, cugetat multă vreme, dar, din pricini cu totul personale, scris foarte 
repede. 

Trebuie să adaug că, cu privire la politica lui Caragiale, ar fi trebuit de 
remaniat și completat capitolul respectiv, pentru că, de la război încoace, mă 
conving din ce în ce mai mult că acest om a văzut mai bine decât oricine în 
realitatea noastră socială din veacul al XIX-lea. Dar acest lucru îl voi arăta 
altădată. 

Cu toate că de când am tipărit acest studiu unii din scriitorii citați (după 
vechile ediții Socec) au apărut în ediţii noi, mai accesibile publicului (e 
vorba de Negruzzi, Alecsandri, Odobescu, Maiorescu), iar operele altora, 
răspândite în publicaţii periodice, au apărut de atunci încoace în volum 
(Russo, întrucâtva Kogălniceanu), am lăsat totuși citațiile neschimbate, 
pentru că adaptarea lor la ediţiile noi mi-ar fi dat o muncă disproporţională 
cu folosul cititorilor. Iar întru cât privește pe Russo, citarea de-a dreptul din 
revistele și ziarele în care și-a tipărit ori i s-au tipărit scrierile cred că 
prezintă chiar un avantaj. Cititorul află unde și când a apărut întâia oară 
opera acestui scriitor încă nu destul de recunoscut și chiar cunoscut și are 
posibilitatea să-și dea mai bine seamă de importanţa ideilor lui situate, 
astfel, în timp și, se poate zice, în spaţiu. 


Un ultim cuvânt în privinţa unor termeni întrebuinţaţi aici și al căror 
conţinut, variind cu vremea, trebuie definit. Prin "revoluţionarism" înţeleg 
ideologia Revoluţiei Franceze de la sfârșitul veacului al XVIII-lea. Prin 
"liberalism român" înțeleg aceeași ideologie transplantată la noi la mijlocul 
veacului trecut. Prin "naționalism" înţeleg trezirea conștiinței naționale, 
determinată, pe lângă alte cauze, de aceeași ideologie. 

G. I. 


Momentele introducerii culturii apusene, 
înainte de veacul al XIX-lea 


Poporul român, atât de bine înzestrat, n-a avut norocul și onoarea să 
contribuie la formarea civilizaţiei europene. Din cauze istorice 
binecunoscute, el a trebuit să piardă toate bunurile culturale aduse aici de 
coloniști și să trăiască, mai bine de o mie de ani, o viaţă de păstorie, în 
vreme ce popoarele apusene, moștenitoare ale culturii antice, au putut nu 
numai să păstreze moștenirea, dar să o și mărească. Şi au pierdut amândouă 
părțile: și cultura europeană, și poporul român. A pierdut și cultura 
europeană, căci o coardă, care ar fi fost sonoră, n-a vibrat. 

Dar dacă poporul român n-a luat parte direct la formarea civilizaţiei 
europene, a luat parte însemnată indirect. El a fost una din stâncile de care 
s-au izbit aici, în Răsărit, pierzându-și energia, popoarele barbare care, dacă 
ar fi ajuns în Apus cu toată puterea mișcării iniţiale, ar fi făcut imposibilă 
civilizaţia. După ce furtuna s-a mai liniștit -- de tot nu s-a liniștit niciodată, 
în stare latentă e și azi --, poporul român a început să se împărtășească și el 
din acea cultură acumulată în Apus, și nu a fost o pomană acea împărtășire, 
căci nu numai că a plătit-o și o plătește îndeajuns de scump, dar a avut și un 
drept asupra ei, căci, cum am spus, a contribuit indirect la formarea ei. 

Nu e nici un popor care să nu fi împrumutat de la altele. Din chiar faptul 
că cultura europeană e creată de mai multe popoare rezultă că fiecare 
datorește ceva celorlalte. Popoarele germanice au împrumutat cultura 
romană, toate popoarele moderne n-au făcut decât să dezvolte cultura 
antică, Franţa veacului al XVIII-lea a împrumutat de la englezi, Germania 
veacului al XVIII-lea, de la francezi, Franţa de astăzi, în literatură, de la 
scandinavi și ruși, cutare școală literară dintr-o ţară e fiica cutărei școli 
literare din alta; împrumuturi în științe etc., etc. 

Românii, care n-au creat aproape nimic, au împrumutat tot. Toată istoria 
culturii românești, de la sfârșitul veacului de mijloc până azi, e istoria 
introducerii culturii străine în țările românești; și toată istoria culturii 
românești, din veacul al XVI-lea până azi, nu e decât istoria introducerii 
culturii apusene în ţările române și a asimilării ei de către români -- cu mici 
împiedicări în vremea fanariotismului și a rusismului. 

E o naivitate aerul mânios cu care conservatorii doctrinari privesc aşa- 
numitele "forme noi" și "pervertirea" mentalităţii românești de către 


cugetarea străină. Când se ridică numai împotriva generaţiei de la 1848, nu 
sunt compleţi, căci ar trebui să se ridice mai întâi împotriva influenţei slavo- 
bulgare, care, ea cea dintâi, a adus forme noi, o mentalitate nouă, ba și o 
limbă oficială nouă. Ar trebui apoi să se ridice împotriva influenţei husite, 
care în veacul al XV-lea a introdus la români o "noutate": traduceri de cărți 
bisericești. Impotriva influenţei luterane, căreia îi datorim atâtea "noutăţi", 
atâtea atentate la ceea ce apucaseră oamenii de la 1500 (adică la slavo- 
bulgarism): cărţi; în limba română; tipărite. Ar trebui să se ridice, mai cu 
seamă, împotriva școalei istorice moldovenești, reprezentată prin Miron 
Costin, un "polonizat", și prin ceilalți, după cum cei de la 1848 au fost 
"franţuziţi"; împotriva lui Şincai și Maior, care au încetățenit pe dea-ntregul 
o cultură străină în capetele românești, căci și autorul Catehismului luteran 
de la 1544, și Miron Costin, și Maior sunt -- istoriceşte și filozoficește -- 
predecesorii acelei generaţii de la 1848 -- Kogălniceanu, Brătianu, 
Bălcescu, Russo, Eliade Rădulescu, Rosetti, Ghica, Alecsandri --, de care 
vorbesc conservatorii doctrinari cu dispreţ, căci toţi au transplantat pe 
pământul românesc cultura străină. 

Dacă această imigrare a culturii nu ar fi avut loc, România ar fi rămas cu 
totul în afară de sfera civilizaţiei, căci, încă o dată, civilizația română se 
pierduse pe pământul Daciei. Dacă ar fi fost ca românii să ia de la început 
crearea civilizaţiei, le-ar fi trebuit, spre a ajunge unde sunt astăzi, tot atâta 
vreme cât i-a trebuit omenirii, de la egipteni până azi, spre a se civiliza, căci 
civilizaţia de azi își are începutul mai înainte de cel dintâi rege egiptean. 
Civilizaţia este o acumulare, și dacă ea s-ar fi pierdut și în Apus, astăzi am 
fi fost mult mai puţin civilizaţi decât egiptenii în perioada tebană. 

Cei care se ridică împotriva celor de la 1848, fără să se ridice împotriva 
tuturor influențelor străine de mai înainte, se fac, fără să vrea, apărătorii 
fanariotismului și ai rusismului, căci înainte de influenţa europeană de la 
începutul veacului al XIX-lea, ţara era fanariotizată și o urâtă influență 
rusească se accentua. Influenţa europeană din veacul al XVII-lea fusese 
înăbușită. Dealtmintrelea, nici acea influenţă din veacul al XVII-lea nu i-ar 
fi mulţumit, căci, ca să vorbim numai de Moldova, era o influență apuseană: 
poloneză, și se vede că ceea ce îi sperie pe conservatorii noștri doctrinari 
sunt influenţele europene, și nu influenţele orientale, căci "vechiul regim", 
cel mai vechi, a fost înrâurirea slavo-bulgară, cel mai nou, cea 
turcobizantină. 

* 

Acest studiu are de scop să urmărească spiritul critic care a prezidat la 
adaptarea culturii în țările române. Cum acest spirit critic nu s-a manifestat 
decât la introducerea culturii europene, nu ne vom ocupa aici de influenţele 
orientale; și cum acest spirit critic nu s-a manifestat decât în veacul al XIX- 
lea, în vremea ultimei influenţe europene, cea sub forma franceză, nu ne 
vom ocupa în special decât de această epocă. Dar, fiindcă înţelegerea 


acestei manifestări a spiritului critic e condiţionată de cunoașterea 
influențelor apusene din veacurile trecute, vom face o scurtă ochire asupra 
acelor influenţe. 

Părerea curentă este că cultura europeană a venit întâiași dată în veacul al 
XIX-lea. Dar civilizaţia venită în veacul al XIX-lea e numai unul din 
momentele fenomenului, e momentul cel mai important, mai hotărâtor și 
ultimul, atâta tot. 

Cultura europeană a început să vină mai de mult. A venit necontenit, dar 
se pot preciza câteva momente. 

Primul moment e în veacul al XVI-lea. Acum Apusul începe să plătească, 
pentru întâia oară, și nu dezinteresat, din datorie. Sașii, dorind să 
convertească pe români la protestantism, le tipăresc cărţi bisericești în 
românește. De data aceasta, românii primesc pasiv influenţa europeană. 
Așadar, în Transilvania, la periferia despre apus a românismului, acolo unde 
românismul s-a păstrat cu atâta tenacitate, de unde acum o sută de ani ne-a 
venit o idee mântuitoare, de unde și de acum înainte trebuie să ne vină -- și 
o să ne vină -- spiritul viguros românesc, acolo s-a întâmplat să înceapă 
cultura propriu-zis românească. Şi să se observe că, orice ar zice 
conservatorii doctrinari, influenţa apuseană și creșterea culturii românești 
naţionale sunt două fenomene concomitente. 

Al doilea moment, a doua plată a datoriei, a doua influenţă salutară 
străină e în veacul al XVII-lea în Moldova. Polonii, popor de cultură 
europeană graţie culturii lor latine, au, încă din veacul al XVI-lea, o mare 
înrâurire asupra Moldovei, înrâurire care-și dă efectul deplin în veacul al 
XVII-lea. Acum și începe adevărata influenţă a civilizaţiei Apusului asupra 
românilor. Polonia devine pentru Moldova ceea ce azi e Franţa pentru 
România, păstrând, bineînţeles, toate proporţiile. Luca Stroici, Ureche, 
Costineștii, Dosoftei -- și alţii, pe care literatura nu-i cunoaște -- sunt mai 
mult sau mai puţin familiarizați cu cultura apuseană, știu limba poloneză, în 
care puteau citi mult, limba latină, în care puteau citi mai mult. In jurul lor, 
alții mai puţin cărturari învaţă și ei ceva de la dânșii, și un Ion Neculce, deși 
neștiutor de limbi străine, e și el un om "cultivat", pentru că deja fusese 
Ureche și Costineștii. Dacă adăugăm la aceștia și pe cosmopolitul D. 
Cantemir, care e un produs direct al culturii europene și multilaterale, 
vedem că avem a face cu o adevărată mișcare culturală, care ar fi avut un 
efect colosal, ar fi scurtat cu două veacuri drumul penibil până la completa 
lumină, dacă n-ar fi fost mai multe pricini împiedicătoare. 

Prima. Lipsa de cultură, aproape totală, în păturile moldovenești. Cu alte 
cuvinte, lipsa unei mase de cunoștințe aperceptive, cum s-ar zice; așa încât, 
ca să luăm o pildă, ideea că românii se trag din romani nu numai că nu 
putea face nici o impresie -- căci pentru niște oameni care nu știu cine au 
fost romanii originea romană nu poate inspira mândrie --, dar nici nu putea 
forma o cunoștință istorică în capul contemporanilor lui Miron Costin: 


Roma -- originea -- era un necunoscut. De aceea cronicile nici n-au fost 
tipărite, cum au fost cărţile bisericești, care corespundeau unei necesități. 

A doua. Condiţiile istorice, adică pe de o parte, decăderea Poloniei, iar pe 
de alta, invazia înăbușitoare a grecismului, cu alte cuvinte, întreruperea prea 
de timpuriu, abia după naștere, a acelui curent polonez nobil și salvator, 
căruia totuși îi datorim, mai întâi, ivirea unei mari și fecunde idei în 
conștiința câtorva români -- originea romană a poporului român și, ca 
corolar, ideea de unitate a tuturor românilor prin originea lor comună --, și 
apoi deprinderea cu reflectarea asupra vieţii, prin faptul că cronicarii judecă 
și nu se mai mărginesc a înregistra faptele, ca mai înainte, în perioada 
slavo-bizantină. Efectele acestei mișcări culturale n-au să se piardă 
niciodată cu totul în Moldova. Această timpurie mișcare culturală din 

Moldova ne va explica, cum vom vedea, o interesantă particularitate a 
culturii moldovenești din veacul al XIX-lea. 

Muntenia e influențată mai simţitor de cultura apuseană abia în veacul al 
XVIII-lea. Numai în veacul al XVIII-lea, prin curentul grecesc, care 
conţinea și câteva elemente apusene, și prin curentul vechi francez, 
Muntenia se influenţează mai apreciabil de cultura apuseană. Așa că, pentru 
Muntenia, veacul al XVIII-lea, dacă e o perioadă de înjosire morală și 
naţională și de mizerie materială, e, în schimb, o epocă de oarecare progres 
intelectual. In Moldova, din contra, cele două curente, curentul grecesc și 
curentul francez venit prin greci, nu înseamnă, ca pentru Muntenia, un 
progres, căci, față cu influenţa poloneză, ele sunt inferioare ca purtătoare de 
cultură. Și nu din punct de vedere cantitativ -- al sumei de cunoștințe și al 
sumei de știutori de carte --, ci din punct de vedere calitativ, ca 
superioritate, ca idealitate. 

Influenţa poloneză, care alungase un curent oriental -- bizantino-slav --, e 
înlocuită, la rândul ei, de alt curent oriental: turco-fanariot. 

Dar în acest veac Transilvania se pune deodată în fruntea culturii 
românești și pune începutul culturii românești moderne. Din pricina unirii 
unei părți dintre români cu biserica papală, se înfiinţează școli românești -- 
cea mai însemnată e seminariul din Blaj — și se naște pentru români putinţa 
de a-și trimite fiii distinși la învăţătură la Viena și chiar la Roma, leagănul 
poporului român. Acolo aceștia se adapă, la izvor, la cultura latină -- și 
apuseană -- și ideea de latinitate se întărește în mintea lor până la puterea 
unei idei fixe. Curentul latinist, început în Moldova în veacul al XVII-lea, 
renaşte acum în Transilvania, ajunge până unde poate să ajungă -- până la 
limită -- și devine, ceea ce e foarte important, o forță socială, un ferment de 
progres. Şi e curios -- la prima vedere numai, căci vom vedea pricinile -- că 
acest curent nu poate prinde tocmai în Moldova, acolo unde a apărut întâiași 
dată. 


Veacul al XIX-lea. Factorii culturii 
românești din acest veac 


Veacul al XIX-lea în Transilvania nu prezintă nimic deosebit de 
interesant. Se continuă curentul latinist, fără să mai apară figuri, afară de a 
lui Timotei Cipariu. În același timp, civilizaţia apuseană, în forma germană, 
continuă să străbată mai departe, producând și un efect rău: stricarea limbii. 

Muntenia, în acest veac -- vorbind până pe la 1880 --, se caracterizează 
prin lupta revoluţionară împotriva vechiului regim și prin inferioritatea 
culturii. Muntenia reprezintă, s-ar putea zice, voinţa și sentimentul, pe când 
Moldova mai cu seamă inteligenţa. Muntenia face o operă mai utilitară; ea 
își cheltuiește energia în lupta pentru schimbarea ordinii sociale, caută să 
transplanteze din Apus formele noi. Moldova face o operă mai de lux: ea 
caută să adapteze cultura apuseană la sufletul românesc, caută să adapteze 
la noi formele cugetării apusene. 

De aceea în Muntenia vom găsi o legiune de patruzecioptiști; în 
Moldova, o legiune de spirite critice și de literatori. 

E drept că și Muntenia nu se lasă mai prejos, ba chiar stă mai sus, într-un 
gen, într-unul singur, în poezia lirică -- gen care apare la originile oricărei 
literaturi, căci nu presupune necesitatea unui grad sensibil de civilizaţie. 
Numai cât, din cauza lipsei de atmosferă culturală a Munteniei, talentele ei 
lirice n-au dat tot ceea ce ar fi putut da, ba unele, căzând cu totul pradă 
maniei franţuziste ori latiniste, și neavând nici o atingere cu poporul, s-au 
sinucis: Depărăţeanu și alţii. 

Care să fie pricina acestei deosebiri dintre Muntenia și 

Moldova? Pentru a ne lămuri, să vedem mai întâi care sunt elementele și 
factorii culturii românești din veacul al XIX-lea, să vedem dacă aceste 
elemente și acești factori nu diferă cumva de la Moldova la Muntenia. 

Cultura noastră de azi e o sumă a vechii culturi românești, de care am 
vorbit, a culturii europene venite mai ales prin curentul francez, a ideilor 
Şcolii ardelene (curentul latinist), toate acestea prelucrate și fasonate -- 
foarte puţin -- de curentul poporan. 

Vechea cultură a fost mai puternică în Moldova decât în Muntenia, cum 
s-a văzut, din pricina curentului polonez. 

La începutul veacului al XIX-lea, Moldova are deja o tradiţie culturală. 
Acest lucru este de o importanţă capitală. 


Peste vechea cultură vine curentul latinist, prin cărţi, gazete și oameni (G. 
Lazăr, Laurian, Ilarian, Barnuţiu etc.), și curentul francez. Curentul latinist a 
fost mai slab în Moldova decât în Muntenia, unde urmele lui și azi încă n-au 
murit cu totul, dovadă persistenţa ortografiei "academice" la oamenii culți 
din Muntenia, dovadă frazeologia naționalistă mai în floare în Muntenia. Şi 
nu e mult de tot de când Bucureștiul ţinea sus steagul latinismului (Revista 
contemporană) împotriva spiritului critic moldovenesc. Că acest curent a 
fost mai tare în Muntenia, o mărturisesc și contemporanii. Așa, M. 
Kogălniceanu, în al său Cuvânt introductiv la cursul de istorie națională, 
1843, zice: 

"In mine veţi găsi un român, însă niciodată până acolo ca să contribuiez 
la sporirea romanomaniei, adecă mania de a ne numi romani, o patimă care 
domnește astăzi mai ales în Transilvania și la unii din scriitorii din Valahia." 

Şi continuă stăruind asupra acestei manii sau patimi, pe care o 
ridiculizează. 

De asemenea și A. Russo: "Reacţia în contra apucăturii literaturii de 
astăzi trebuie să vie, de acum încă, lauda Moldovei e de a nu prea fi dat în 
asemenea rătăciri", lucruri scrise cel puţin în 1855, când apărea România 
literară, când adică și-a scris Cugetările. 

Curentul francez, de asemenea, va avea o soartă deosebită în Moldova 
decât în Muntenia. In Moldova, el se va înfățișa mai ales ca un curent 
cultural, aproape literar, pe când în Muntenia, mai mult ca un curent social 
și politic. 

Curentul poporan, adică cunoașterea literaturii populare și utilizarea ei ca 
îndreptar pentru literatura cultă, s-a născut în Moldova. Eliade, când 
recomandă lui C. Negruzzi procedeul de a-și forma limba literară, vorbește 
de unificarea dialectelor, de limba bisericească, dar de limba poeziei 
populare nu; și n-a vorbit nicăierea. Şi foarte multă vreme acest curent n-a 
fost măcar cunoscut aiurea. Reprezentanţii acestui curent sunt A. Hâjdău 
din Hotin, Asachi, dar mai ales -- cu stăruinţă și cu conștiință de valoarea 
lor -- A. Russo, V. Alecsandri, Kogălniceanu și C. Negruzzi. 

Era natural ca acest curent să se nască în Moldova. 

Acea tradiţie culturală, de care am vorbit, se opune curentului falsificator 
latinist. E vorba atunci de apărat caracterul vechi tradiţional al limbii și 
literaturii, împotriva latinismului și a franțuzismului. Atunci tradiţia literară 
moldovenească își va găsi un aliat în literatura și limba populară. Alexandru 
Russo spune: 

"Cercetez literatura și dau de o amestecătură indigestă de limbi neolatine, 
de o sumă de idei luate fără nici un sistem de la străini și prin urmare nu-i 
găsesc nici un caracter original. Unde este dar românismul? Unde să-l caut 
pentru ca să-mi fac o idee exactă de geniul român? 

Din întâmplare mă primblu într-o zi printr-un iarmaroc și, deodată, mă 
cred în altă lume. Văd oameni și haine ce nu văzusem în orașe; aud o limbă 


armonioasă, pitorească și cu totul străină de jargonul cărților. De unde eram 
la îndoială dacă românii sunt o nație sau o colonie cosmopolită modernă, un 
soi de Algerie franco-italiano-grecească, încep a întrevedea adevărul". 

"Iată poezie! lată adevărata literatură, de care se pot mândri românii." (E 

vorba de niște bucăţi populare, pe care nu le-am mai transcris.) -- și alte 
zece locuri, în care se vede că în capul acestui deosebit român lucrul de care 
vorbesc -- poezia populară ca mijloc de originalizare a literaturii culte -- era 
clar. În Muntenia, unde interesul cultural și literar era lăsat în umbră de cel 
politic, n-a fost un curent poporan: 

"Anton Pann -- zice Alecsandri într-o scrisoare din 

1872 -- nu a fost până acum prețuit la adevărata lui valoare, ba, încă, în 
Valahia meritele sale sunt chiar dispreţuite de majoritatea literaţilor 
moderni". 

Acum posedăm factorii culturii românești din veacul al XIX-lea. Vedem 
că în Muntenia sunt: o tradiţie culturală mai slabă, curentul latinist și 
curentul francez mai ales în ipostazul lor politic. În Moldova: o tradiţie 
culturală mai puternică, curentul latinist slab, curentul francez în ipostazul 
mai ales literar, și curentul poporan. 

Din această deosebire a factorilor rezultă și deosebirea dintre istoria 
culturii și a literaturii Moldovei și Munteniei din veacul al XIX-lea. 

Caracteristica Munteniei, am spus-o, e lupta pentru realizarea unor 
idealuri sociale și naţionale. 'Talentele ei, mai toate, sunt absorbite de 
această luptă. Un C.A. Rosetti, care în Ceasuri de mulțumire făgăduiește 
atât de mult și care ar fi fost un adevărat poet, nu mai face literatură poetică. 
Ion Ghica, acel mare talent de prozator, se dedă cu totul politicii. Dacă C.A. 
Rosetti și I. Ghica s-ar fi născut în Moldova, negăsind aici un mediu 
favorabil pentru a se dezvolta politicește, ci unul tocmai dimpotrivă -- 
mediul intelectual moldovenesc --, poate că azi istoria literaturii ar fi mai 
bogată cu un poet liric și cu un nuvelist. 

Talentele poetice din Muntenia se resimt în cea mai mare parte de lipsa 
de cultură și de spirit critic a provinciei lor. Dovadă Bolintineanu, ale cărui 
defecte se reduc, mai toate, la lipsa lui de cultură; dovadă un Depărăţeanu, 
victimă a franţuzismului datorit lipsei de spirit critic a culturii muntenești. 
Dar, încă o dată, Muntenia și-a plătit tributul către românism prin lupta ei 
pentru crearea României moderne, ceea ce constată, dar nu înțelege 
Alecsandri, când în scrisorile sale nu mai isprăvește cu sarcasmele la adresa 
politicii din Muntenia: "ăMunteniii se agită ca niște umbre chineze pe o 
scenă politică imaginară... Nebunia lor naivă îi depărtează din ce în ce mai 
mult de domeniul literaturii... Meschinele patimi zise politice, care au 
devenit o tristă monomanie dincolo de Milcov..." "Politica, iată boala care 
seacă izvoarele imaginaţiei și a bunului-simţ în București"... "Capitala 
gheșefturilor"... "Așa-zisul centru intelectual al României (sau, mai sadea, 
București)"... "Bogata sărăcie de idei și de talente a Capitalei"... Intr-un loc 


spune că a întrebat, pe vremea lui Cuza, pe doctorul Meyer, dacă n-a 
constatat un grad de sminteală la bucureșteni și că acest doctor i-a răspuns 
că sminteala ajunsese la gradul al doilea. 

Cum că din pricina acestei lupte cultura muntenească a fost mai în 
scădere, ne-o mărturisesc de la început scriitorii vremii. M. Kogălniceanu, 
în 1855, zice: 

"In Moldova, care nu inspira aceleași îngrijiri revoluţionare [subl. de 
Kogăln.], apăsarea spiritelor fu mai blândă. De aceea și inteligenţa au dat 
mai mult semn de viaţă..." _ 

Şi înșiră cărţile și publicaţiile apărute în anii 1849-1854. In Muntenia, 
"cea mai mare parte din junime fiind silită a se desțăra, cu dânsa emigrase și 
toată viaţa intelectuală a Ţării Românești”. 

Constantin Negruzzi ne spune același lucru -- numai că el nu face 
distingere între Moldova și Muntenia, ca Kogălniceanu: "Intâmplările 
anului 1848 au fost fatale literaturii române. Politica predominând, 
literatura amuţi”, lucru pe care îl spune și Alecsandri în Scrisori (p. 38), 
când numește pe literatori "cuci rătăcitori" în perioada de după 1848. 

Acest lucru, cum se vede din istoria literaturii și cum îl vede și 
Kogălniceanu, nu e just decât pentru Muntenia, unde, zice Kogălniceanu, în 
acel interval de cinci ani, afară de Vestitorul românesc, nu cunoaște altă 
publicaţie. Pentru Moldova, însă, el citează: Letopiseţele, Uricariul, Cronica 
lui Şincai, Baladele lui Alecsandri, Teatrul lui Alecsandri, Poezii de Sion, 
Istoria lui Laurian, Poezii de Bolintineanu tipărite la Iași, vreo trei publicaţii 
periodice etc. 


Recunoașterea necesităţii criticii. 
Cauzele pentru care spiritul critic apare 
în Moldova 


Influenţa unei culturi străine înseamnă influențarea în obiceiuri, în forme 
politice, în morală, în organizarea vieţii, în literatură etc. a unui popor de 
către altul sau altele. 

Poporul influenţat poate asimila cultura ori în mod pasiv, adică la 
întâmplare, fără alegere, fără critică, ori criticând, cemând elementele 
culturii străine, pentru a-și însuși numai ceea ce-i trebuie și tocmai ceea ce-i 
trebuie pentru dezvoltarea propriilor sale bogății, energii, capacități și 

aplecări. O cultură străină împrumutată este ca un capital străin, menit să 
pună în utilitate, „spre cel mai mare beneficiu, o bogăţie naţională, care 
altmintrelea ar rămâne neexploatată. În cursul acestui studiu vom avea 
ocazia să ilustrăm acest adevăr. Acum, anticipând, ne mulțumim să spunem, 
ca exemplu, că bogăţia limbii populare și a spiritului popular au rămas un 
subsol neexploatat, câtă vreme cultura apuseană nu și-a îndeplinit rolul ei 
salutar. 

Despre necesitatea influenţei apusene în cultura românească am mai 
vorbit și vom mai vorbi. Discuţie nu poate fi decât numai cu privire la ceea 
ce a fost și este potrivit, adaptabil nevoilor și sufletului poporului român, 
adică cu privire la problema asimilării elementelor culturii apusene necesare 
poporului român. Alegerea acestor elemente a fost opera școlii critice 
moldovenești din veacul al XIX-lea. 

Când, în acest veac, cultura apuseană a început să pătrundă mai puternic 
în ţările române, ea a găsit, la porţile Moldovei mai ales, păzitori care s-o 
examineze și să-și deie seamă de aceea ce ne trebuia. Că ei n-au greșit deloc 
nu se poate spune, căci nimic în lume nu poate fi perfect. 

Era nu numai fatal, dar chiar necesar ca ţările române să lepede haina 
turco-fanariotă și să se organizeze europenește; ca românii să-și 
îmbogăţească limba cu cuvinte noi, corespunzătoare cu lucrurile și ideile 
noi introduse; ca în locul obiceiurilor fanariote să se introducă obiceiuri 
europene; ca românii să producă și ei o literatură cultă (căci aveau numai 
una populară). Dar întrebarea era: cum? 

Pentru a răspunde bine la această întrebare, se cerea o mare putere de 


analiză și un mare simţ de răspundere, căci din rezolvarea greșită a acestei 
probleme putea să rezulte o organizare a ţării nepotrivită cu nevoile acestui 
popor (și nu cu sufletul lui, căci organizările statelor se repetă la popoare 
deosebite ca suflet, dar asemănătoare în evoluţia socială), o limbă 
schimonosită și neconformă cu geniul limbii românești, obiceiuri care să nu 
însemne un progres față cu morala fanariotă, o literatură care să nu fie 
conformă cu spiritul românesc și rezultat al acestui spirit. 

Era deci, încă o dată, nevoie de un spirit critic, care să cerceteze 
elementele culturii apusene și să valideze numai pe acele care, ca să 
păstrăm comparaţia de mai sus, erau proprii pentru a pune în valoare 
energia și capacităţile românești. 

"Civilizaţia, zice Kogălniceanu, nu izgonește nicidecum ideile și 
năravurile naţionale, ci numai le îmbunătățește spre binele naţiei în 
particular și a omenirii în general" 

Necesitatea și rolul divers al criticii au fost înţelese perfect de către cei 
dintâi reprezentanţi ai școlii de care vorbim. 

I. Ionescu, în 1855, însărcinat cu "cronica" generală a revistei școalei 
critice moldovenești, România literară, spune: 

"Am vrea ca Hronica noastră să fie ca o zugrăvire în miniatură a 
măreţelor întâmplări ale timpului nostru. Cercul privirilor noastre este 
mărginit prin chiar hotarele orizontului politic de faţă. Tot ce se atinge de 
românimea Principatelor este al nostru de a cerne și de a cerceta în cât poate 
să fie spre binele ei material și moral”. 

A. Russo se exprimă printr-o figură, care aduce cu comparaţia ce o 
făceam odinioară: "Critica, zice el, e dreptul obștesc de a adeveri bunătatea 
marfei". "Este nevoie de a întemeia critica și de a cumpăni de acum înainte 
bunătăţile scrierilor și tăria sistemelor." 

"Critica e o faptă românească de nevoie", zice aiurea același scriitor, deși 
știe bine că "poate va vătăma iubirea de sine" a unora, căci românii nu 
înţeleg două lucruri mai cu seamă: "porneala limbii și noima criticii”. Şi la 
întrebarea: "De potopul latinirii ce și cine a scăpa limba?", el răspunde: 
critica. -- "Norocire că în Moldova se găsesc critici”. 

Iar în privinţa domeniului mai restrâns al criticii literare, Kogălniceanu se 
exprimă cu o claritate desăvârșită: 

"Dar poate să mă întrebe cineva ce este critica și pentru ce avem trebuință 
de această damă? La întrebarea dintâi voi răspunde în numerele viitoare 
prin un articol înadins compus. lar la acea a doua mă voi mărgini a zice că 
înainte de zece ani, când era rușine de a lua condeiul în mână spre a 
compune ceva românește, critica ar fi fost cu totul de prisos și nepriincioasă 
literaturii născânde. Astăzi s-au schimbat lucrurile; care n-are mania de a fi 
autor? Însuși ţâncii de pe laviţele școalelor au pretenţii a publica scrierile 
lor, pân! și tractaturi de filozofie. Ei bine, într-o asemine epohă, când se 
publică atâtea cărţi, afară de bune, nu este de neapărată nevoie ca o critică 


nepărtinitoare, aspră, să le cerceteze pre toate și ca într-un ciur să le 
vânture; lăudând cele bune și aruncând în noianul uitării pe cele rele; și una 
și alta după principiile sale și fără a lua seama la persoana și la starea 
autorilor?" 

Iar în 1855, în articolul-program din primul număr al 

Stelei Dunării, vorbind de "pacotila de versuri fără poezie, de romane 
traduse și de tratate anabaptisto-limbistice a celor mai mulţi din scriitorii 
noștri de astăzi", declară că: 

"Critica s-a făcut neapărată mai ales în timpul de faţă, când limba 
românească este răstignită pe fel de fel de cruci, stropșită prin fel de fel de 
sisteme, întunecată prin fel de fel de ortografii, unele mai absurde decât 
altele", și anunţă că va "păși hotărâtor în contra tuturor semizeilor, 
pătrimilor și optimilor de zei, carii fără nici un titlu, fără nici o capacitate, 
din autoritatea lor privată, s-au constituat succesorii muzelor, năvălind 
Olimpul și Parnasul. De interesul public, de datoria noastră va fi de a-i 
combate și de a-i răsturna din poziţiile uzurpate." 

DI Maiorescu n-a spus nimic mai mult, și nici cu un gest mai frumos. 

Iată dar că, chiar de la început, în Moldova se simte nevoia criticii; 
nevoia e conștientă, scopul bine hotărât: a importa numai ceea ce e necesar, 
a nimici sistemele lingvistice raţionaliste, a feri limba și literatura de 
deznaționalizare, a arunca "în noianul uitării" pretenţiile nejustificate... a 
prezida la introducerea culturii străine și la asimilarea ei. 

Mai departe, conștiința de nevoia acestei critice a culturii străine la noi va 
fi reprezentată de societatea "Junimea" din Iași, întrupându-se mai ales în 
cel mai strălucit reprezentant al "Junimii", dl Maiorescu, a cărui activitate, 
până la 1880, nu e decât continuarea acestei critice a adaptării culturii 
străine. 

"Din momentul în care se recunoaște că suntem în tranziţiune, din acel 
moment se recunoaște legitimitatea criticei și se osândește lenevirea, care 
așteaptă binele în viitor fără nici o luptă...”. 

"Cine însă fără critică poate păși cu siguranță? [...] 

...Critica, fie și amară, numai să fie dreaptă, este un element neapărat al 
susținerii și propășirii noastre, și cu orce jertfe și în mijlocul a orcâtor ruine 
trebuie împlântat semnalul adevărului!" 

Dacă Muntenia a făcut, cum am spus, operă de un interes mai urgent: 
asimilarea formelor politice, Moldovei îi revine meritul de a fi prezidat, în 
timp de patruzeci de ani, de la 1840 până la 1880, la asimilarea culturii în 
celelalte forme ale ei. 

"România literară, Steaua Dunării și Zimbrul (zice 

Gazeta de Transilvania, 1856) ...bornate de un provinţialism filistic, ele 
socotesc că un milionaș de moldoveni sunt de ajuns ca singuri să 
împlinească misiunea ce destinul a împărţit-o românilor”; la care A. Russo 
răspunde că "milionașul de moldoveni, care de 80 de ani trăiește ideile 


filozofice ale lumii civilizate", are acest drept. Și Russo, capul cel mai 
teoretic al acestei școli critice, adeverește de repeţite ori constatarea, pe care 
am făcut-o, că Moldovei i se datorește cultura românească așa cum e astăzi: 

"literatura română -- zice el aiurea -- se împarte astăzi în două școli, 
una ce își are cuibul în București, unde se cultivă cu entuziasm toate 
sistemele, în orice ţipet discordant se sfârșesc, în iune, io, înt etc.; al doilea, 
ce s-ar putea numi eclectică, are mai mulţi partizani în Moldova; aceasta 
este școala celor ce doresc mai înainte de toate a scrie pentru români și 
românește și a face o literatură numai din viţele noastre, iar nu din limba 
franţezilor, a italienilor și a jargonului neînțeles din Ardeal." 

In adevăr: "Cei din rari și respectabili moldoveni, ce s-au încercat în 
nevinovate forme, au avut puţini imitatori" și au avut meritul numai că au 
dat un impuls mișcării literare prin poezie și istorie, continuă Russo, 
gândinduse, probabil, mai ales la Asachi, care în realitate n-a făcut parte 
nici dintr-o școală, balotat între spiritul cel vechi și cel nou. Din pricina 
acestei atitudini critice, a acestui spirit "electic", moldovenii erau taxaţi, de 
școala adversă din Blaj și București, de "reacţionari, aristocrați, slavoni, 
rusolatri"”. Dar Russo, în numele moldovenilor, se roagă de ardeleni să-i lase 
să lucreze în voie "limbușoara asta turcită, grecită, ungurită, slavonită și ce- 
a mai fi". "Noi moldovenii, dimpotrivă, simțim că mare avuţie, inspiraţie și 
limbistică este în cântecele despreţuite în Ardeal, și cu ele, și voia criticului, 
vom urma înainte cercetările retrospective." 

În capitolul precedent, voind să precizez factorii culturii românești din 
Moldova, în deosebire de Muntenia, am arătat că curentul latinist, ca și cel 
politic francez, a fost mai slab în Moldova și am arătat, în treacăt, pricinile. 

Să ne oprim acum asupra acestor fapte, care sunt de o importanţă 
deosebită și care ne vor explica apariţia spiritului critic în Moldova. 

În Moldova a lipsit o clasă mijlocie naţională, cu instincte revoluţionare. 
Existenţa unei asemenea clase în Muntenia a format un mediu favorabil 
răspândirii ideilor revoluţionare, a făcut să se prindă ușor toate "noutăţile" și 
toate "exagerările", clasa burgheză dând un corp revoluţiei muntene. In 
Moldova, lipsa unei asemenea clase a făcut ca mișcarea "de la '48" să fie 
mult mai palidă. Curentul francez, ca curent politic, a fost mai slab. 
Curentul latinist, care prin originea și conţinutul său era un curent 
revoluţionar, deși în aparenţă era unul lingvist și istoric, n-a putut prinde în 
Moldova, căci, neexistând aici o clasă cu instincte revoluţionare, el n-avea 
unde să se dezvolte, nu era cerut, nu putea să aibă trecere. "Iașul, zice A. 
Russo, la 1839, ca și astăzi, nu se deosebea prin vreun entuziasm strașnic 
pentru nici o individualitate sau pentru vreo pricină." 

Apoi Muntenia, din cauza situaţiei geografice, avea mult mai multe 
legături cu Ardealul decât Moldova. De sute de ani relaţiile dintre Muntenia 
și Ardeal au fost mai strânse decât între acesta și Moldova. Boierii munteni 
fugeau în Ardeal, negustorii munteni se duceau în sau prin Ardeal. La 


începutul veacului al XIX-lea, negustorii munteni se întâlnesc cu românii 
din Ardeal, aduc idei, aduc și cărți. 

Influenţa ideii latiniste e mai timpurie în Muntenia. 

Încă în prefața gramaticei lui Enache Văcărescu, din 1787, se vorbește de 
romani, de Traian, de colonizarea Daciei etc., ceea ce presupune 
familiarizarea cu ideile Şcolii ardelene, atunci abia născânde. Să se mai 
adauge la aceasta și o înfloritoare literatură în sudul Transilvaniei (Barac 
etc.). 

Graţie acestei legături mai mari, Gh. Lazăr trece în Muntenia, și nu în 
Moldova. 

Şi, cu aceasta, ajungem la a treia pricină a deosebirii dintre curentul 
latinist din Moldova și Muntenia. George Lazăr a fost o puternică 
personalitate, un mare apostol. Dacă e greșită teoria care nu dă nici o 
importanţă individualităţilor în mișcările sociale, punând totul pe socoteala 
maselor, desigur că e greșită teoria care explică mișcările sociale prin 
inițiativa individualităţilor. O personalitate, oricât ar fi de puternică, nu 
poate avea înrâurire decât în niște împrejurări favorabile. lar un curent 
popular, o tendinţă socială nu poate ajunge la realizare decât întrupată în 
individualități puternice. Dacă Gh. Lazăr ar fi venit în Moldova, curentul 
latinist ar fi fost mai puternic aici, dar nu atât de puternic ca în Muntenia, 
pentru că în Moldova împrejurările în care avea să se dezvolte erau mai 
slabe. O importantă împrejurare am văzut-o: o clasă mijlocie națională. Şi 
are un înţeles deosebit faptul relatat de P. Poenaru că la școala lui Gh. Lazăr 
alergau elevi din toate clasele sociale și anume și prăvăliași. lată dar că 
clasa mijlocie a auzit cuvântul apostolului și, desigur, l-a răspândit mai 
departe. Trebuie să ne închipuim cum erau înțelese cuvintele patriotice și 
revoluţionare ale lui Lazăr de acești prăvăliași ș și cum ar fi fost înțelese de 
fiii de boieri din Moldova. Începem să înţelegem pentru ce în Muntenia s-a 
format o falangă de propagandiști ai ideii latiniste și naţionaliste -- și nu și 
în Moldova. 

In Moldova, în deosebire de Muntenia, scriitorii de seamă și, în același 
timp, reprezentanţii școlii critice au fost toţi fii de boieri, și anume, din 
clasa boierilor mai mici. Aceasta este a patra cauză pentru care în Moldova 
s-a născut școala critică, adică -- ceea ce este același lucru -- pentru care 
exagerările n-au prins. Au fost și în Moldova câţiva reprezentanţi ai 
exagerărilor: aceia s-au recrutat din clasele mai de jos și din oameni mai 
puţini talentaţi, vorbim de școala lui Barnuţiu, "fracțiunea liberă și 
independentă", ai cărei corifei au fost Tacu, Lateș, Gheorghiu etc.. 

Acești fii de boieri au avut parte de mai multă învăţătură. Părinţii lor au 
avut marele merit de a-și trimite fiii la școli străine, uneori foarte serioase. 
Kogălniceanu, A. Russo au făcut studii solide, care nu vor fi fără efect în 
apariţia spiritului critic în Moldova. Acești fii de boieri au putut să aibă mai 
mult răgaz pentru studiu decât alţii. Şi, lucru mai important, din pricina 


clasei din care făceau parte ei moșteniseră un temperament mai conservator, 
deci mai refractar la "noutăți". Punând laolaltă acest conservatism cu lipsa 
unei clase revoluţionare, vom înţelege și mai bine cauzele sociale ale 
fenomenului care ne interesează. 

La acestea va trebui să adăugăm elementul cel mai important al sufletului 
acestor fii de boieri, tradiţia culturală moldovenească, mai puternică decât 
în Muntenia, tradiție care se păstrase, firește, mai vie la clasa boierească și 
care poate e factorul cel mai important al apariţiei atitudinii critice, în orice 
caz tot atât de important ca și primul: lipsa unei clase revoluţionare. 

"Multă știință au fost odată semănată în ogorul românesc -- zice Russo -- 
...Multă carte, multă știință istorică, politică financiară se ivesc ici-cole, dar 
plutind de abie în răsâpele aduse de veacul al XVIII-lea”. 

Aceasta este tradiţia culturală. A. Russo exagerează în rândurile acestea, 
dar e adevărat că vechea cultură moldovenească din veacul al XVII-lea nu 
s-a pierdut cu totul, ci a ajuns până la veacul al XIX-lea "plutind pe răsâpele 
aduse de veacul al XVIII-lea". 

Ce înseamnă această tradiţie culturală? Mai întâi, o rafinare cerebrală, 
trecută prin ereditate de la o generaţie la alta până la bonjuriștii de la 1840. 
Nu e lucru fără însemnătate subţiarea creierului în mai multe generaţii. 
Apoi, o deprindere cu îndeletnicirile culturii, trecută prin educaţie, o 
generație moștenind de la alta deprinderea de a citi, oarecare cunoștințe mai 
deosebite, în specie: o bibliotecă de cărți vechi românești religioase, poate 
manuscrise de cronicari, cărți profane tipărite și adesea cărți străine; și 
contactul cu niște părinți mai mult sau mai puţin cunoscători de literatură. 
Un C. Negruzzi, copil, are la îndemână o bibliotecă bogată de cărţi vechi 
românești a tatălui său. 

In al doilea rând, o literatură mai bogată și cu un caracter superior, cum 
era cea din Moldova, care a făcut cu putință această rafinare și deprindere 
culturală ce aveau să fie moștenite. Cea dintâi întrebuințare literară a limbii 
românești se face probabil în Maramureș, în veacul al X V-lea. Prin 
influenţa husită, se traduc câteva cărţi bisericești în românește. Dar 
Maramureșul e aproape de Moldova, mai ales de Bucovina, inima Moldovei 
de atunci, care avea cu Maramureșul multe legături, multe familii locuind 
jumătate în Moldova, jumătate în Maramureş. Prin urmare, aceste traduceri 
vor fi trecut de timpuriu în Moldova și vor fi răspândit, cât de puţin, cultura 
religioasă. Și e sigur că au trecut, căci copiile de pe aceste manuscrise s-au 
găsit în Moldova. 

Dar adevărata cultură, în vremile de la început, trebuie s-o căutăm în 
slavonește. Cultura sub forma slavonă a fost mai serioasă în Moldova. "De 
la Teoctist (pe la jumătatea veacului al XV-lea) pornește un șir neîntrerupt 
de cărturari de slavonește, pe un timp când în Tara Românească 
necontenitele lupte pentru domnie opreau orice silinți spre lumină, spre 
artă." In acest veac, avântul de cultură e mare, în Moldova, ocrotit de Ştefan 


cel Mare, pe când în Muntenia "împrejurările au fost și mai puţin prielnice... 
și rodul învăţăturii a răsărit și mai slab". In Moldova, în acest veac, apare și 
istoriografia, bineînţeles în slavonește. Existenţa unor scrieri istorice, oricât 
de rudimentare, e un mare pas spre cultură. În toată vremea, cultura slavonă 
a fost mai serioasă în Moldova. In acest veac al XVI-lea, ne spune dl Iorga, 
chiar caligrafia e mai frumoasă în Moldova, pe când în Muntenia, unde 
decadenţa era mai mare, piserii erau mult inferiori. În Moldova nu există 
acte domnești de danie sau de judecată scrise în românește, până în al doilea 
deceniu al veacului al XVIllea, în deosebire de Muntenia, "mai puţin 
aşezată și cultă”. 

Când vine Varlaam în scaunul mitropolitan, în veacul al XVII-lea, 
găsește o mulțime de manuscrise traduse gata pentru tipar, mai multe decât 
în Muntenia, scrise într-o "limbă mult mai puternică, mai sunătoare și mai 
plină de viaţă -- însușiri care vor rămânea până acum vreo douăzeci-treizeci 
de ani caracteristice pentru lucrările literare moldovene", zice dl Iorga, ceea 
ce înseamnă (tocmai ceea ce ne încercăm să dovedim) importanţa tradiţiei 
în Moldova. Şi dacă acest lucru a încetat "acum douăzecitreizeci de ani", 
aceasta se datorește faptului că de douăzeci-treizeci de ani nu mai e 
Moldova, ori Muntenia, ci România: nu mai poate fi lașul-moldovan ori 
Bucureștiulmuntean, ci Bucureştiul-român. Să mai adăugăm, tot după dl 
Iorga, că în veacul al XVII-lea, mulțumită școlii de la 'Trei-lerarhi, existau 
în Moldova mulţi diaci, care întrebuinţau cu pricepere limba slavonă, nu ca 
în Muntenia, unde cărturarii, mult mai slabi și nepregătiţi, se foloseau de 
formulare și dicționare. 

Aşadar, prin traducerile făcute sub influenţa husită, prin cultura slavonă, 
prin istoriografia slavonă, exista în Moldova o mai mare deprindere 
culturală, se acumulase un mai mare fond pentru viitoarea tradiţie, care ne 
interesează. De la traducerile maramureșene începe cultura care va forma 
tradiția moștenită de veacul al XIX-lea. 

Dar ceea ce e fără măsură de important și deosebește 

Moldova de celelalte provincii, ridicând-o mult mai presus, e influenţa 
poloneză din veacul al XVI-lea și mai ales al XVII-lea. 

Influenţa poloneză a fost o influență apuseană, înalt culturală și -- mai 
ales -- un capital străin menit să valorifice sufletul și talentul românesc. Ei îi 
datorim pe cronicarii cugetători ai veacului al XVII-lea și începutul celui de 
al XVIII-lea (afară de Cantemir, care, cum am spus, e un produs al spiritului 
multilateral european). Acum vom avea scriitori care scriu în românește, 
care cugetă, discută, care dezgroapă trecutul descălecatului întâi și al celui 
de al doilea, care aduc idei noi, care provoacă o mișcare în spirite, care 
încearcă și alte genuri, noi, fie măcar spre a arăta că limba română e 
capabilă de ele (Introducerea lui M. Costin la Viaţa lumii). 

Efectele culturii anterioare, slavone, mai puternică în 

Moldova, și această cultură nouă a veacului al XVII-lea nu se vor pierde 


cu totul în veacul al XVIII-lea. Va veni ceva și până în veacul al XIX-lea, 
"plutind de abie în răsâpele aduse de veacul al XVIII-lea", cum zice Russo. 
Ceea ce a venit "plutind" a creat acea deprindere și rafinare de care am 
vorbit mai sus. Scriitorii, a căror tendinţă voim s-o explicăm prin aceste 
urme rămase din vechea cultură - adică prin tradiţie --, au fost, și ei, 
conștienți de lucrul acesta. A. Russo ne spune că: "In Moldova clerul avea 
mare nume de învăţătură și de evlavie", iar aiurea, dându-și seamă totodată 
și de influenţa salutară a Apusului și parcă voind să afirme că progresul 
românismului e concomitent cu influența apuseană, zice: 

"De la Costinești, crescuţi în ţeara leșească, și până la noi, tot drumurile 
Apusului sunt bătute de pruncii români", ceea ce e o justificare a celor 
spuse de noi, că influenţele salutare au venit din Apus și că Costineștii și 
ceilalți sunt -- istoricește și filozoficește -- premergătorii generaţiei de la 
1848. O spune, cum se vede, un patruzecioptist. 

Dar când această literatură (care lăsase o urmă în spiritul moldovenesc: 
rafinarea, deprinderea cu îndeletnicirile culturii şi chiar o cultură de fapt) 
este dezgropată, dată la iveală; când moldovenii culți nu se mai satură de 
dânsa (Russo o citește cu lăcomie, mândrindu-se cu ea, Kogălniceanu o dă 
la lumină și o analizează, Negruzzi "șterge colbul de pe cronice bătrâne", 
Asachi, chiar, o recomandă ca limbă literară, deși face, în alte privințe, 
greșeli mari; ziarele, cum e Gazeta de Moldova, o analizează, o ridică în 
naltul cerului); când, cu un cuvânt, moldovenii culți sunt captivaţi și plini 
de literatură veche, atunci la urma, de care vorbeam mai sus, de care 
vorbește și Russo, adăugându-se influenţa actuală a paginilor pline de 
"limbă veche și-nţeleaptă", adăugându-se și cei "optzeci de ani" de când 
moldovenii trăiesc "de ideile filozofice ale lumii", adică mai intensa cultură 
apuseană a Moldovei de la începutul veacului al XIX-lea -- e fatal să se 
afirme un spirit critic. 

Nu e fără interes a insista asupra acestei chestii și a vedea cum A. Russo, 
acest spirit pătrunzător, n-a lăsat nimic neobservat și a spus tot ce se poate 
spune asupra acestei particularităţi a culturii moldovenești, care explică 
apariţia spiritului critic în Moldova, și nu aiurea. "Școalele limbistice, zice 
el, au cuibul lor în București și în Ardeal". Pe ardeleni nu-i scuzează, căci 
au tradiţie, pe munteni îi scuzează, pentru că ei nu au tradiţie: "Seama 
Ardealului în istoria nouă a limbii e mai grea. Ardealul, ce are tradiţia...”. Şi 
cei ce nesocotesc tradiţia și "care toate înlăturează și pomenirea chiar a 
tradiţiei, sunt ca oamenii cei noi ce își tăgăduiesc părinţii”. Cărţile vechi, 
zice el, și limba cronicarilor trebuie să fie modele pentru limba românească, 
nu cum fac "învățații" ce "leapădă tradiția ascunzând-o sub pretext de 
baștină latină". 

Şi, în sfârșit, sintetizând și trăgând concluzii, Russo zice: 

"între români, moldovenii și între moldoveni, colaboratorii României 
literare sunt singurii ce nu au împus românilor nici gramatice, nici altă 


scriere după iscodirile închipuirii lor; singură Moldova, ca și în lupta 
nașterii, a sprijinit tradiţia scrisă și tradiţia orală. Este iertat dar Moldovei a 
cerceta titlurile necontestate vechi și a cumpăni temeiurile nouă; este iertat 
Moldovei, care au pus mai multe pietre la zidirea veche a naționalităţei, a se 
convinge dacă limbele nouă fac cât limba veche, cât de frumoase și 
armonioase sunt ele, dacă substituţia lor este putincioasă, de nevoie, și 
conformă cu ţălul la care sunt chemate limbele de a fi un organ de 
înţelegere nu a unor oameni, dar a oamenilor, și a se încredința că latinirea, 
sau franțuzirea, sau talienirea României vrednicește truzile ce am putea 
întrebuința în cercetări și lucruri mai serioase”. 

Şi aiurea: "Moldova e ţară rece, unde entuziasmul, fie politic, fie literar, 
nu prinde în clipeală; nici teoriile italiene și romantice a vestitului 
revoluţionar ăEliadeî, nici sistemele ardelene nu au prins rădăcină", ceea ce 
e foarte adevărat, numai cât din tonul frazei lui Russo pare că pricina ar fi o 
"răceală" inerentă sufletului moldovenesc. Noi credem că acea răceală se 
explică tocmai prin acea tradiţie culturală, cât e vorba mai ales de răceală 
faţă cu entuziasmul literar”, și prin lipsa unei clase revoluționare, cât e 
vorba, mai ales, de răceala faţă cu "entuziasmul politic”. 

Şi, fiindcă a venit vorba de o deosebire sufletească, am putea spune 
ipotetic că poate fi vorba și de un element pur psihic. Poate că moldovenii 
sunt mai sceptici. (În. Scrisori, Alecsandri numește pe munteni gasconi: 

"gasconi sau, pe românește, munteni”. Dar e ușor de înțeles că un popor, un 
oraș, Bucureştiul, care e în fierbere politică, trebuia să facă i impresie de 
gasconerie unui sceptic rafinat cum a fost Alecsandri.) În sprijinul acestui 

"scepticism" ar veni și unele mărturii vechi. Așa, de pildă, se știe impresia 
făcută lui Paul de Aleppo de moldoveni și impresia făcută de munteni. De 
nepăsarea religioasă a moldovenilor s-a speriat călătorul străin, pe când 
pentru credinţa și smerenia muntenilor n-are destule cuvinte de laudă. 
Această deosebire sufletească, dacă e, s-ar putea explica poate și prin 
deosebirea elementelor etnice care au luat parte la formarea muntenilor și a 
moldovenilor. (Alecsandri, întotdeauna gata de invectivă, zice că muntenii 
sunt româno-bulgari, ceea ce e fals.) Dar, în sfârșit, acestea sunt ipoteze și 
elementul einic-ereditar e greu de calculat. 

In rezumat. In Moldova există o tradiţie pe care o respectă moldovenii. 
De aceea, depozitară a tradiţiei, îi este iertat să-și ia rolul de a prezida la 
înjghebarea culturii române moderne, invalidând ceea ce nu ar fi menit să 
valorifice energia și talentul românesc. 

Şi, în adevăr, Moldova nu s-a mărginit să respingă curentele false, nu s-a 
mulțumit să le distrugă la ea acasă. Fa a căutat să le distrugă și în afară, 
acolo unde erau pe cale de a izbuti: 

"După pilda lui Galilei, ce striga din închisoarea unde-l pusese pedanții 
vremii de pe atunci: "Pururea mișcă!", voi striga din Moldova, ca să se audă 
peste Molna, peste Milcov, peste Carpaţi: "Limba domnilor E... I... P... și 


altora nu e limba românească, și literatura de astăzi nu e literatura 
românească", lucruri scrise cel mult în 1855, când Russo și-a scris 
Cugetările. 

Așadar, Moldova a dat românismului cultura sau, mai propriu, 
posibilitatea de cultură, prin acel spirit critic de care am vorbit. Istoria 
culturii moldovenești din veacul al XIX-lea e, mai ales, istoria acelui spirit 
critic aplicat la introducerea culturii străine, adică la procesul de regenerare 
a spiritului românesc. E, ceea ce e același lucru, istoria luptelor împotriva 
tendinţelor false, necumpătate, din Muntenia și Transilvania. 


Amestec de curente contradictorii: G. 
Asachi 


Înainte de a studia evoluţia spiritului critic, este interesant a ne opri 
asupra unui personaj care reprezintă trecerea de la lumea veche la cea nouă 
și în care, deci, s-au întâlnit și ciocnit tot felul de curente contradictorii. 
Este vorba de G. Asachi, una dintre marile figuri ale culturii românești. 

Vom vedea că atitudinea sa este nehotărâtă și contradictorie: aci ne apare 
ca om vechi, aci ca novator și, în această din urmă atitudine chiar, când ca 
un novator lipsit de orice spirit critic, când cu oarecare preocupări critice, 
dar contrazicându-se adesea asupra aceluiași lucru. 

In politică Asachi este un om vechi, un "conservator". 

Cel mai însemnat eveniment politic, acela în care se concentrează toate 
aspiraţiile oamenilor noi din epoca sa, acela care ne dă măsura, din acest 
punct de vedere, a tuturor oamenilor care au trăit pe atunci, este revoluţia de 
la 1848: Asachi n-a sprijinit-o, mai mult, el a fost împotriva ei. In Albina 
românească el nu se mărginește să ignoreze revoluţia -- ceea ce-i impunea 
cenzura rusească, desigur --, dar își manifestă toată aversiunea pentru acea 
mișcare. 

Pentru dânsul, revoluționarii din Muntenia sunt niște tineri care, 
"pilduindu-se de cugetări vrednice de osândă, s-au fost abătut de la datoria 
ce au către ocârmuire"; și tot așa și revoluționarii din lași, care au tulburat 
"liniștea de care, zice el, capitala noastră neîntrerupt se bucurase de la 
întronarea Prea Înaltului Domn Mihail C. Sturdza..." Iar față cu publicarea 
unui oarecare "ofis" al lui Mihail Sturdza, partizanul intereselor politice 
rusești, Asachi scrie: "Rusia a luat toate măsurile să nu răzbată anarhia în... 
provinţiile otomane", adică în principate! 

Dar acest om vechi în politică a fost unul din cei mai de seamă 
reprezentanţi ai introducerii culturii apusene la noi, prin ziare, calendare 
(calendarele pe acea vreme erau un fel de reviste anuale), prin reviste, 
traducând, imitând, compilând din scriitori străini de toate felurile; prin 
școala sa de inginerie; prin rolul său oficial în organizarea școlilor în 
vremea lui Mihail Sturdza; prin cărți didactice etc., etc. 

G. Asachi a fost un om foarte învăţat. Trecuse prin școli serioase, nu era 
autodidact, ca majoritatea contemporanilor săi, era în curent cu toate 
lucrurile din Apus, până și cu spiritismul, despre care scrie foiletoane. 


În 1839, se pune în fruntea unui comitet, pentru a traduce un lexicon din 
nemţește, arătând câtă nevoie au românii de cultură. Chiar în primul număr 
al Albinei românești (1829, 1 iunie), în articolul-program, el declară că 
poporul român trebuie să se împărtășească de cultura Apusului înaintat, ba 
încă repede, căci a întârziat: 

"In zilele de acum, oricare îmbunătăţire și aflare a vreunei naţii trece în 
posesia tuturor spre folosul oamenilor [...] Se cuvine cu îndoite pasuri și 
sârguinţe a ni porni spre câștigare în parte a celor întârziate”. 

Şi dacă din acest program ar rezulta că Asachi e un novator exagerat, că 
vrea să introducă cât mai multă cultură apuseană cu putinţă, fără nici un 
discernământ, apoi de aiurea se poate vedea că el, și în această privinţă, are 
timidităţi, care nu prea rimează cu cele ce și-a impus în programul activităţii 
sale culturale: 

"Cultura și fericirea unui popor nu stă în schimbarea portului, în mania 
de a se lepăda de învechime și de a lua orice lucru străin și nou, ci în 
respectul aducerii-aminte a strămoșilor”. 

Acestea le spune cu ocazia constatării faptului că unii își schimbau 
numele, adăugând la sfârșit un escu, iu, adi, ici... In aceste rânduri, Asachi 
apare într-un fel de atitudine critică, dar mai mult ca reacționar, căci acum 
definește cultura numai ca un cult al strămoșilor. 

Dealtmintrelea, atitudinea sa faţă de reprezentanţii curentului critic (ca și 
a acestora față de dânsul) este binevoitoare: când, în 1840, apare Dacia 
literară a lui Kogălniceanu, Asachi salută această apariţie, nu-i vorbă, fără 
mult entuziasm, probabil pentru că această revistă reprezintă un curent pe 
care el nu-l prea înţelegea; probabil și pentru că, deși Dacia literară îl lăuda 
în unele privinţe, îl și ataca: direct, pentru caracterul prea exclusiv 
moldovenesc al Albinei, indirect, prin învinuirea adusă publicaţiilor 
românești în genere (deci și Albinei, care o merită cu prisos) că se 
mulțumesc numai cu traduceri din limbi străine, fără nici un interes pentru 
români -- învinuire pe care Kogălniceanu o reeditează și în Propășirea din 
1844. 

Tot bine primește Asachi și apariţia Repertoriului dramatic al lui 
Alecsandri, un alt reprezentant al curentului critic și al cărui acest 
Repertoriu chiar era o manifestare de critică aproape a tuturor curentelor 
sociale ale vremii. Ba, cu această ocazie, Asachi, accentuând din nou asupra 
necesității culturii apusene, ne arată și înrâurirea ei asupra dezvoltării 
spiritului naţional, cât și asupra dezvoltării literaturii originale românești: 

"Inrâurirea secolului au deșteptat un spirit amorţit, cu sentimentul 
naţionalităţii s-au dezvoltat la noi și elementele literaturii", de unde se vede 
că acest om care, cum s-a văzut, recomanda respectul memoriei strămoșilor 
ca adevărata cultură, nu se poate împiedica să nu recunoască că influență 
apuseană și naționalism românesc sunt fenomene concomitente -- ceea ce, 
am văzut, o spune și A. Russo, ceea ce voim să dovedim și noi. 


Așadar, până aici, vedem pe Asachi ca om vechi când e vorba de 
mișcarea politică din vremea sa, iar când e vorba de "cultură" în general, îl 
vedem când novator exagerat, când om vechi, și rar în acea atitudine 
mijlocie, care e cea critică. 

Prin urmare, constatăm, chiar de pe acum, că el n-a avut un punct de 
vedere sigur, o concepţie unitară asupra vieţii. De aceea, cum încă vom mai 
vedea, nu-l putem clasifica în nici o școală; și de aceea el este un izolat, 
afară decât dacă am considera ca "școala" sa pe oameni ca Gusti, Săulescu... 
Dar acești scriitori au fost cu totul neînsemnaţi, fără personalitate, și-i vom 
considera ca purtători ai cuvântului lui Asachi. 

Dacă Asachi n-a știut bine ce vrea în privinţa culturii în general, cu atâta 
mai puţin va avea o atitudine hotărâtă faţă cu diferitele probleme ale culturii 
în special, și mai ales cu cele două probleme principale, ce se puneau în 
acea vreme: limba literară și literatura naţională. In privinţa limbii, într-un 
vechi număr din Albina românească, Asachi spune: "Sfezile și 
controversele asupra formelor limbii sunt intempestive și însorb timpul 
preţios"... Sunt unii "care se par îndatoraţi a aduce pe românie străine 
idiotisme și construcţii" ăse referă mai ales la traducători... "Fondosul 
limbii noastre, ce pe aiurea se caută, este în Sfânta Scriptură", către care, 
"adaugă-se îmbunătățirile cerute după un metod simplu și care s-ar cuveni a 
se legiui de către un giudeț Amfiction, ce se poate închega din gramaticii 
români a Transilvaniei, a Ţării Românești și a Moldovei”. 

In altă parte se spune că "stropiarea" limbii, căreia i se siluiește geniul, 
seamănă cu o fată mare de la ţară, naivă, adusă la oraș, sulemenită, 
înmănușată, "trasă în toate părțile de nemți, greci, francezi". Așadar, aci, 
opoziţia împotriva acelor sisteme lingvistice care voiau să "stropieze" 
limba, recomandarea cărților bisericești ca bază a limbii literare, prin 
urmare o atitudine cuminte, aproape ca și a școlii critice moldovenești; dar, 
totodată, propunerea raționalistă ca un "tribunal" de lingviști să decreteze 
"îmbunătățirile" limbii. Această contradicţie între tendinţe nu se va rezolva 
niciodată în spiritul lui Asachi. 

Intr-un loc Asachi declară că scopul literaţilor este de "a nimeri formele 
și stilul limbii" și, pentru aceasta, trebuie respectată limba cărților 
bisericești, ca să nu avem o limbă bisericească, înțeleasă de toți, și trei limbi 
provinciale. In 18472, într-un fel de manifest lingvistic, Asachi spune că 
foile (ziarele) au menirea de a forma limba, și foile "se-mpart la noi, zice el, 
în sisteme de conservativi, de radicali și de cumpenitori sau de juste milieu" 
-- şi declară, ca și C. Negruzzi cu trei ani înainte, că "părtinește acestei din 
urmă sisteme". Asachi face, tot aici, și propuneri detailate: e de părere să se 
reînvie cuvinte din cărțile bisericești, din manuscrise, și să se ia cuvinte din 
limba populară. Așadar, parcă ne-ar vorbi Russo; nu lipsește nici 
poporanismul. Dar imediat cere alungarea cuvintelor străine, "deși vechi în 
limbă", căci... abuzul vechi e tot abuz. Ba, încă, recomandă modul cum s-a 


format limba literară grecească modernă, care, zice el, va produce 
"capodopere". (Se știe ce "capodopere" a produs!) Şi iată-l, deci, vorbind ca 
Laurian, după ce, în același articol, vorbise ca Russo. 

Dar Asachi face propuneri care îl fac și un predecesor al lui Arune 
Pumnul. Tot în acest articol din 1847 (ca și în unul din 1842, 16), el 
recomandă, pe lângă alte izvoare de formare a cuvintelor necesare limbii, și 
compunerea de cuvinte noi din rădăcini românești, pe baza principiului 
analogiei, ridicându-se, ca și Pumnul mai târziu, împotriva "latinismului, 
italienismului, galicismului"... 

Şi dacă aici se ridică împotriva latinismului, cum se ridică aiurea în 
Albina și colaboratorul său D. Gusti, apoi în alt număr (61) al Albinei din 
același an, e lăudat Eliade pentru că, în Curentul românesc, curăță limba de 
cuvinte "străine" și pune în loc "romane". Iar aiurea vorbește despre "astă 
frumoasă a noastră limbă romană, pe care câțiva farisei literari voiesc a o 
arăta chiar dacă..." (comparaţi cu iubirea lui A. Russo pentru dacismul 
românilor). lar puţin după aceea, Asachi, care vorbea, cum s-a văzut mai 
sus, de respectarea limbii bisericești, acum cântă marele merit al lui Eliade, 
pentru că acesta vrea să schimbe limba, s-o readucă la limba "vorbită de 
oamenii lui Traian". 

Nu mai citez și alte locuri, ca prefața de la Poeziile sale din 1836 etc..., 
unde vom găsi și alte propuneri care se contrazic, și între sine, și cu cele 
citate până aici. 

Așadar, Asachi a îmbrățișat, în același timp, toate curentele și nici unul. 
Cel mult constatăm că două lucruri -- deși combătute prin altele -- revin mai 
des sub pana lui Asachi: limba bisericească și analogia (pumnismul), ca 
izvoare ale limbii literare. 

In practică însă, în limba scrisă de el, n-a respectat, cum și era de 
așteptat, nici un principiu, căci s-a ţinut de mai multe, desi nu de toate 
principiile pe care le-a susţinut teoreticește, ceea ce ar fi fost imposibil. 

Nu am de gând să analizez aici limba lui Asachi și nici nu poate intra 
aceasta în cadrul studiului nostru. Dar oricine a citit ceva din acest scriitor 
știe că el are o limbă a sa, caracteristică, care seamănă cu a multor scriitori, 
fără să samene cu a vreunuia în așa chip, ca să-l putem clasifica într-o 
categorie. El nu scrie nici vechea limbă literară bisericească, ca Veniamin 
Costachi, nici limba boierească a vremii sale, ca Vasile Drăghici, 
traducătorul lui Robinson Crusoe, nici limba boierească, dar literarizată a 
lui Conachi, nici jargonul latinist al lui Laurian, nici acel italienist al lui 
Eliade, nici limba nouă literară, cea care a triumfat, pe care o scriem azi, a 
lui C. Negruzzi. 

El întrebuinţează unele expresii și de la unii și de la alţii, plus arhaisme 
reînviate de el, ori de școlarii săi, însă, în orice caz, prin limba sa, trebuie 
să-l caracterizăm ca pe un om vechi, căci această limbă, dacă e vorba s-o 
punem cu aproximaţie într-o categorie, e mai degrabă limba boierească a 


vremii sale, foarte deosebită de limba nouă -- și fără viitor, căci era 
artificială -- a unui Eliade; foarte deosebită de limba nouă -- cu viitor, căci 
era alcătuită așa cum a fost firesc să fie alcătuită -- a unui C. Negruzzi. E, 
am zice, atât de rămas în urma altora, încât, când e vorba să ortografieze 
ceva cu litere latine, dibuiește, în deosebire de alţii, scriind, cum observă 
Kogălniceanu, sutenul ce, de pildă, "când cu tch (Ichetate Albă -- Cetatea 
Albă), când cu tz (Scaritzica -Scăricica), când cu cz (Czeribouco -- 
Ceribucul) când cu c (Ẹ e, sau Și: Bistriceora -- Bistricioara), în vreme ce 
numai această de pe urmă transcripție este bună "... 

Şi, dacă din toate aceste manifestări, Asachi apare ca o colecţie de 
tendinţe contradictorii, apoi vom vedea că și în literatură tendinţele sale 
sunt tot așa. 

Dar aici trebuie să deosebim pe propagandistul literaturii de autorul de 
literatură, căci el a fost și una și alta, și poet și "îndrumător"... 

Să-l vedem în primul ipostaz. "Această plecare către versuire se înseamnă 
și între români, zice el, mai ales de când raza culturei au început a ni lumina 
". Căci "omul literat" trebuie să fie, după el, cunoscător de toate și inspirat 
de pretutindene, ceea ce ne arată că, în această privinţă, Asachi era mai nou 
și mai luminat decât unii contemporani de ai noștri, care, sub pretext de a 
feri geniul național de pervertire și "înstrăinare", au recomandat scriitorilor 
români să se ferească de cunoștința literaturilor străine! Iar când e vorba ce 
anume literatură străină să servească scriitorilor români ca model, Asachi, 
care învățase la Roma și scrisese și în italienește, o recomandă pe cea 
italiană și se declară împotriva celei franceze. 

Deși spune, cum s-a văzut mai sus, că una din binefacerile culturii străine 
este și dezvoltarea spiritului de naționalitate, care face să se dezvolte 
literatura naţională; deși laudă pe Alecsandri pentru colecţia de poezii 
populare al căreia folos îl pricepe (se știe că și el, în tinereţe, a cules poezii 
populare, dar mai apoi nu s-a mai ocupat cu acest lucru, nesimţindu-i toată 
importanţa); deși, deci, s-ar părea că ar poseda premisele din care să tragă 
aceleași concluzii ca și școala critică moldovenească, Asachi totuși se face, 
pe dreptul, vinovat de învinuirea ce i-o aduce Kogălniceanu că traduce 
numai lucruri ce nu interesează pe români, învinuire pe care i-o face și un 
cititor (din Roman) al ziarului său, care găsește că Albina n-are foiletoane 
originale... Şi mai e de observat că, în "cronicile teatrale" ale Albinei, după 
învinuirile lui Kogălniceanu, în vremea propagandei școlii critice în 
favoarea naţionalizării literaturii -- în acele cronici, zicem, nu se atacă deloc 
multele piese inferioare străine care se jucau în lași și nu se arată dorința 
unei literaturi dramatice originale. 

Iar din alt punct de vedere, al simțului critic față de valoarea unei opere 
de artă, Asachi dovedește că are puţin simţ și, se pare, ține seamă de 
inferioritatea versurilor din Albina și de calitatea acelora care le făceau, că 
Asachi, ca și Eliade, era de principiul: "Băieți, scrieţi, numai scrieţi!"... Ca 


și în privinţa traducerilor, tot așa și în privinţa literaturii naționale, Asachi e 
prea nou; el e un reprezentant a ceea ce s-a numit "epoca eroică", cuvânt 
impropriu, căci am avut un curent eroic, și nu o epocă, deoarece, cum se va 
vedea imediat, curentul critic s-a născut odată cu cel eroic. 

Dar dacă în activitatea sa de propagare a culturii literare Asachi e prea 
nou -- "eroic" --, în literatura pe care o creează însuși, vedem iar acel 
amestec de curente pe care l-am găsit până aici în activitatea sa. 

Nu vom vorbi despre operele literare ale lui Asachi, căci acest lucru nu 
intră în cadrul studiului de față. Ne vom mărgini să amintim că G. Asachi e 
contemporan cu două faze ale literaturii române din veacul al XIX-lea: cu 
prima fază a acestei literaturi, s-o numim fază Conachi, și cu a doua, s-o 
numim faza Alecsandri. Ambele faze sunt condiționate de influenţe străine 
și se definesc și prin aceste influenţe. Prima fază, a lui Conachi, e datorită 
influenţei literaturii clasice decadente franceze și influenţei literaturii 
neogrecești, care seamănă cu prima: e vremea sentimentalităţii fals- 
exagerate, a abstracţiunilor personificate, a mitologismului, a subiectelor 
fară legătură cu viaţa contemporană, a inspiraţiei sarbede din trecutul antic 
etc. A doua fază e datorită influenţei literaturii romantice franceze -- Hugo, 
Lamartine --, nouă pe atunci: sentimentalism puternic, culoare vie, 
dezgroparea trecutului naţional, deci medieval etc. 

Şi cine a citit pe Asachi știe că el are puncte de contact și cu Conachi 
(influenţa literaturii clasice a veacului XVIII, sentimentalism fals-exagerat, 
mitologism, manierism, versificaţia etc.) sau cu I. Văcărescu (aceleași 
lucruri, plus un fel de latinism poetic: Traian, Dochia, la Asachi) și, pe de 
altă parte, cu Alecsandri, Bolintineanu (dezgroparea trecutului naţional, în 
nuvele și poezii, patriotismul în literatură, influenţa lui Hugo și Lamartine: 
"balade", legende" etc). 

Numai limba în care scrie e, cum am spus mai sus, mai veche decât a 
romanticilor, mai înspre limba lui Conachi. 

Așadar, Asachi e un om vechi în politică; un om nou ca introducător al 
culturii, deși nehotărât, teoreticește, în privinţa rolului ei la noi; un om 
absolut nehotărât în privinţa curentelor lingvistice; un novator lipsit de 
spirit critic, ca propagator al literaturii europene; un poet care face parte din 
două faze deosebite și contrare și care, în limba operei sale, e mai degrabă 
vechi. 

Şi încă un cuvânt. Asachi a fost comparat întotdeauna cu Eliade 
Rădulescu. E justă comparaţia? 

E justă întru cât îl privim numai ca introducător al culturii europene: 
ziare, reviste, traduceri, teatru etc. Din acest punct de vedere -- numai -- 
Asachi acopere, pe lângă activitatea lui Eliade, și o parte din activitatea lui 
Gh. Lazăr: ca și acesta, el înființează prima școală românească specială, 
acea de inginerie, dar numai de inginerie, nu și de patriotism, cum era 
școala lui Lazăr. Eliade, în vremea de care vorbim, a fost un revoluţionar în 


politică, un italienist în lingvistică. Dacă mai târziu devine reacționar, apoi 
aceasta e tot o "noutate", căci reacţionarismul său e tot o transplantare din 
Apus: în reacționarismul său, el pleacă de la teorii apusene, nu de la 
consideraţii concrete asupra țării sale. Cine, azi, ar fi, de pildă, pentru 
introducerea majoratului la ţărani, cum a propus dl P. Carp, deși ar fi 
reacționar, în el n-ar vorbi glasul tradiţiei românești, acela n-ar fi un om 
"vechi" și cu atât mai puţin un spirit "critic", în înţelesul ce-l dăm aci 
acestui cuvânt, adică un om care, în introducerea culturii străine, ţine seamă 
de starea de fapt a Ţării sale, căci în tradiţia, obiceiul și psihologia ţăranului 
român este, mai degrabă, minoratul!... 

Dacă ceea ce a fost nou în Asachi i-ar fi slujit să facă selecție în ceea ce a 
fost vechi în el, și aceasta după o normă ce ar fi izvorât într-o concepţie 
unitară teoretică asupra vieţii, el ar fi putut fi începătorul școlii critice 
moldovenești. Dar acest rol revine altora, dintre care, unii, ca A. Russo și 
M. Kogălniceanu, au avut o concepţie absolut unitară asupra vieţii; alții, ca 
C. Negruzzi, dl Maiorescu și chiar și Alecsandri, mai puţin unitară, 
contradicția nemanifestându-se însă la aceștia în același domeniu, ci de la 
domeniu la domeniu, și anume de la politică la cultură. (Alecsandri însă se 
contrazice și în același domeniu, al politicii, dar afară de rare cazuri, nu în 
aceeași vreme, ci de la o epocă la alta a vieţii sale.) Dar despre acestea vom 
vorbi pe larg în cele ce urmează. 


Evoluţia spiritului critic - Locul "Junimii" 
în această evoluţie 


Spiritul critic, despre care vorbim în acest studiu, ține de la 1840 până la 
1880, adică tocmai cât ţine perioada de formare a României moderne, cu 
alte cuvinte, vremea când s-a introdus în țările române cultura apuseană 
modernă și cănd a fost mai urgentă și mai la ordinea zilei problema 
asimilării culturii străine. După 1880, începe procesul de organizare internă 
mai serioasă, pe baza și cu elementele civilizaţiei introduse. La 1880, se 
poate spune, s-a isprăvit și "unirea" celor două principate române -- de 
atunci nu mai există Moldova și Muntenia, ca ţări deosebite, de atunci nu 
mai poate fi vorba de o cultură deosebită moldovenească și, prin urmare, de 
atunci încetează și existenţa școalei critice moldovenești. Vom vedea, totuși, 
că încă o sumă de ani, până după 1890, în Moldova mai apar manifestări 
critice special moldovenești, mai mult sau mai puţin efecte ale culturii 
moldovenești, mai mult sau mai puţin consecvenţe ale vechii critici 
moldovenești. Acestea vor fi junimismul politic, radicalismul și socialismul, 
cu revistele sale, în special Contemporanul. 

S-a înţeles de la sine că "critica", de care vorbim în acest studiu, e critica 
culturii, a societăţii și a literaturii în genere, și nu critica literară cum o 
înţelegem acum, adică critica scriitorilor. Ultima manifestare a acestui spirit 
critic e articolul dlui Maiorescu -- ultimul reprezentant al şcoalei critice 
moldovenești -- În contra neologismelor, scris în 1881, care, dacă nu ni se ia 
în nume de rău acest pedantism, e data când, cu proclamarea regatului, 
România modernă era creată. Ceea ce a scris după aceea dl Maiorescu e 
critică literară. Activitatea critică a lui dl Maiorescu se împarte în două 
perioade bine distinse. Prima perioadă de critică a culturii, a introducerii și 
asimilării culturii europene, cu Scrierea limbei române (1866), Poezia 
română (1867), Contra școalei Barnuțiu (1868), Limba română în ziarele 
din Austria (1868), În contra direcţiei de astăzi în cultura română (1868), 
Observări polemice (1869), Direcţia nouă (1872), Beţia de cuvinte (1873), 
Răspunsurile "Revistei contimporane" (1873), În contra neologismelor 
(1881). Celelalte articole, de după 1881, Caragiale, Eminescu, Poeți și 
critici, In lături!, Contraziceri etc. sunt articole de critică literară. Incât, încă 
de la 1881, "Maurul” a crezut de cuviință că-și "făcuse datoria". O spune 
însuși dl Maiorescu: 


"În proporţia creşterii acestei mișcări ăliterare și ştiinţifice, scade 
trebuinţa unei critici generale. Din momentul în care se face mai bine, acest 
fapt însuși este sprijinul cel mai puternic al direcţiei adevărate. [...] 

Sinteza generală în atac, izbirea unui întreg curent periculos o credem 
acum ștearsă de la ordinea zilei pentru părţile esenţiale în literatura proprie 
și în știința teoretică. Rămâne încă la ordinea zilei în politică, dar de aceasta 
nu ne ocupăm aici". 

Aceeași conștiință de încetarea datoriei critice se vede și la Alecsandri, 
care, de la 1880, nu mai vorbește nici măcar în scrisorile sale de primejdia 
stricătorilor de limbă. Dacă la 1880 era vremea ca Maurul să creadă că și-a 
făcut toată datoria, dacă, adică, după aceea și chiar azi, n-a mai fost și nu 
mai este nevoie de acea critică, în care se cuprinde și necesara "critică 
judecătorească" -- aceasta ar forma subiectul unui capitol special al acestui 
studiu. 

Critica dlui Maiorescu de după 1881, ca și a dlui Gherea, nu intră în 
cadrul acestui studiu, care vrea să fie numai cercetarea spiritului critic 
aplicat la formarea culturii românești moderne din vremea când, în celălalt 
domeniu, politic, și mai ales în Muntenia, oamenii de pe primul plan al 
scenei lucrau pentru organizarea statului român modern. 

Dealtmintrelea, critica literară nici nu se putea naște pe vremea aceea, 
căci n-avea pentru ce. 

Nu există o literatură care să merite, mai bine: care să comporte ceea ce 
se cheamă "critică literară”. Ni se pare că însuși dl Maiorescu spune acest 
lucru undeva în scrierile sale. 

A face critică literară este a face anatomia, fiziologia și etiologia unei 
opere de artă, sau, ceea ce este același lucru, a spiritului unui scriitor. Acești 
termeni, împrumutaţi de la științele naturale, nu vor să fie decât niște 
metafore clarificatoare și nimic mai mult. 

Când diseci opera de artă sau spiritul scriitorului -când faci anatomia 
operei sau a spiritului scriitorului -pentru a-i descoperi însușirile; când 
descoperi legătura dintre acele însușiri și condiționarea lor reciprocă -- când 
faci fiziologia operei sau a spiritului; când descoperi legătura cauzală dintre 
opera sau spiritul scriitorului și condiţiile cosmice, morale, intelectuale, 
sociale în care s-a produs acea operă sau s-a format acel spirit -- când faci 
etiologia operei de artă: atunci faci critică științifică, cât poate fi "științifică! 
critica literară, adică întru cât i se pot aplica ei metodele științelor exacte ale 
naturii. 

Dar nu se analizează decât realitatea, numai ea merită această trudă și 
onoare. lar literatura de până la Eminescu, afară de oarecare mici excepţii, 
nefiind zugrăvirea serioasă a vieţii, nu comportă o adevărată critică literară. 
Când au venit Eminescu și Caragiale, atunci și dl Maiorescu și-a schimbat 
rolul, a trecut la a doua perioadă a activităţii sale, la critica literară. Cu alte 
cuvinte, când, formându-se o cultură românească, Eminescu și Caragiale au 


Li 


fost posibili, și critica, din jandarm al culturii, ca mai înainte, devine 
analistă, literară. 

Şi dacă critica dlui Maiorescu nu e așa de literară, dacă, vreau să zic, ea 
este mai mult afirmare de principii teoretice decât disecare de opere, pe 
lângă alte pricini pe care le-o fi având dl Maiorescu, desigur că principalele 
sunt teoriile sale estetice, care, orice s-ar zice, sunt o piedică pentru 
considerarea unei opere de artă ca o manifestare de viață pur și simplu, și 
nimic alta. Acest defect s-a exagerat apoi la epigonii săi. 

Așadar, dl Maiorescu cel de până la 1881 a avut marele rol de a fi unul -- 
și ultimul -- dintre acei care au prezidat la formarea culturii române, în 
unele privinţe, cum vom vedea, inferior, în unele mai unilateral, în altele, 
superior. 

Curentul acesta critic începe cu M. Kogălniceanu, se continuă cu C. 
Negruzzi, A. Russo, Alecsandri și se sfârșește cu dl Maiorescu -- ca să nu 
citez decât pe corifei, pe cele câteva personaje reprezentative care l-au 
întrupat. El are ca organe de luptă Dacia literară, Propășirea, România 
literară, Steaua Dunării și Convorbiri literare cât au apărut în lași (adică cât 
a fost o cultură "moldovenească" deosebită; sau în vremea formării culturii 
românești, care coincide cu formarea statului român, cu alte cuvinte, până 
când se desăvârșește cu adevărat Unirea), revistă care a fost "sora României 
literare", cum o numește Alecsandri și pe care acesta știa unde s-o așeze -- 
chiar în biblioteca sa! --, "alături de România literară". Alecsandri, 
constatând această înrudire de gradul întâi între Convorbiri și România 
literară -- "surori" -- și recunoscând Convorbirilor "calităţile necesare unei 
foi ce ţintește a dezvolta gustul frumosului și distrage spiritele din rătăcirea 
politică" (ca și Dacia literară, Propășirea, România literară, adăugăm noi; 
vezi "introducerile" acestor reviste), e "gata" a le "da mâna cu toată inima”. 

Nu e adevărat, dar, că "direcția nouă" începe de la 1860 cu V. Alecsandri, 
cum zice undeva dl Maiorescu, și cu atât mai puţin adevărat că "singura 
revistă critică ce a avut-o România" au fost Convorbirile literare, cum zice 
aiurea tot dl Maiorescu și că: "...pentru întâia oară s-a arătat în Convorbiri o 
direcțiune critică în contra limbei obicinuite pe atunci în multe scrieri ale 
literaturii române. 

Critica voia, pe de o parte, să combată construcţiunile arbitrare ale 
filologilor, care, sub cuvânt de "purificare" întocmeau un vocabular de 
termeni necunoscuţi românului și depărtau vorbirea claselor culte de la 
izvorul de viaţă al limbii populare”. 

„„„Ceea ce este absolut greșit, cum s-a văzut până aici și mai ales cum se 
va vedea în cele ce urmează, căci A. Russo a scris mult mai mult, mai pe 
larg și cu argumente mai variate decât dl Maiorescu în contra stricătorilor 
de limbă, așa de mult încât "cere iertare pentru nevoia în care s-a aflat de a 
spune de trei și patru ori tot acele lucruri și acele idei...". 

Că Moldova luptase mult pentru ferirea limbii de construcţiunile arbitrare 


ale filologilor" era așa de cunoscut moldovenilor, încât Alecsandri, în 
18682, constată că: "Tot Moldova, sărmana, păstrează simţul bun și gustul 
estetic în privinţa literaturii"... Tot Moldova, ca mai înainte. 

E curios cum dl Maiorescu trece peste aceste locuri, când Alecsandri, în 
"scrisorile" sale către dl I. Negruzzi, chiar de la apariţia Convorbirilor, 
pomenește necontenit de România literară, ceea ce va fi făcut și prin viu 
grai. Desigur că conducătorii "Junimii" cunoșteau pe "sora" mai mare a 
revistei lor și vor fi citit și pe A. Russo, în care se găsește tot atâta critică cât 
în toţi ceilalți critici la un loc și în mai multe direcţii decât la toţi. E cu 
neputinţă ca "Junimea", care a făcut procesul literaturii și culturii române, 
care a vorbit, cu tonul cunoștinței de cauză, de vechea direcţie, să nu fi 
cunoscut literatura și direcţia "veche". Stăruinţa cu care Alecsandri vorbea 
în scrisorile sale către junimiști de România literară trebuie să-i fi făcut să 
citească acea revistă, dacă nu vor fi citit-o chiar când ea apărea, căci 
întemeietorii "Junimii" erau adolescenţi cultivați când apărea România 
literară, iar această revistă, la care colaborau scriitorii români de 
pretutindene, avea o mare răspândire și un mare răsunet. In Săptămâna 
(Amintiri de la "Junimea") dl Panu, care e dintr-o generație mai tânără, 
vorbește adesea de revistele mai vechi moldovenești. 

Că tendinţa și spiritul Convorbirilor nu au fost o noutate, o mărturisește 
dealtmintrelea și dl Maiorescu, când zice, cum am văzut, că direcţia nouă 
începe cu Alecsandri, de la 1860. Era imposibil să nu vorbească despre 
"criticul" Alecsandri, căci acesta era în "Junimea". Ba dl Maiorescu 
mărturisește chiar și influenţa vechii școli critice asupra "Junimii"; mai 
mult, mărturisește că "Junimea" este o continuare a acelei școli, când ne 
spune că: 

"V. Alecsandri, prin scrieri și sfătuiri orale, ne-a întărit în tendinţa de a ne 
emancipa limba din pedantismul filologilor și de a o primi așa cum iese ca 
un izvor limpede din mintea poporului". 

Despre felul acelor sfaturi, ne putem face o idee din sfaturile pe care V. 
Alecsandri le da, în scrisori particulare, directorului Convorbirilor, dlui I. 
Negruzzi. Odată îl sfătuiește să lovească "în ceata chiloasă a pedanţilor” 
prin Ciăpiile după natură (anul 1869); altădată (același an) prevede că 
Convorbirile vor ajunge o Academie a bunului-gust. Dar încă mai înainte, 
în 1868, îl sfătuiește pe dl Negruzzi să nu cadă, împreună cu dl Maiorescu 
și "Junimea", în "aberăciuni" și "elucubrăciuni", căci i se părea că 
"Junimea" nu se fereşte destul de pedantism. Dorinţa lui V. Alecsandri -- 
directorul României literare și colaboratorul lui A. Russo -- este "ca reușita 
victorioasă a Convorbirilor să fie cel mai bun răspuns atât la atacurile 
ardelenilor, cât și la tăcerea bucureșteană”. 

Așadar, după mărturisirea dlui Maiorescu, după scrisorile lui Alecsandri, 
"Junimea" a fost sfătuită de Alecsandri. Dar Alecsandri nu era decât unul 
dintre reprezentanţii spiritului critic moldovenesc. Și, dacă studiem cu 


atenție mișcarea culturală de la 1840 încoace, vedem că inițiatorul acestui 
curent critic e M. Kogălniceanu, iar teoreticianul e A. Russo. V. Alecsandri 
a fost fără îndoială influenţat de aceștia și în teoriile lingvistice, poate mai 
mult decât în privinţa literaturii populare, a fost influenţat, doctrinizat de 
către primul teoretician al teoriei fenomenaliste a limbii la români, de 
dușmanul sistematic al "aberăciunilor și elucubrăciunilor", de A. Russo. Şi 
când Alecsandri da sfaturi, în realitate sfaturile erau date de vechea școală 
critică, al cărui teoretician a fost A. Russo. 

Chiar dacă n-am fi surprins această filiațiune, tot eram îndreptăţiți s-o 
bănuim, căci ar fi fost curios să se nască în lași, distanțate numai prin 
doisprezece ani, două reviste critice, România literară și Convorbirile, cu 
aceleași tendinţe, fără ca cea din urmă să fie o continuare firească a celei 
dintâi. 

O revistă e sprijinită, gustată de un public, are nevoie de o atmosferă 
priincioasă -- publicul; e susținută de un cerc; în cazul special, cercul a fost 
societatea "Junimea". Dar cine pregătise acest public, din care ieșise acest 
cerc, dacă nu vechea critică, vechea cultură moldovenească?" Așadar, prin 
atmosfera intelectuală, prin sfaturile lui Alecsandri, prin -- desigur -- lectura 
vechilor reviste și desigur, și prin cultura serioasă a conducătorilor 
"Junimii", se explică apariţia acestei societăţi și a revistei Convorbiri 
literare, care va continua -- mai liniștit, mai multă vreme și mai ușor, din 
pricina condiţiilor mai prielnice din ţară -- opera criticilor și a revistelor din 
trecut, în unele privinţe mai cu succes, în unele mai cu îngustime, mai fără 
comprehensiune, dar adăugând și puncte noi de privire, părăsind însă, din 
nefericire, unele puncte de privire foarte importante din cele ale vechii 
critici moldovenești, deosebiri care rezultă și din deosebirea dintre vremea 
de la 1840--1860 și cea următoare, și din deosebirea de temperamente 
dintre critici. 


Evoluţia spiritului critic - Deosebirile 
dintre vechea școală critică 
moldovenească și "Junimea" 


Epoca în care se dezvoltă școala critică de dinainte de "Junimea" și care 
ține de la 1840 până după 1860 se deosebește cu totul de acea a "Junimii". 

După 1821, deși continuă stăpânirea turcească, ţările române cad din ce 
în ce sub influenţa rusească, care începuse mai de demult. Apăsarea [...] se 
accentuează necontenit și de la convenţia de Akkerman, făcând încă în pas, 
ajunge la impunerea Regulamentului organic, care, din punct de vedere 
politic, nu este decât organizarea ţărilor române în așa chip, încât să fie 
scoase de sub stăpânirea turcească spre a trece sub cea rusească. Ţările 
române devin miza în jocul dintre turci și ruși [...] 1 

Din această situaţie rezultă mai întâi o stare de umilire naţională care 
devine sângerătoare pentru cei care cugetă și simt. Consulul rus e mai 
presus de domn. El îi poruncește și-i indică măsuri în contra protestatarilor, 
pentru care, adesea, în forul său interior, domnul are toată simpatia. Cei care 
mai păstrează o scânteie de sentiment naţional și de demnitate trebuie să 
sufere în tăcere. Kogălniceanu ne spune că a văzut în vremea ocupaţiei 
rusești pe redactorul Gazetei de Moldavia (Asachi) plângând că trebuia să 
înjure pe bărbaţii filoromâni din Europa. Iar cei care aveau curajul să-și 
manifeste iubirea de ţară erau trimiși în surgun. Inutil să mai aducem nume 
de scriitori și patrioți închiși în mânăstiri. [...] 

Despre gradul de umilire naţională ne putem face o idee, gândindu-ne la 
faptul relatat de Dionisie Eclesiarhul, care spune că un căpitan-pașa, venind 
în București cu oamenii lui, şi-a permis să poruncească boierilor să le aducă 
jupânesele la o orgie, rușine de care n-au scăpat boierii -- dar numai 
anatomicește --, decât înșelând pe turci, aducându-le femei de pe "poduri" și 
crâșmărese, și dându-le drept soțiile lor... lar A. Russo scrie că haiducul 
Grozea spunea la judecată: "Voi faceţi temenele la muscali și le mulțumiți 
că petrec cu fetele și nevestele voastre”. 

Situaţia cea grea a țării o simțeau mai ales țăranii, care trebuiau să 
îndestuleze nevoile armatelor rusești -și turcești -- ce se perindau pe aici. 

Iar boierii, clasa conducătoare a naţiei, căreia îi revenea rolul să se opună, 
pe cât se putea, acestei umiliri, nu-și făceau datoria, bineînţeles ca clasă, 


căci au fost și excepţii fericite. 

Acești boieri, zice Kogălniceanu, se prăpădeau după străini. Unul a 
declarat că, "dacă ar ști că are vreo picătură de sânge de român, și-ar tăia 
braţul și ar scăpa de ea..." Iar C. Negruzzi ne spune că damelor le era rușine 
să ştie bine românește și, ca să dovedească neștiinţa limbii române, 
pronunţau: "mozicule", "nu stiu", "zos"... A. Russo ne spune că clasa înaltă 
din lași ducea o viață turcească, orientală, ura ce e românesc și era 
ignorantă... Chiar C. Negruzzi, care a fost un conservator, primul junimist, 
cum vom vedea, și deci nu un antiboier "revoluţionar", ne spune că sub 
fanarioți boierii vorbeau grecește, n-aveau demnitate și erau unealtă 
străinilor... lar G. Sion ne arată cum, după 1800, boierii își vindeau ţara 
agenţilor ruși. Și iarăși, tot C. Negruzzi ne spune că aristocrația veche a fost 
"o iarbă, care mușcă când poporul, când pe ocârmuitori" -- vorbe care se 
potrivesc încă și mai bine (cum se vede din istorie) pentru boierii de după 
1821, care, cum arată pe larg și A. Russo, au cerut să plece fanarioţii, ca să 
ia ei domnia, și care, la 1821, au fugit în Bucovina și au început să atace pe 
Ioniță Sandu Sturdza că s-a unit cu "cărbunarii" (boierii mici) și să-l pârască 
la turci, pentru că acest domn nu voia să-i scutească de toate dările, 
rămânând să plătească numai țăranii, nu voia să le pună la discreţie toate 
celelalte clase. [...] 

Şi în adevăr, rușii, pentru a-și ajunge scopul [...], câștigă pe boieri în 
partea lor, lăsându-le în schimb ţările la discreţie. Regulamentul organic 
este legiferarea exploatării claselor de jos de către boieri, căci exploatarea 
seculară ajunge acum aproape de culmea ei. Toată străduinţa boierilor, încă 
de la începutul veacului, se cheltuise în direcţia aceasta. Toate proiectele de 
constituție pe care le ignorează dl Rădulescu-Motru (vezi cartea d-sale: 
Cultura română și politicianismul), şi acea de la 1802 și cele de la 1821, 
concepute în Bucovina de boierii fugari, toate sunt legiferarea exploatării 
desăvârșite a claselor de jos - în ultimă analiză, a ţărănimii. Constituţia de 
la 1834 e, în sfârșit, realizarea aproape completă a dorințelor boierilor, care 
capătă de la ruși ceea ce Ioniță Sandu Sturdza, deși el însuși de neam mare, 
dar "boierinaș", nu voise să le dea la început deloc, iar mai târziu, silit de 
rușii înteţiţi de boieri, le dăduse numai în parte. 

Istoria ne arată chinurile la care erau supuși ţăranii și sub fanarioți și, 
după aceea, sub Regulamentul organic. Dionisie Eclesiarhul ne arată 
caznele pe care le îndurau țăranii sub domnii greci. Constantin Radovici din 
Golești ne zugrăvește cu durere starea țărănimii din vremea sa (1826), 
exploatarea ei de către boieri. Constantin Radovici din Golești mărturisește 
că și el a făcut ca alţii și spune că, după ce și-a deschis ochii, în urma 
călătoriei în Apus, l-a apucat mustrarea de cuget, fericind pe cei care n-au 
făcut ca dânsul, care n-au stors poporul! V. Alecsandri, în articolul despre 
C. Negruzzi, ne vorbește de mizeria ţărănimii, de deposedarea cu sila a 
răzeșilor, de umilirea breslașilor și de robia ţiganilor din vremea domniei 


Regulamentului organic, a acelei constituţii oligarhice, făcută de boieri și 
impusă ţării. [...] Adevăratele clase românești: țărănimea, breslele și 
boierinașii sunt date în stăpânirea și exploatarea boierilor înstrăinați și 
slugarnici faţă de străini, în stăpânirea acelei clase care, cum am văzut, se 
rușina să fie românească și care, cum ne spune și Alecsandri, în articolul 
citat mai sus, și A. Russo, în Iașii și locuitorii săi în 1840, uitase și noţiunea 
și cuvântul de onoare. 

Ar fi ușor să dau toată culoarea neagră a tabloului, dacă n-aș cita decât 
faptele din volumele V și VI ale Istoriei românilor a dlui Xenopol. Dar cred 
că și le poate reaminti oricine le-a citit. Am ţinut numai să fac o schiță, 
folosindu-mă de câteva citaţii mai ales din scriitorii despre care e vorba în 
acest articol, pentru a-i caracteriza și cu acest prilej. 

Așadar, la vremea când a apărut vechea școală critică moldovenească, 
ţara era umilită [...]; boierii, dispreţuitori ai românismului, apăsau de moarte 
clasele de jos și mai ales pe țărani, daţi plată lor de ruși, în schimbul 
îngenuncherii țării. Am spus că încă de la 1802 boierii proiectează o 
constituție oligarhică. La 1821 boierii fugiţi în Bucovina proiectează 
constituţii peste constituţii, care de care mai oligarhice și mai apăsătoare 
pentru țărani. Scopul lor este să reducă puterea domnilor, să-i facă unelte în 
mâna lor de exploatatori. Ioniță Sandu Sturdza se opune: apoi, cum am 
spus, le cedează, silit de ruși, după convenţia de la Akkerman. lar 
Regulamentul organic este încoronarea succesului lor. 

Dar la dorinţele boierilor fugiţi în 1821 se opune clasa boierinașilor, care, 
neglijată, departe de putere, devenise o clasă revoluţionară. Această clasă, 
din cauza intereselor sale, ia o atitudine democratică și devine, ca orice 
clasă revoluţionară, reprezentanta tuturor claselor dezmoștenite. Ionică 
Tăutu este reprezentantul teoretic al acestei clase și al acestor tendinţe. El 
opune proiectelor de constituţii oligarhice ale marilor boieri un proiect de 
constituţie liberală, în care cere reforme dictate de interesele claselor 
apăsate. Ionică Tăutu, pe care A. Russo îl compară cu P. L. Courier, era, ne 
spune A. Russo, versat în literatura politică europeană: boierinașii îndureraţi 
se dedau doctrinelor filozofice. Atât boierii mari, cât și boierinașii (prin I. 
Tăutu) își teoretizează interesele cu ajutorul literaturii politice europene. 

Așadar, în luptă sunt interese reale și "europenismul" ("străinismul") 
servește numai spre a găsi formule pentru aceste interese. Intreb pe dl 
Rădulescu-Motru: este acesta raționalism, slăbiciune intelectuală, 
șarlatanism? La astfel de învinuiri a răspuns de mult, cu anticipație, unul 
din acei "raționaliști șarlatani", A. Russo: 

"Va veni vremea, dacă n-au și sosit, în care și noi, tinerii de pe la 1835, 
tinerii și bonjuriștii suri de astăzi, vom fi chemaţi bătrâni; vom fi giudecaţi 
nu după ceea ce am făcut, dar după ceea ce minţile strechiete or socoti că au 
trebuit să facem; vom fi osândiţi nu după greutatea luptei și a vremei de 
atunce, ci după patima partizilor și după placul opiniei mulţimei...". 


Luptele din prima jumătate a veacului al XIX-lea sunt lupte între 
categoriile sociale, lupte de interese sociale, din care, în vremea 
Regulamentului, ies învingătoare cele ale clasei boierești, cum, după 1848, 
vor ieși învingătoare, cel puţin în parte, interesele altor clase. 

Până la convenţia de Akkermann, din 1826, ascendentul îl au, până la un 
punct, dorinţele boierinașilor. După aceea, revendicările de castă ale 
boierilor se realizează tot mai mult, până ce capătă realizarea aproape 
deplină sub Regulamentul organic. 

Dar boierinașii înfrânți nu se lasă și, reprezentând și pe celelalte clase, 
duc lupta împotriva constituţiei oligarhice impusă de ruși și în favoarea unei 
constituţii favorabile claselor de jos, în favoarea constituţiei liberale. 
Aceasta este, până la un punct, lupta generaţiei de la 18482. 

In Muntenia, pe lângă boierinași se alipește, conștient, și clasa mijlocie, 
care în Moldova aproape nu există, și de aceea "revoluţia" munteană este 
mai serioasă și are alt caracter. 

Așa stau faptele istoricește. Acei care atacă pe cei de la 1848 ca pe niște 
șarlatani raționaliști ignorează istoria românilor. 

Criticii de care vorbim în acest studiu fac parte din clasa boierinașilor, 
sunt reprezentanţii acestei clase și, prin simpatie, ai tuturor claselor apăsate. 
A. Russo nu uită nici pe evrei, ca și Kogălniceanu, care, în cerinţele sale de 
la 1848, reclamă drepturi pentru acest neam: întotdeauna o clasă apăsată, 
când își revendică drepturile, se face, până ce le câștigă, apărătoarea tuturor 
celorlalte grupuri nemulțumite. 

Năzuinţele acestor oameni au căpătat formula teoretică de la ideologia 
Apusului. 

In starea ţărilor române, așa cum am schițat-o, și ca reprezentanţi ai 
clasei boierinașilor, care luptau de mult cu boierii, acești critici n-au putut fi 
decât "revoluționari", urmași ai lui Ionică Tăutu de la 1821. Cauzele adânci 
sociale explică atitudinea lor politică, și nu simplul contact cu Apusul. 
Contactul cu Apusul putea numai să-i întărească în atitudinea lor de 
nemulțumiți, și prin puterea contrastului, și prin cunoașterea teoriilor, adică 
prin conștientizarea instinctelor lor. Constantin Radovici din Golești, întors 
din străinătate, la 1828, când plânge, comparând cu Apusul înapoierea și 
nefericirea țării sale, nu inventează înapoierea, nefericirile, jafurile și 
umilirea din ţară. 

Așadar, acești critici sunt constituţionaliști liberali, din pricina 
împrejurărilor din ţara și din epoca în care ei trăiesc și luptă. 

O altă cauză, care a contribuit la schimbările sociale din veacul trecut, a 
fost şi fatala presiune a Apusului asupra ţărilor române, care, cum s-a zis, 
sunt ca niște provincii ale Europei, în imposibilitate de a rămâne în afară de 
mișcările sociale ale continentului. 

Apoi, să nu se uite că în mișcările sociale joacă rol și idealismul, adică 
dorinţa de a lucra pentru adevăr, pentru bine și pentru frumos. In accentele 


lui Constantin Radovici din Golești nu e vorba, desigur, de interesul de 
clasă, ci de tristeţea unui suflet care compară adevărul, binele și frumosul 
din Apus cu înjosirea și mizeria din patria sa -- comparaţie din care se naște 
dorinţa dezinteresată de bine, ce dă naștere sacrificiului pentru o cauză: 
idealismul. Şi -- lucrurile omenești sunt foarte complicate -- desigur că și la 
cei din clasele interesate a avut rol și idealismul, căci sufletul omenesc, spre 
onoarea lui, se revarsă întotdeauna peste marginile interesului individual, 
dovadă chiar îmbrăţișarea sinceră, de către clasa care luptă pentru 
schimbare, a intereselor celorlalte clase apăsate. 

La Alecsandri mai surprindem o cauză de nemulțumire, deci încă o cauză 
a atitudinii sale. Alecsandri, cum vom vedea aiurea, a fost un 
patruzecioptist junimistizant. (Am spus că C. Negruzzi a fost un junimist, 
primul, mai bine, a fost un "junimist"” care a luat parte la mișcarea de la 
1848.) 

Intr-o scrisoare din 184... zice corespondentul său: "Crescuţi amândoi în 
Franţa din copilăria noastră, neam despărţit de un an, lung cât un secol; tu ai 
mai rămas la Paris, o ! fericitule între fericiţi!, iar eu m-am întors la lași"... 
pe care (în Iașii în 18441) îl descrie cu dispreţ ca pe un oraș "semi-oriental”, 
fără arhitectură, fără splendoare, incult și plin de glod, în care meritul 
bonjuriștilor nu e recunoscut și unde, cum zice aiurea: 

"Noi [bonjuriștii] nu mai avem lege, suntem eretici, provocăm boierii la 
duel, mâncăm oamenii, criticăm abuzurile" etc... și, ceva mai departe: 

"Ce zici, amice, de elementul în care suntem chemaţi a trăi noi, elevii 
academiilor din Franţa și Germania? [...] noi, care avem aspirări către 
orizonturi necunoscute sub cerul țării?" -- sentimente ce lipsesc la A. Russo 
și M. Kogălniceanu, care au fost adevăraţi liberali, sentimente care ni-l 
arată ca pe un "occidentalizat" fin, rău impresionat esteticește de societatea 
ieșeană, și din care vedem la Alecsandri, pe lângă, desigur, o sinceră 
nemulțumire de mizeriile ţării, și ceva din ceea ce se cheamă dandysm ori 
snobism. Dar vom vorbi pe larg despre Alecsandri aiurea. 

Așadar, umilirea naţională, interesele de clasă ale boierinașilor -- și ale 
negustorilor în Muntenia --, presiunea europeană, idealismul, snobismul 
sunt cauzele mișcării liberale de la jumătatea veacului al XIX-lea. 

Criticii de la mijlocul veacului al XIX-lea nu au putut fi, prin urmare, 
decât constituționaliști liberali. 

După 18664 dorinţele cele mari se îndepliniseră și fericirea nu venise nici 
atât de mare cât se sperase, nici egală pentru toţi. 

Numai un singur lucru era clar: umilirea naţională nu mai era așa de 
strigătoare. 

Constituţia liberală nu putea fi privită cu ochi buni de boierii cei mari, 
căci prin constituţie ei trebuiau să împartă puterea cu alţii. Nu-i vorbă, 
constituţia a fost așa alcătuită, încât să nu-i lovească mult în interesele 
economice. lar egalitatea în faţa legii, în faţa autorităţilor, care i-ar fi putut 


jigni, deși înscrisă în Constituţie, n-a existat și nu există încă. Dar, oricum, 
acest atentat -- constituţia liberală -- la atotputernicia boierilor i-a făcut să 
nu aibă simpatie pentru dânsa. 

Pe boierinași, această constituţie, odată câștigată, n-a putut să-i mai 
entuziasmeze, pentru că, legile economice lucrând, boierinașii au început -- 
mai bine, au continuat -- să decadă, stârnindu-li-se acum ca concurent o 
clasă nouă, burghezia. 

Numai burghezia, creată în parte de stat, ajutată de el a se întări, a fost 
mulțumită. 

Profesiunile liberale și funcţionarii au fost și ei mulţumiţi, căci erau o 
clasă creată de noua stare de lucruri, și cu atât mai mulţumiţi, cu cât pe 
atunci, nefiind concurență mare la locuri, erau preţuiţi și bine plătiți. Mai 
târziu numai, de pe la 1880, o parte din această clasă începe să fie 
nemulțumită -- unii suspinând după vremurile vechi (Delavrancea în 
Odinioară și aiurea, și mai ales Eminescu), alții visând un viitor fericit 
(socialiștii), toţi însă plecând, conștient sau inconștient, de la durerea simțită 
pentru dispariţia vechilor clase, boierinași, bresle, din care făceau parte și 
ei, și -- un sentiment mai intelectual și mai altruist -- de la durerea produsă 
în ei de mizeria țărănimii. Unii căutau refugiul în trecut, alţii în viitor. Toți 
erau nemulțumiți de starea nouă de lucruri; de aici, în mare parte, 
pesimismul generaţiei eminesciene. 

Negustorii mici și meseriașii români au fost distruși în noua organizare a 
țării mai ales în Moldova. Ei trebuiau să fie împotriva acestei stări noi, căci 
dacă politicește deveniseră cetăţeni liberi, economicește, cu introducerea 
vieţii și nevoilor complicate apusene, ei erau meniţi pieirii. 

Țărănimea..., dar țărănimea a suferit de la sfârșitul epocii eroice până azi. 
Este drept că noua stare de lucruri i-ar fi îngăduit să-și cucerească o viață 
mai bună, dacă ea ar fi știut să se folosească de legiuirile noi. 

Aşadar, mai toate cauzele, care făcuse pe A. Russo și pe ceilalți să fie 
constituţionaliști liberali, acum nu mai erau. Nu mai era nici umilirea 
naţională de altădată, nici interesul de clasă, nici idealismul. Nu mai era nici 
snobismul, căci acum orașele noastre deveniseră mai "civilizate" și tinerii 
nu mai au cuvânt să se simtă ca în pădure. Ba, încă, cei care încep să devină 
mai reacționari, deși la 1840 nu puteau suferi "semibarbaria", acum suspină 
după acea semibarbarie (Alecsandri, în unele piese și unele "scrisori"). 

In "Junimea" au fost multe feluri de oameni. Ne mărginim la dl 
Maiorescu. Asupra d-sale nelucrând acele cauze care au lucrat asupra lui A. 
Russo și, pe de altă parte, el neținând în seamă fatalitatea faptelor istorice și 
scăpându-i consideraţia că binele ar putea veni tocmai prin ducerea cât mai 
departe a constituționalismului liberal, adică prin stoarcerea a tot ceea ce 
poate da el, dl Maiorescu, a fost împotriva constituționalismului liberal, cu 
toate că nu tocmai consecvent, cum vom vedea, a fost, cu un cuvânt, 
împotriva formelor noi -- vestita sa luptă împotriva formei goale, deși dl 


Philippide arată că și activitatea dlui Maiorescu a fost crearea și încurajarea 
formei goale, numai cât a formei copiate "întocmai" după forma știinţii 
moderne". 

Aceasta este deosebirea esenţială dintre vechea critică, reprezentată prin 
A. Russo, M. Kogălniceanu, V. Alecsandri până la un punct (și nu și C. 
Negruzzi, care a fost exact ca dl Maiorescu) -- și dl Maiorescu. 

Acum să vedem celelalte deosebiri. In privinţa limbii și a literaturii, 
deosebirea stă în faptul că pe când vechea școală a luptat mai mult 
împotriva stricătorilor de limbă și a influențelor străine în literatură, dl 
Maiorescu a luptat mai mult împotriva prostului gust literar, sau în contra 
lui "Scrieţi, băieţi, numai scrieţi!"... 

Din cauza apăsării și umilirii românilor de către turci, ruși, unguri, 
fanarioți, se naște tendinţa de a dovedi cu orice preţ romanitatea poporului 
român și latinitatea limbii. Incepe curentul latinist -- de necesitatea căruia 
își dă seama și un antilatinist din vremea aceea, V. Alecsandri, dar acest 
curent, tot purificând limba, tindea la desfiinţarea ei. Pe de altă parte, 
contactul cu civilizaţia franceză pricinuind o puternică invazie de elemente 
franceze, pe lângă cele necesare -- neologismele -- se îmbulzesc o mulțime 
de cuvinte de prisos, barbarismele. Primejdia desființării limbii românești a 
fost mai ales în vremea vechii critici moldovenești: pe vremea când 
Laurian, Pumnul, Eliade și alţii căutau că schimbe limba. Acel care, 
teoreticește, a reprezentat spiritul de conservare a fost A. Russo, care a adus 
toate argumentele cu putinţă și care a scris, în scurta-i carieră, mai mult 
decât toţi ceilalți teoreticieni din vremea lui și de după el la un loc, și care, 
ca întotdeauna, și-a dat seamă de cele ce se petreceau în faţa sa: 

"Moderna ură politică a moscalilor, de care poate frații de peste munţi, ca 
mai depărtaţi, nu erau și nu sunt pătrunși ca noi, ne-au aruncat în italienism, 
în franțţuzism și în alte isme, ce nu erau și nu sunt românism, însă 
primejdiile politice, în cât privește robirea sufletului român, au trecut, 
adevăratul românism trebuie a-și ridica capul”. 

A. Russo a scris mai mult, a adus mai multe argumente împotriva 
stricătorilor de limbă decât Maiorescu. 

In privinţa literaturii, chestia trebuie privită din două puncte de vedere: al 
caracterului specific românesc -originalitatea; și al calităţilor artistice -- 
valoarea estetică. 

Din primul punct de vedere, școala veche critică, iarăși, a luptat mai 
mult, aducând argumente mai numeroase și mai complete. La începutul 
influenţei franceze, românii imitează servil pe străini; A. Russo zice că, într- 
o bucată românească vezi imediat că cutare pasaj e luat din Hugo, cutare 
din Lamartine, cutare din Byron etc. Ca și în privinţa limbii, cu care din 
acest punct de vedere are mare înrudire, literatura e în primejdie a nu mai fi 
românească. Şi, ca și în privinţa limbii, primejdia cea mare e în vremea 
vechii școli critice. 


A. Russo a scris mai mult, a adus mai multe argumente împotriva 
imitaţiei servile decât dl Maiorescu. 

Din al doilea punct de vedere, al calităţilor artistice, dl Maiorescu a luptat 
mai mult, a scris mai mult și a adus mai multe argumente. În adevăr, acum 
primejdia "stricării originalității” , cum ziceau cei vechi, în literatură, ca și în 
limbă, era încă -- este și azi --, dar nu mai era așa de mare. Prin lupta vechii 
școli critice, prin influenţa câtorva opere bune (Alecsandri, Alexandrescu 
etc.), prin accentuarea, cu alte cuvinte, a procesului de asimilare a culturii 
străine, primejdia stricării originalității limbii și a literaturii nu mai este 
mare: dl Maiorescu, deci, va lupta mai puţin în direcţiile acestea, prea puţin 
chiar. DI Maiorescu a fost mai mult împotriva constituţiei, care era 
necesară, decât împotriva spiritului străin în literatură, care nu era necesar, 
căci un spirit și o literatură românească existau -- în popor. Acum însă, din 
cauza răspândirii culturii, din cauza creșterii încrederii în sine, după 
realizarea atâtor visuri mari, ţara toată începe a scrie; maculatura literară ia 
proporţii îngrijorătoare, bunul-gust e în primejdie, cum nu fusese mai 
înainte. De aceea, dl Maiorescu va lupta mai ales împotriva stricătorilor 
gustului estetic al publicului. 

Trebuie să mai adăugăm aici o altă direcţie în care a luptat dl Maiorescu 
mult mai mult decât vechea critică, în vremea căreia nu erau încă destule 
motive de luptă. E vorba de lupta împotriva falsificării adevărului în știință, 
deși, cum arată dl Philippide, dl Maiorescu a confundat știința cu 
perfecțiunea formei științei. In procesul de adaptare a culturii străine, 
desigur că slăbiciunea trebuia să se manifeste mai ales în domeniul 
științific; chiar azi, în această privinţă, suntem încă în perioada de tranziţie. 
Am arătat aiurea că Convorbirile literare au primit bine revista 
Contemporanul, pentru că această din urmă revistă aducea în literatură, prin 
accentuarea necesității unei limbi curat românești, un sprijin tendinţelor 
Convorbirilor literare. Spuneam că primirea bună se mai datorește și altor 
motive. Câteva din acele altele sunt următoarele: doctrinele științifice, mai 
ales darwinismul: dl Maiorescu a fost întotdeauna darwinist; ateismul: dl 
Maiorescu, cum arată și dl Panu, a trecut întotdeauna drept ateu; 
transplantarea, în general, a științei pozitive în ţara noastră; introducerea și 
asimilarea ei; lupta împotriva pseudoștiinţei; lupta împotriva plagiatului. 

Şi fiindcă pe vremea dlui Maiorescu, ca și pe urmă, primejdia cea mai 
mare era stricarea bunului-gust și lipsa de seriozitate științifică, vădită dlui 
Maiorescu mai cu seamă ca lipsă de seriozitate a formei științei, în mintea 
publicului s-a făcut convingerea, alimentată și de "Junimea" că dl 
Maiorescu și "Junimea" au fost cea întâi mișcare critică în ţara românească. 
La această convingere a contribuit și faptul că cei vechi au fost uitaţi, mai 
ales pentru că "Junimea" nu i-a amintit. A mai contribuit și atitudinea curat 
negativă a dlui Maiorescu, îmbrăcată într-o logică impecabilă, precum și 
faptul foarte important că dl Maiorescu n-a atacat numai curente și 


principii, ca cei vechi, ci și -- și mai ales -- persoane și reviste, că a 
concretizat ţinta atacului, a făcut interesantă priveliștea luptei, dându-i acel 
element gladiatoric, care farmecă și atrage publicul. Și, în sfârșit -- cum se 
formează toate legendele --, faptul că norodul pune întotdeauna pe socoteala 
celui mai cunoscut tot ce au făcut alții: pentru moldoveni, toate bisericile 
vechi sunt făcute de Ştefan cel Mare... 

Prevăd o obiecţiune, anume că reprezentanţii vechii școli critice, chiar 
dacă au spus ceea ce trebuia de spus și chiar dacă au scris mult, au avut o 
activitate scurtă și o răspândire restrânsă a scrierilor lor. Dar nu e așa: 
România literară -- ca să nu mai vorbesc de Dacia literară, de Propășirea, de 
Steaua Dunării și de alte publicaţii -- apărea în 500 exemplare, ceea ce e 
mult pentru acea vreme. Apoi, să nu se uite, acești oameni, în vreme de 
douăzeci de ani, în lași, care era "Moldova", au exercitat o mare înrâurire 
prin personalitatea lor, înrâurire căreia se datorește mediul găsit de 
"Junimea". Pun mai mult preţ pe aceasta -într-o ţară ca Moldova, mică, cu 
un public intelectual restrâns, cum era mai ales pe atunci și care trăia 
aproape numai în lași --, decât pe articolele publicate. Am văzut cum 
vorbește dl Maiorescu de "sfaturile" lui Alecsandri. 

Şi sunt convins -- ceea ce reiese și din Amintirile dlui Panu -- că și 
influenţa dlui Maiorescu se datorește mai mult personalităţii sale, influenţei 
sale directe, decât articolelor sale. 

Din cele spuse, se mai explică și o altă deosebire dintre vechea școală 
critică și dl Maiorescu: deosebirea în privinţa curentului poporan și a celui 
istoric. Vechea școală este poporanistă și istorică, pentru că criticii vechi au 
fost romantici și apărători ai originalității limbii și spiritului românesc. 
Fiind romantici s-au adresat la literatura populară, care conţine elemente 
romantice, și la trecut, ca toţi romanticii; de aceea și romanticul Eminescu, 
în această privinţă seamănă cu vechea școală critică. Fiind democrați, era 
natural să se îndrepteze către "popor". lar ca apărători ai originalității limbii 
și literaturii, tot la popor (la limba, spiritul și viaţa lui) și la istorie (la viaţa 
trecută și la limba cronicarilor) trebuiau să se adreseze. Eminescu seamănă 
și în această privinţă cu vechea școală critică. Şi, din "Junimea", mai 
seamănă și L.ambrior, care, în deosebire de dl Maiorescu și de toţi ceilalți, 
voia o limbă încă și mai românească. Iar dl Maiorescu n-a fost nici 
romantic, nici democrat, nici n-a luptat așa de mult, cum am văzut, pentru 
păstrarea originalității în limbă și literatură: dl Maiorescu n-a stăruit, deci, 
asupra curentului poporan și a tratat cu oarecare dispreţ, în orice caz cu 
nepăsare, curentul istoric. 

Așadar -- din cauza deosebirii de epocă --, pe când vechea școală critică, 
reprezentată mai ales de A. Russo, va fi cu precauţiune, constituționalistă 
liberală, va lupta mai mult pentru păstrarea originalității limbii și spiritului 
românesc, insistând asupra curentului poporan și istoric, și va lupta mai 
puţin pentru triumful bunului-gust literar și respectarea adevărului în știință 


sau formei științei --, dl Maiorescu va avea dispreţ și neîncredere faţă de 
constituționalismul liberal, va lupta mai puţin pentru păstrarea originalității 
limbii și a spiritului românesc, va insista foarte puţin asupra curentului 
poporan și aproape deloc asupra celui istoric, va lupta mai mult pentru 
triumful bunului-gust în literatură și a respectării adevărului în știință, sau a 
formei științei. 

Aceste deosebiri se explică și prin mentalitatea acestor critici, prin 
deosebirea de temperamente și de cultură. 

Analiza temperamentelor și a culturii lor ne va explica și ea ceea ce ne-a 
explicat analiza împrejurărilor istorice și sociale. Vom vedea că criticii 
aceștia au avut întocmai temperamentul și cultura necesară rolului lor. 
Această "coincidenţă" nu este una "stranie". S-a zis de atâtea ori că fiecare 
epocă, fiecare mișcare socială, literară etc. își găsește omul său. Aceasta 
înseamnă că un om devine reprezentativ numai când are un temperament și 
o cultură potrivite cu epoca sa, cu mișcările sociale etc. ale epocii sale. Fără 
Revoluţia Franceză, Mirabeau ar fi rămas poate un necunoscut, și dacă în 
vremea Revoluţiei Franceze va fi fost un om de temperamentul lui 
Metternich acela a rămas în umbră. 

In epoca dinainte de 1848, în Moldova critică, numai un om ca A. Russo, 
cu cultura lui franceză și liberală dinainte de 1848 și de după "1830, anul ce 
se numește în istorie anul slavei", cu temperamentul lui entuziast, visător, 
generos, cu mintea lui largă și înțelegătoare, cu firea lui blândă, unduioasă, 
dezmierdătoare, bogată, izvorâtoare de gândiri și de simțiri, a putut deveni 
reprezentativ. In mișcarea de la 1848 din Muntenia revoluţionară numai 
oameni ca I. C. Brătianu și C. A. Rosetti, cu cultura lor franceză din acea 
vreme, cu temperamentul lor de foc, au putut deveni reprezentativi. In 
mișcarea politică cumpătată din Moldova, de la 1840 până la 1860, numai 
un om ca Kogălniceanu, cu cultura lui franceză și germană dinainte de 
18481, cu caracterul lui energic, casant, cu mintea lui clară, cu voinţa lui de 
fier, a putut deveni reprezentativ dându-ne pe acel om de Stat care a pus 
bazele României moderne. În epoca de deceptie și reacție, numai un om ca 
dl Maiorescu cu cultura germană de după 1848, cu temperamentul său rece, 
cu frica sa de entusiasm -- parcă sentimentul ar fi o slăbiciune --, cu mintea 
sa cumpănitoare, cu inteligenţa sa remarcabilă, cu cultura sa întinsă și 
variată, cu firea sa sterilă de concepţii și de simţiri -de unde atitudinea sa 
disprețuitoare și negativă --, numai un astfel de om putea deveni 
reprezentativ. 

N-am vorbit anume aci de C. Negruzzi și V. Alecsandri, pentru că unul, 
C. Negruzzi, deși a trăit în prima epocă, a fost junimist, iar celălalt, V. 
Alecsandri, n-a avut o atitudine bine hotărâtă, ceea ce, neputând fi arătat în 
treacăt, necesită un studiu special. 


Primul junimist: Costache Negruzii 


Costache Negruzzi a fost primul junimist. Mă voi încerca să dovedesc 
acest lucru. 

Junimismul a avut pretenţia, cum am arătat aiurea, că asistă, ca 
conștiință, la fenomenele politice, sociale și culturale și că le definește din 
punct de vedere obiectiv, al adevărului pur. Am arătat atunci că pretenţia de 
conștiință-oglindă este nefundată fiindcă junimiștii au reprezentat și ei un 
ideal, au fost luptători, au fost un fenomen, că atitudinea lor a fost dictată de 
subiectivitatea lor, că n-au fost, cu un cuvânt, conștiințe-oglinde. Am arătat 
că în chestii de ideal, cum sunt chestiile sociale, nici nu poate fi vorba de 
oglindirea realităţii, logica luptătorului e condiționată de scopul pe care-l 
urmărește, mintea sa este "advocatus diaboli". Și am arătat că, dacă în 
ideologia patruzecioptistă vorbește instinctul revoluţionar, dorinţa de 
renovare, în ideologia junimistă vorbește instinctul reacţionar, tendinţa de 
rezistenţă la inovaţiuni. 

Şi, în adevăr, junimistul este mai mult o stare sufletească vagă, un 
sentiment, decât o teorie bine definită. "Junimiștii” nu sunt toți acei care au 
făcut patre din societatea literară din lași sau din partidul politic cu acest 
nume; și, dimpotrivă, mulţi care n-au făcut parte din gruparea literară sau 
cea politică sunt în realitate "junimiști". 

Junimismul este, mai înainte de toate, recomandarea de a ne feri de 
importarea civilizaţiei sau, mai degrabă, recomandarea unei precauţiuni 
exagerate când e vorba de a importa această civilizaţie. Este 
nerecunoașterea utilității de a transforma România într-o ţară cu caracter 
curat european, după asemănarea celor din Apus și mai ales după 
asemănarea Franţei, care a zguduit din temelie toate așezările politice și 
sociale din Europa -- atitudine hrănită la primii corifei ai junimismului și de 
cultura lor germană ("germanismul" junimist). 

Dar junimiștii n-au fost cu totul împotriva introducerii formelor noi de 
viaţă în ţara noastră. Ce să ne introducă, cum, în ce măsură -- aceste lucruri 
n-au fost lămurite de junimiști niciodată. DI Maiorescu a vorbit, în general, 
împotriva formelor goale, a formei fără fond, adică a civilizaţiei, cum se 
putea transplanta, dar acest spirit eminamente negativ n-a spus, pe cât știm, 
nicăierea, ce, cât și cum trebuia de importat. N-a spus-o nici dl Rădulescu- 
Motru, care (în Cultura română și politicianismul) are pretenţia de a fi un 
spirit critico-creator. Un lucru este sigur: junimiștii n-au fost împotriva 


transplantării civilizaţiei apusene pentru toată lumea. Ei, pentru dânșii, au 
fost pentru transplantarea în mare; au fost împotriva acestei transplantări 
pentru majoritatea ţării. Junimiștii n-au fost niște "ruginiţi”. In viața lor 
personală au adus pe malurile Bahluiului și ale Dâmboviţei felul de trai din 
marile capitale ale Europei și chiar limba acelor capitale. N-au renunţat, 
pentru dânșii, la nici una din achiziţiile civilizației europene, în domeniul 
politic n-ar fi renunțat, desigur, la nici o libertate, la nici una din 
binefacerile aduse omenirii de marea Revoluţie Franceză (acea "epidemie 
morală" a dlui Maiorescu). In lupta lui contra "Şcoalei Bărnuţiu”, în care 
"Junimea" întâmpină o serioasă rezistență, dl Maiorescu face apel la 
principiile de "umanitare și liberalism", principiile marii Revoluții 
Franceze. Junimiștilor nu le-a plăcut (acesta este cuvântul, căci teoretic n-au 
susținut-o; abia dacă dl Rădulescu-Motru e ceva mai clar) ca de aceste 
achiziţii să se folosească masa cea mare a poporului român. Din această 
cauză -- civilizația numai pentru ei -- doctrina aceasta a fost egoistă și a 
repugnat întotdeauna spiritelor generoase. 

In această atitudine se pot deosebi două lucruri: lupta împotriva înnoirilor 
lingvistice, în care ei continuă vechea școală critică și în care au avut 
dreptate -- dovadă evoluţia ulterioară a limbii și literaturii române --, și 
lupta împotriva înnoirilor sociale și politice, care este o noutate față cu 
vechea școală critică și în care n-au avut dreptate, dovadă, iarăși, evoluţia 
ulterioară a societăţii române. 

Costache Negruzzi, în germene, bineînţeles, și fără un plan sistematic, 
reprezintă cele două atitudini ale "Junimii". Costache Negruzzi are exact 
atitudinea dlui Maiorescu, vreau să zic că nu e nimic la dl Maiorescu care să 
nu fi fost simţit și spus de C. Negruzzi. Cele câteva puncte de vedere în plus 
la C. Negruzzi -- oarecare accentuare a curentului poporan și mai ales a 
celui istoric -- se datoresc presiunii împrejurărilor de pe vremea sa: am 
arătat în capitolul precedent că pe vremea lui C. Negruzzi primejdia 
înstrăinării în limbă și literatură era mai mare decât pe vremea dlui 
Maiorescu. 

Mai întâi, C. Negruzzi nu e un "ruginit", e un om nou, civilizat, un om de 
cultură europeană. Pe vremea sa, un reacţionar era un om care regretă 
ișlicul. Junimismul, pe atunci, încă nu era reacționarism, era moderantism. 
Vom vedea mai jos că C. Negruzzi se declară "moderat". Mai târziu, după 
introducerea constituţiei liberale, moderantismul acesta va fi reacţionarism: 
acum constituţia liberală nu mai e de câștigat, e câștigată. 

Nu e "ruginit", apreciază toate bunurile lumii civilizate, se-mbracă 
nemțește, gustă teatrul și opera franceză și italiană, citește pe Victor Hugo, 
călătorește pe la staţiunile balneare din Europa, e duelgiu, e, în sfârșit, 
"european". Dar e împotriva "civilizaţiei" pentru masa cea mare a poporului 
român. Unui ţăran care îl întreabă dacă n-ar fi bine să-și dea copiii pe la 
învățături, îi răspunde: 


"Să-i daţi la dascălul din sat să-i înveţe limba lor, ca să poată ceti cărţile 
cele bune care-i învaţă cum să cinstească pre Dumnezeu, pre părinți și pre 
mai marii lor ăastea le spunea la 1849!...î, cum să-și împlinească datoriile 
către cârmuirea care se îngrijește pentru binele lor ăidem !î, cum să se 
ferească de lene și de beţie, și prin urmare cum să se facă buni gospodari", 
așadar, în germene, tot programul junimist: îmbunătăţirea vieţii materiale a 
păturilor de jos și oprirea lor de la o viaţă conștientă, care ar putea să le 
dezvolte spiritul de cercetare și de critică și deci să le dea acces la trebile 
statului. Deși om nou, civilizat, "european" fin și sceptic, e plin de iubire 
pentru boierul de modă veche, cu toate că acesta duce altă viaţă și are alte 
idei și alte idealuri decât dânsul -- pentru că acest boier este simbolul și 
garanţia dăinuirii formei sociale împortiva căreia luptau patruzecioptiștii. Şi 
când vorbește despre Villara (în 1852), care a jucat în Muntenia rolul știut, e 
plin de respect și consideraţiune. 

Şi atunci, este firesc ca, dintre toți oamenii de talent și cultură ai Daciei 
literare și ai României literare, C. Negruzzi să fie singurul care s-a 
împotrivit mișcării revoluţionare de la 1848. În această abstenţiune a lui C. 
Negruzzi faţă cu marile frământări, la care iau parte toţi prietenii și tovarășii 
săi, ni se lămurește nouă primul junimist român. Despre această revoluţie, 
pe care nu îndrăzneşte s-o atace de-a dreptul, nu amintește decât de două 
ori, pe cât știm, când spune că... "anul 1848 a fost fatal literaturii”... 

Nicăieri vreo notă mai generoasă, ceva spontan și necalculat, ceva ieșit 
din prisosul sufletului, ceva revărsat peste marginile interesului individual și 
de clasă, în sfârșit, vreo abatere de la "cuminţenie", și doar a trăit în vremea 
și în mijlocul marilor "nebunii"... (Să ne gândim la A. Russo ori la Bălcescu 
!) Peste tot, o uscăciune morală și o răceală, care au constituit cunoscuta 
fineţe a junimiștior, peste tot lipsă de iluzionare și avânt. Această răceală a 
dat naștere "zeflemismului" (și nu spiritului critic, cum voiesc să ne asigure 
unii: dovadă A. Russo, din care nu putea lua naștere zeflemismul). De aici, 
în spiritul publicului, identificarea junimismului cu zeflemismul și invers. 

Dacă C. Negruzzi e împotriva luptătorilor de la 1848, apoi aceștia îi 
plătesc cu vârf și îndesat. In ziarul Bucovina, care după 1848 ajunge tribuna 
revoluţionarilor din principate și mai ales din Moldova, C. Negruzzi e 
acuzat că la 1848 a tăcut pentru că i s-au dat "ciolane în gură, și 
împrejurările anului 1848, pe lângă titlul de director al vistieriei, îl mai 
îmbrăcară cu remuneratie, cu titlul de epitrop al școalelor publice..." etc.. 

C. Negruzzi fiind un "critic" și, pe de altă parte, potrivnic liberalismului 
de la 1848, ar fi de ajuns atât pentru a justifica caracterizarea lui ca "primul 
junimist". Dar ne vom încerca să arătăm că, și în privinţa limbii și a 
literaturii, între el și A. Russo sunt deosebiri, și anume, deosebiri de acele 
care formează tocmai asemănări cu dl Maiorescu, deosebiri care se explică 
prin tendinţele sale sociale, deosebite de ale lui Russo și asemănătoare cu 
ale dlui Maiorescu. 


Costache Negruzzi și-a expus părerile în multe articole, adunate, cea mai 
mare parte, în vol. I al Scrierilor sale sub numele de Scrisori. Din aceste 
scrisori putem cunoaște ideile lui despre limbă și literatură. In Scrisoarea a 
XXXII-a ne spune că limba, sub domniile străine, se corupsese și ea: 

"Nu mai era acum limba lui Dositeu și a lui Cantemir, nici a cărţilor 
bisericești; era un gerg hibrid, amestecat cu ziceri turco-grece etc."... 

Dar, zice el mai departe, după ce "lipsiră zicerile turco-greco-slave, se 
introduseră cele latino-franco-italiene". Iar în Scrisoarea a XX V-a își bate 
joc cu mult spirit de mania latinistă și franțuzistă, când pune în gura unui 
țăran, care voia să-și dea copilul la școală, următoarele vorbe pline de 
înţeles: 

"...Pre unul am să-l dau în școală la Iași, ca să înveţe nemţește, 
franţuzește și latinește. -- Dar românește nu ? -- Ba și românește; dar, vezi 
d-ta, că dacă n-a învăţa franţuzește și latinește nu înțelege româneasca de 
astăzi. 

Acum trebuie să știm multe limbi, ca să înţelegem pre a noastră”. 

Şi aceeași atitudine de critic o are și faţă de literatura vremii. El preferă 
pe Dosoftei maculaturii literare din timpul său (Scrisorile XVII și XXXII). 

Intreaga sa critică, lingvistică, literară și socială a concentrat-o în Muza 
de la Burdujăni. "Muza" aceasta e cucoana Caliopi Busuioc, o fată bătrână 
care face versuri ca acestea; 

Azi cu petițţiune 

M-adresăi către Amor 

Şi-l rugăi cu-ncordăciune, 

Să astâmpere-al meu dor 

De-a mea tristă pusăciune 

Te îndură, zeu de foc! 

De nu vrei protestăciune 

Să întind în orice loc..., 

-- femeie "romanţioasă", care răspunde baronului Flaimuc, falsului 
pretendent, când acesta îi spune că dorește o femeie "care să facă la mine 
poezii zo vi der Şiller vi der Ghete": 

"-- Ghete! Şiller!, ce nume înalte ai rostit, baron ! 

Feblele mele talente cum vor răspunde la așteptarea dumitale ?" 

-- femeie care strică limba, influenţată de toate maniile lingvistice ale 
vremii (pusăciune, conprinzi, neînvingibilă, atășăciune etc.) -- femeie 
modernă, care recomandă bătrânului ei amorez: 

"să te îmbraci după modă. In locul nădragilor acelor roși, să pui un 
pantalon elegant, botine de glanţ, un bonjur făcut după jurnal ca toată lumea 
bine educată, ș-atunci aș putea suferi viderea dumitale, dar în halul acesta, 
o, ceriule! mă sparii!", în sfârșit, cum o caracterizează Drăgănescu, eroul 
piesei: 

"O alcătuire de toate ridiculele trecute, prezente și viitoare, o fată bătrână 


și nebună, care-și închipuiește că nebunește pe toți bărbaţii și socoate că nu- 
i poţi zice bunădimineaţa fără să-i faci o declaraţie de amor. Când rea și 
nesuferită, când simtimentală și cochetă, s-aprinde și se alintă ca o copilă 
brudnică, și deodată o vezi că se aruncă în disertații metafizice și în dispute 
literare, de n-o mai înţălege nici dracu. Toată dorinţa ei e s-audă vorbind de 
dânsa. Inchipuiești-ţi că se socoate poetă și muzicantă, încât bietul 
târgușorul nostru geme de versurile și de sonatele ei; de aceea noi toți o 
numim Muza de la Burdujăni." 

Scopul pentru care a scris C. Negruzzi această farsă, căci această bucată e 
nu numai tendenţioasă, ci curat tezistă -- cum dealtmintrelea vom vedea --, 
așa e întreaga operă a lui Alecsandri, am putea spune a întregii literaturi mai 
vechi românești, scopul ni-l spune autorul însuși într-o "notă" de la sfârșitul 
piesei: 

"...Noi am fost zis -- nu ne mai aducem aminte unde -- că sunt mulţi care 
schingiuiesc și sfâșie frumoasa noastră limbă și în loc de creatori se fac 
croitori și croitori răi. 

Asta ne-a îndemnat a compune această mică comedie crezând că facem 
un bine arătând ridicolul unor asemine neologiști”. 

Nu-i vorbă, farsa aceasta e peste măsură de slabă. Chiar alegerea locului, 
Burdujănii, e o copilărie, căci la Burdujăni nu putea exista o asemenea 
"muză". Scriitorii dinainte de 

1870 aveau spiritul prea facil și procedeul lor era copilăros. Dacă-i vorba 
de ridiculizat, de caricaturizat, apoi ei vor pune pe Caliopi Busuioc la 
Burdujăni, pe Iorgu Damian la universitatea din... Sadagura, poetul va purta 
numele de Acrostichescu, escrocul pe acela de Pungescu etc. Dar, cu toată 
lipsa de valoare estetică, literatura aceasta are pentru noi o mare 
însemnătate. 

Muza de la Burdujăni conţine nu numai ridiculizarea maniei lingvistice, 
ci și satirizarea ridicolului izvorât din amestecul fanariotismului pământean 
cu civilizația apuseană neasimilată. Caliopi Busuioc, ca și cucoana Chiriţa 
ori Gahiţa Rosmarinovici ale lui Alecsandri, sunt "Ziţele" epocii de la 1848. 
Atunci civilizaţia apuseană străbătuse numai în clasele de sus și acolo, 
neasimilată nici în formă, dădea naștere la ridicol, și acest ridicol, Negruzzi 
și Alecsandri, Caragiale ai vremii lor, l-au observat și l-au redat în opere 
dramatice. L-au redat fără artă, pentru că nu aveau talent deosebit și pentru 
că ei erau desţelinătorii ogorului literar și aveau de luptat cu toate greutățile, 
neavând nimica moștenit. Cu vremea, civilizaţia s-a prins bine, cel puţin din 
punctul de vedere al formei, în clasele superioare, și ridicolul superficial a 
dispărut: azi în clasele de sus nu mai poate fi o cucoană Chiriţă. Dar 
civilizaţia a pătruns cu încetul, ca apa în păturile pământului, tot mai jos, 
până ce a ajuns în mahala, și azi, mai ales pe vremea când a fost scrisă O 
noapte furtunoasă, combinaţia ridicolă de orientalism și civilizaţie 
europeană e în mahala. Acest ridicol nou și-a găsit zugravul într-un om de 


un talent extraordinar, Caragiale, care pentru mahala și pentru "Ziţa" e ceea 
ce a fost Alecsandri pentru Gahiţa Rosmarinovici și C. Negruzzi pentru 
Caliopi Busuioc. lar faptul că literatura caragialiană (a lui Caragiale și a 
imitatorilor săi) a apărut în Muntenia e caracteristic: în Muntenia există 
mahala românească, mică burghezie românească; în Moldova nu există; un 
Caragiale moldovan ar fi fost imposibil... Și în curând civilizaţia va străbate 
la ţară (a și început: o parte din Humulești e "despărţirea III a urbei T. 
Neamţ !") și, fatal, va da naștere unui ridicol, care-și va găsi și el zugravul, 
pe Caragiale al său. Acţiunea se va petrece poate la Humuleștii lui Creangă. 

Dar pentru ce scriitorii vechi au zugrăvit cu atâta predilecție pe femei, 
când au voit să ridiculizeze mania civilizaţiei ? C. Negruzzi, cum spune 
singur, a voit să ridiculizeze pe "'croitorii" limbii: a ales pe o femeie. 
Alecsandri, pe Gahiţa Rosmarinovici, cucoana Chiriţa etc. O fi și 
frivolitatea feminină, dar cauza principală ni se pare alta. 

Ion Ghica, în O călătorie la Iași, zice că femeile au făcut mult pentru 
ideile noi. Ele au fost mai accesibile civilizaţiei apusene. Alecsandri zice 
același lucru. O femeie, Elena Negri, se știe că a avut un rol însemnat în 
lupta dată pentru a atrage atenţia clasei boierești asupra literaturii populare 
culeasă de Alecsandri. Pe când bărbaţii purtau ișlice și vorbeau grecește, 
femeile se civilizase, vorbeau franțuzește, cântau din clavir și... flirtau cu 
bonjuriștii. Așadar, femeile s-au civilizat întâi, și cum procesul de civilizare 
nu se face, la începuturile lui, fără oarecare ridicol, între ele s-or fi găsind 
mai multe "preţioase" și de aceea autorii vremii, poate fără să-și dea seamă, 
au întrupat atât de des în femei ridicolul semicivilizaţiei. 

In Muza de la Burdujăni C. Negruzzi, ca și Alecsandri în "teatrul" său, se 
arată critic, șarjând însă ca și Alecsandri (care a fost puntea de trecere între 
școala veche critică și junimism), pentru că Negruzzi nu înțelegea fatalitatea 
fenomenului pe care îl zugrăvea, pentru că nu avea încredere în efectele 
civilizaţiei introduse pe pământul românesc -- pentru că era junimist. 

Acest critic în toată puterea cuvântului, acest fenomenalist în privinţa 
limbii, care nu admite îndreptări ori creaţiuni de cuvinte după voinţa 
conștientă a cărturarilor, își caracterizează singur pozițiunea sa în mijlocul 
diferitelor curente din vremea lui în Scrisoarea a XVIII-a: 

"Când neamurile barbare au inundat România ca un răpide șiroi, găsind 
pânza limbei urzită, luau suveica și prin dreptul celui mai tare aruncau unde 
și unde câte un fir de bătătură de a lor groasă și nodoroasă. Astfel se ţesu 
limba noastră. Pentru a scoate acum acele lătunoioase fire, trebuie a 
destrăma pânza și, prin urmare, a crea o limbă mai frumoasă, poate, mai 
nobilă și mai învățată, căreia nimic nu i-ar lipsi alta decât de a fi 
românească. 

Aici încep necurmatele dispute între învățații pandemoniului nostru 
literar cării se silesc: 

Spirar nobil' sensi a' rozzi petti, și pe care noi îi împărțim în trei clase. 


Liberalii zic (după lorgovici și după Molnar) că trebuie a goni toate zicerile 
slavoane și ungro-turco-grece, deși aceste din urmă sunt foarte puţine și noi, 
primite numai de niște capete bolnave și stricate. Moderaţii, că trebuie a le 
subția, a le înnobila și a le români, și eu mărturisesc că m-aș învoi cu 
părerea domniilor-sale. Vin, în sfârșit, conservatorii ăaceștia erau ișlicariii, 
astă veche rugină, care strigă cu glas de Stentor că se strică limba, 
plângând-o și bocind-o în gura mare". 

Aplicarea aceasta a terminologiei politice la clasificarea curentelor 
lingvistice o mai găsim și aiurea. Cei de la România literară sunt învinuiți 
de "reacţionarism" de către latiniști (adică de către "liberali"). G. Asachi, 
cum am văzut, trei ani după C. Negruzzi, împarte și el sistemele lingvistice 
în "sistem de conservativi, de radicali și cumpenitori sau de juste milieu". 

Așadar, C. Negruzzi e un "moderat", cum se declară singur -- A. Russo ar 
fi zis "eclectic" --, și termenii aceștia politici, atât de frecvent aplicaţi la 
sistemele lingvistice, nu-s figuraţi, ei au înțeles mai adânc. In adevăr, omul 
e dintr-o bucată, ideile nu stau în capul lui în compartimente separate și, 
mai ales, cum spuneam la începutul capitolului, ideile când sunt în slujba 
unui ideal sunt condiţionate de acel ideal. In prima jumătate a veacului al 
XIX-lea, românii sunt luptători: în faţa lor se pun probleme mari și grave și 
toate chestiile se pun în legătură cu nevoile sociale (arta, de pildă, e curat 
tezistă, armă de propagandă; o recunosc toți, Kogălniceanu, în Dacia 
literară, Alecsandri, în prefața Teatrului său etc.), așa încât teoriile 
lingvistice devin un reflex al luptelor naționale și sociale. 

Şi de aceea "liberalii" în politică au fost și "liberali", cum zice C. 
Negruzzi, sau "radicali", cum zice Asachi și Eliade, în limbă: latiniști, 
franţuziţi: "Dacă-i vorba pe schimbare, pe înnoire, să schimbăm, să înnoim, 
să ștergem trecutul rușinos!...", "Moderaţii”, ca C. Negruzzi, au fost 
cumpăniţi în toate, au fost deci împotriva "liberalilor": a latiniștilor, a 
franţuziţilor. (Mai târziu, după ce "liberalii" au triumfat, "moderaţii” de ieri, 
fără să-și schimbe ideile, se pomenesc în situaţie de "conservatori": 
junimiști...). Iar socialiștii, ca să mai dăm un exemplu de cum omul e dintr- 
o bucată, au fost realiști, ateiști, fonetiști -- în sfârșit, împotriva tuturor 
atitudinilor și doctrinelor burgheze. Numai oamenii bine echilibrați, 
sufletele bogate, comprehensive și, în adevăr, cumpănite, spiritele cu 
adevărat critice, reflexive, ajutate și de o cultură adecuată, pot scăpa de 
uniformitatea aceasta. Așa au fost Kogălniceanu și A. Russo, și mai ales A. 
Russo, acest om complet, acest spirit liber, spiritul cel mai liber pe care l-au 
avut românii. Şi totuși, C. Negruzzi nu e atât de fenomenalist în privința 
limbii ca A. Russo. E o deosebire în atitudinea lui C. Negruzzi. El nu dă atât 
de mare importanţă la ceea ce se numește "deprindere", uz. Să nu se 
vorbească de deprindere, zice el: "N-am schimbat papucii?" (Scrisoarea 
XIV-a) Și are mai cu seamă antipatie pentru "slavonisme", declarându-se 
partizan al înlăturării lor. Să se compare această atitudine cu aceea a lui A. 


Russo, care zice că o limbă se naște "pe decompoziţia altor limbi", că 
cuvintele, de orice origine, se împământenesc și că gramaticii trebuie să 
constate, nu să inventeze --, și care se roagă: 

"Lăsaţi-ne să lucrăm în voia sa limbușoara asta turcită, grecită, ungurită, 
slavonită și ce a mai fi..., limba acea care le-au făcut românilor veacurile, 
pentru care i-au hulit, necăjit, chinuit ungurii și slavonii". 

Această pietare a lui Russo pentru limba "asta turcită, grecită, slavonită”, 
așa cum e ea, pentru limba vie, cum e în popor, vine desigur și din 
priceperea lui, dar și din marea lui iubire pentru poporul de la ţară, pentru 
țărănime, care, singură, o vorbea așa, vine din adâncul lui poporanism. C. 
Negruzzi a vorbit și el de literatura populară o dată în Dacia literară și altă 
dată în Scrisori, unde a colectat o sumă de proverbe (în care, nu-i vorbă, 
pune în gura poporului cuvinte ca: intrigi, caracter etc.), dar aceasta la 
dânsul e întâmplător și el n-a fost conștient de marea importanţă a 
curentului poporan, cum n-a fost nici maestrul său Eliade, pentru că n-a fost 
poporanist, el, primul junimist. Românismul său se reduce mai mult la 
cărţile bicericeşti și la "trecut", decât la literatura populară, decât la țăranul 
român viu, cu sufletul și nevoile lui. Și astăzi românismul, când e expresia 
reacționarismului, se sprijină mai mult pe "trecut", iar pe ţăran numai întru 
cât acesta e un simbol al trecutului. 

C. Negruzzi a fost mai raţionalist în privinţa limbii, pentru că a fost mult 
mai puţin poporanist decât A. Russo. Această lipsă de poporanism este încă 
o notă care apropie pe C. Nerguzzi de dl Maiorescu. 

Această înclinare raționalistă a lui C. Nerguzzi se manifestă și în sistemul 
său ortografic, ceea ce dealtmintrelea e firesc, căci la noi chestia ortografică 
a fost strâns legată de chestia lingvistică (după cum aceasta a fost strâns 
legată de tendinţele sociale și politice), a fost o faţă a ei: latiniștii au fost 
etimologiști, fenomenaliștii au fost fonetiști. 

C. Negruzzi n-a fost curat fonetist, a fost pentru scrierea "care păzește 
etimologia cuvântului", ca și dl Maiorescu. 

Aș ieși din genul acestui studiu, dacă aș analiza mai amănunțit 
temperamentul acestui scriitor, pentru a arăta că tonul său, când atacă 
curentele adverse, mai ales literatura care nu-i place, e perfect acel ton 
"junimist", rece, sarcastic, că umorul său n-are notă simpatică, altruistă, 
bună, ca de pildă al lui A. Russo. Repet: zeflemismul a putut să iasă dintr- 
un umor ca al lui C. Negruzzi, și nu din unul ca al lui A. Russo. 

Am voit să arăt în acest capitol că C. Negruzzi, pe lângă atitudinea critică 
față de limbă și literatură, care-l pune în rândul vechilor critici moldoveni, a 
avut, faţă de transplantarea civilizației apusene la noi, o atitudine deosebită 
de a tovarășilor săi, asemănătoare cu a junimiștilor de mai târziu, atitudine 
care explică și deosebirile dintre el și tovarășii săi în privința problemei 
lingvistice, deosebiri care formează asemănări cu dl Maiorescu. 

In cursul acestui studiu se vor lămuri mai bine cele spuse aici cu 


anticipație, care trebuiau spuse acum, pentru a fixa locul lui C. Negruzzi în 
evoluţia spiritului critic român. 


Un junimist patruzecioptist: Vasile 
Alecsandri 


Am spus altădată, ţinându-mă de clasificaţia curentă, că Alecsandri a fost 
un patruzecioptist rătăcit la "Junimea". Nu este tocmai așa. Vom vedea în 
cursul acestui capitol că Alecsandri n-a avut o concepţie unitară asupra 
vieţii. Studiind cu atenţie opera sa și mai ales cea mai semnificativă pentru 
problema noastră, cea dramatică, în comparaţie cu viaţa sa publică și cu 
unele afirmări directe ale sale, se vede clar că acest om n-a fost ceea ce se 
cheamă un "patruzecioptist" sau, încă și mai bine, se vede că în el s-au 
luptat întotdeauna două tendinţe: tendinţa de înnoire, de reformare, și 
tendinţa de conservare, care au rămas alăturea, antagonice. De aici o 
mulțime de contradicții între deosebitele sale manifestări, mulțime de 
contradicții în însăși opera sa, o nesiguranță și o lipsă de persistenţă în 
atitudinea sa faţă cu diferitele întâmplări sociale la care a asistat ori a luat 
parte. De aici apoi, în parte, superficialitatea criticii sale sociale chiar acolo 
unde este justă. Şi tot de aici și unele neajunsuri, din punct de vedere 
artistic, ale operei sale dramatice în care, cum declară singur (prefața 
Teatrului său), a căutat să biciuiască apucăturile rele, adică să critice 
manifestările vieţii sociale, morale și intelectuale ale vremii, căci literatura 
română de la începutul veacului al XIX-lea a fost tezistă, a fost 
transformată, conștient, în armă de propagandă. Şi, s-o spunem în treacăt, 
bine au făcut scriitorii, deși, din punctul de vedere al artei, aceasta a fost un 
rău. Dar inter arma muzele ori tac, ori iau parte la luptă. 

Critica lui Alecsandri este mai mult practică, adică este consemnată mai 
mult în operele sale beletristice. In articole de teorie el a exprimat-o foarte 
rar, și atunci tot ca artist, prin ridiculizare. 

El își începe critica prin comedia Iorgu de la Sadagura (1844), despre 
care C. Negruzzi zice că a avut un mare succes, pentru că combătea 
xenomania. Așadar, el își începe critica tocmai la începutul perioadei de 
tranziţie, tocmai la începutul procesului de asimilare a culturii străine. Iorgu 
Damian, nepotul lui Enache Damian, boier de vremea veche, a fost trimis la 
învățătură în străinătate, la Sadagura, nu la Paris, ori Berlin, pentru că 
Alecsandri, când se pune pe caricaturizare, nu se-ncurcă. Am spus, vorbind 
de Muza de la Burdujăni, că scriitorii vechi au umorul facil și procedeul 
copilăros. Iorgu se întoarce acasă și scandalizează pe toţi invitaţii lui 


Enache prin manierele sale, prin disprețul său și prin franțuzismul său 
contractat la Sadagura. Găseşte o singură ființă care-l "pricepe", pe Gahiţa 
Rosmarinovici, o văduvă bătrână, pretențioasă, franţuzită, o "précieuse 
ridicule", în genul Muzei de la Burdujăni. Tânărul Iorgu declară un amor 
ridicol de înfocat Gahiţei, care, firește, i-l primeşte la moment. 

Dar să stăruim puţin asupra personajelor și scenelor. Pitarul Enache 
Damian, "de 55 ani; poartă haine largi: antereu, brâu și căciulă brumărie", 
trăiește la moșia sa din Moldova. Pitarul Enache Damian e un produs 
nealterat, ori foarte puţin alterat al solului românesc. E un boiernaș de modă 
veche, care-și îngrijește de moșie, e, la urma urmei, un ţăran, stăpân însă și 
bogat, departe de influenţa fanariotă a capitalei. Viaţa lui, în adevăr, e 
patriarhală. 

Toată plăcerea lui stă în ospeţele cu prietenii de primprejur și, presupun, 
în vânat și citirea psaltirii și a Vieţii sfinţilor. El își bate joc din toată inima 
de "noutăţi", fără însă a lupta împotriva lor: 

"... mă pot giura pe cei patruzeci de sfinți părinţi de pricep ceva din toate 
cimiliturile câte le înșirați d-voastră, işti de vremea nouă, care vă ziceți... 
cum, Doamne, iartă-mă ?... civirasalisiţi... Ha ! civirasalisiţi; d-voastră, 
ipochimene alese, cărora vă este rușine a trăi și a grăi ca părinţii voștri; d- 
voastră, oameni procopsiţi şi mai ales pricopsiţi, care vă faceţi momiţele 
altora, împrumutând de la străini numai cele rele, numaiputând trăi decât cu 
bonjur, cu blamange și cu parle, marle cheschevu..." etc., sau, când Gahiţa îi 
vorbește de "invitaţie", ori îi spune că-i "ariéré": 

1 —- Ce sunt? ...rierel? Mări, ce vorbe sunt aestea? 

Ha, ha, ha... Auzi înghitaţie, rierel, bonjur? Auzi parascovenii pocite?... 
Nu cumva, soro dragă, s-o mutat ţara Moldovii din loc?... Nu cumva suntem 
franţuji, nemți, jidovi ?... și noi, ca niște proști, ne credem tot moldoveni?... 
Ha, ha, ha, rierel, înghitaţie!" 

Enache Damian își iubește ţara: " -- ... [ara Moldovei îi binecuvântată de 
Dumnezeu! 

Şi cine nu știe s-o iubească și s-o preţuiască nu-i vrednic să-i mănânce 
pâinea și sarea", nu-i vorbă, Enache Damian, ca om al vremii, are un curios 
mod de a pricepe mâncarea "pâinii și sării" Moldovei, căci atunci când 
visează la soarta nepotului său Iorgu, care are să se întoarcă de la Sadagura, 
dorește, între altele, și: 

"Să deie Domnul, fătul meu, să mi te înalţi ca ciocârlia și cu tine să-ţi 
înalți și neamul!... Să deie Domnul s-ajungi ispravnic, pentru ca să faci stare 
mare!..." 

Să-ţi înalți neamul, făcându-te ispravnic, pentru a face stare mare!... se 
cunoaște și azi lucrul. 

Alecsandri ridiculizează pe Iorgu, punându-i în gură vorbe ca: 

1 -- Ha... acum mă suvenarisesc..." " -- Mon cher oncle, cetirea 
necontenită a uvrajelor mi-au cam slăbit puterea razelor vizuale..." 


" -- Pardon, mon cher oncle, n-am vreme acu, că prezentez omajurile 
mele sexului frumos..." 

" -- Apoi, să-ţi spun, mon cher oncle? Când au trăit cineva într-un târg 
civilizat ca Sadagura și când este silit în urmă a veni într-o ţară ticăloasă ca 
a noastră, contrastul..." etc. 

lată și Gahiţa Rosmarinovici: "lorgu....Ah! nici o băutură nu poate 
vindeca patimile sufletești și intelectuale. 

Gahiţa (oftând): Te înțăleg! I o r g u (apropiindu-se de ea și luând-o de 
mână): Mă înţelegi?... A! Slavă Domnului că am găsit, în sfârșit, un suflet 
botezat care să mă înțeleagă! 

Ga h ita Ah! quel bonheur! mă iubește! (tare) Piudoarea sexului meu nu 
mă iartă ca să răspund îndată dorințelor d-tale..." 

Așadar, pe de o parte, omul simpatic Enache Damian; pe de alta, Iorgu și 
Gahiţa, tipurile ridicole. 

Vom arăta că Alecsandri se ridiculizează și se caricaturizează pe sine, 
generaţia sa, năzuinţele sale; că aci, în Iorgu de la Sadagura, junimistul 
Alecsandri persiflează pe patruzecioptistul Alecsandri. 

Cum s-a văzut, lorgu de la Sadagura vorbește cu amărăciune pentru că e 
condamnat, el, care a trăit întrun oraș civilizat ca Sadagura, să stea acum 
într-o ţară ticăloasă ca a noastră. Dar iată că și Alecsandri zice același lucru 
în scrisoarea din 184... către un prieten, citată deja: 

"Crescuţi amândoi în Franţa din copilăria noastră, neam despărțit de un 
an, lung cât un secol; tu ai mai rămas la Paris, o ! fericitul între fericiţi ! iar 
eu m-am întors la lași”, în acel lași "semioriental", fără arhitectură, fără nici 
o splendoare, incult și plin de glod, unde meritul bonjuriștilor nu e 
recunoscut (zice el în articolul Iașii în 1844 -- tot în 1844, ca și Iorgu de la 
Sadagura), în acel lași unde, cum zice în alt loc, citat mai înainte: 

"Noi ăbonjuriștii? nu mai avem lege, suntem eretici, provocăm boierii la 
duel, mâncăm oameni, criticăm abuzurile..." şi ceva mai departe: 

"Ce zici, amice, de elementul în care suntem chemaţi a trăi noi, elevii 
academiilor din Franţa și Germania?... noi, care avem aspirări și orizonturi 
necunoscute sub cerul țării?" 

Gahiţa Rosmarinovici, numai ea "înţelege" pe Iorgu, de aceea se 
înamorează de el. Cu câtă răutate îi ridiculizează Alecsandri! Dar, iată ce 
zice el însuși (în articolul despre C. Negruzzi): "In adevăr, începutul 
civilizaţiei îl datorim sexului frumos...", după care urmează cuvintele de 
laudă pentru femei, apoi arată că bărbaţii lor erau în stare "a răspunde la 
aspiraţiile lor sufletești" și continuă: 

"Dispărţeniile, ajunse astfel la un grad de necesitate socială, se înmulțeau 
și au mers tot înmulțindu-se, mai cu seamă după întoarcerea în ţară a 
tinerilor crescuţi în străinătate. Sub o aparenţă de imoralitate, societatea își 
lua nivelul său moral, căci inteligenţele dezvoltate prin o educaţie egală și 


inimile deopotrivă simţitoare se apropi au și pe ruinele căsătoriilor silite 
formau nouă, libere și trainice legături”. 

Şi atunci e clar că "junimistul" Alecsandri, ridiculizând în Iorgu de la 
Sadagura pe "bonjurist", pe "duelgiu", ridiculizează pe patruzecioptistul 
Alecsandri, pe bonjuristul, pe duelgiul Alecsandri, iar în Gahiţa 
ridiculizează pe femeia de la 1840 accesibilă civilizaţiei. 

Iar în accepţia "Sadagura" ridiculizează străinătatea, obiceiul de a trimite 
pe fii în străinătate. Dar, iată ce zice tot el: 

"Negreșit ea ătinerimeat ar fi rămas pierdută în hăugașul trecutului, dacă 
unii din părinţii noștri nu ar fi avut ideea de a-și trimite copiii la 
universitățile din Francia și Germania", și, în articolul despre Bălcescu: 

"Tinerimea Moldovei, întoarsă de la universitățile Germaniei și Franciei, 
adusese cu dânsa în societate o comoară prețioasă de idei nouă și de simţiri 
patriotice"... (Să se observe ceea ce am mai spus că: "străinismul" a creat 
patriotismul.) 

Dar ceea ce e mai curios e că Alecsandri pune gura ridicolului Iorgu 
teorii de ale sale, teorii scumpe: 

"Iorgu: Am cercat de toate fără a da de mulțămire!... 

Mi-am zdruncinat șelile prin droșce pe paveaua noastră... cea vândută 
carâtașilor!... făr a câștiga altă plăcere, decât o durere în șolduri [...] Am 
alergat ca un iepure pe câmpul Copoiului, făr a căpăta altăceva decât o ocă 
de colb în piept și deplină încredințare că locuitorii Iașului au fost și sunt 
oamenii cei mai colbăiți din toată lumea... Am fost la balurile măscărite... 
vreu să zic măscuite... și m-am întors acasă cu ideea că cei mai mulţi care-și 
pun masca o fac pentru că li-i rușine de obrazele lor !... În sfârșit, m-am dus 
la opera nemţească, la vodevilul francez și la bietul Teatru Naţional !, 
sărmanul !... când moare, când învie... de-i mai mult răposat..." 

Dar iată și mai clar cum Alecsandri vorbește prin gura lui Iorgu, ori cum 
Alecsandri, fără să vrea, face din Iorgu nu o secătură și o caricatură, ci un 
adevărat bonjurist: 

"Lorg u: Dac-ar giudeca toți ca d-ta, domnule, apoi teatrul naţional nu 
s-ar putea întemeia niciodată în ţară: dar slavă Domnului !, sunt persoane 
care știu să prețuiască greutățile unei scene începătoare ca a noastră, care nu 
se rușinează de a merge să vadă piese naţionale... Acele persoane sunt 
vrednice de toată lauda..." etc., vorbe pe care le spune Iorgu, tipul ridicol, 
pentru că Kiulafoglu a vorbit cu dispreţ despre teatrul românesc și pentru că 
Alecsandri a găsit ocazia să facă o tiradă cu privire la o chestie de care îi 
ardea inima. 

Aceste contraziceri, care slăbesc și valoarea literară, se repetă adesea la 
Alecsandri. Așa, după ce Iorgu se pocăiește, zice, cu asentimentul lui 
Alecsandri, că trăiește într-o "epocă... unde oamenii civilizaţi sunt socotiți 
de nebuni". Dar între cei care-i socotesc așa e și Enache Damian, omul pe 
care, totuși, Alecsandri îl idealizează. Şi ce e mai curios e că această frază 


citată mai sus Alecsandri o pune și în gura lui Iorgu cel de la-nceput, stricat, 
ridicol, și în gura Gabhiţei, și o pune acum și în gura lui Iorgu cel cuminţit, 
pocăit și serios. 

Aceste contraziceri se datoresc celor două tendinţe ale lui Alecsandri. Și 
așa se face că, chiar atunci când el ridiculizează pe Iorgu, în unele momente 
se identifică cu Iorgu și-i pune în gură, tot atunci, idei de ale sale proprii, 
ideile personalităţii sale "bonjuriste". 

Să urmărim mai departe atitudinea lui Alecsandri. 

Enache Damian, la 1842, râde, se miră, se crucește de bonjurism, dar nu-l 
combate. Ce ar fi simţit el oare după 1848, după 1859, după "revoluţie", 
după Unire? După triumful bonjurismului? O știm. Alecsandri ni-l arată în 
1862, numai cât sub alt nume: Sandu Napoilă, Ultra-retrogradul. Sandu 
Napoilă e Enache Damian, din Iorgu de la Sadagura, după triumful 
liberalismului. Şi dacă Enache Damian i-a fost simpatic lui Alecsandri în 
1844, trebuia să-i fie simpatic și acum, după 1859, căci nu e nimic mai 
firesc, mai logic decât ca Enache Damian de atunci să fie Sandu Napoilă de 
acum. Dar tendința patruzecioptistă din Alecsandri vrea să se manifeste 
persiflând pe Napoilă, pe "Ultra-retrogradul", vrea să ridiculizeze atitudinea 
exagerată, condamnabilă, rea și nejustificată a lui Sandu, dar nu reușește. Il 
poreclește "Napoilă", îl califică, peiorativ, "Ultra-retrogradul", dar la urma 
urmei ni-l înfăţişează, fără să vrea, ca pe un om serios, de bun-simţ. Mai 
mult: Alecsandri, după obiceiul său, vorbește el prin gura acestui "ultra- 
retrograd": 

"Cică-s patrioți, liberali, progresiști, naționali, demagogi... dracu-i mai 
știe!, că deodată au răsărit în ţară pozderie" etc. 

Conștient, se pune să scrie o bucată contra reacţionarismului. Instinctiv, 
izbutește să facă o bucată antiliberală, o caricaturizare, nu a "ultra- 
retrogradismului", cum voia, ci a liberalismului. 

Acum, când bonjuriștii și duelgiii, în sfârșit, triumfă 

(să ne aducem aminte cum Alecsandri se indigna pe la 1840 că ei n-au 
trecere în Moldova), Alecsandri, nemulţumit, îi caricaturizează, le 
ridiculizează lupta și triumful. Acum se vede clar că tendinţa, să-i zicem, 
"junimistă" (în înţelesul ce am dat cuvântului când am vorbit de C. 
Negruzzi), e mai puternică în el decât tendinţa cealaltă. Şi cu cât trece 
vremea, cu cât Alecsandri îmbătrânește și cu cât dorinţele 
patruzecioptiștilor se îndeplinesc, creând o societate în care Alecsandri nu 
se mai simte ca-n pădure și în care meritele-i sunt recunoscute (pe la 1840 
se plângea, cum am văzut, că bonjuriștii sunt aruncaţi aci, în barbaria 
orientală și că meritele lor nu sunt recunoscute), cu atât tendinţa junimistă 
din el crește în dauna celeilalte: acum, societatea românească îi acordase lui 
și clasei sale tot ce dorise; era vorba să se acorde și mulțimii, și atunci el 
începe să ridiculizeze pe partizanii drepturilor mulțimii: junimismul este, 
cum am mai spus, pentru ţinerea mulțimii departe de viaţa publică, 


împotriva participării ei la trebile statului. 

Şi de aceea Alecsandri reușește atât de bine să ridiculizeze, când scrie pe 
Clevetici, Ultra-demagogul (compus în aceeași vreme cu Sandu Napoilă, 
Ultra-retrogradul). Dacă voind să ridiculizeze pe Sandu, a reușit să-l 
idealizeze, caricaturizând tot liberalismul, apoi, aci în Clevetici, scopul și 
rezultatul sunt identice. Clevetici este un "liberal ultra, jurnalist 
constituţionalist"”, un "mare patriot", el vrea "consacrarea aptului de la 5 la 
24 ghenar", "respectul convenţiunii cu condiţiune de a fi schimbată în totul" 
(am subliniat fraza aceasta, pentru că e strămoașa celebrei fraze a lui 
Farfuride: "Să se revizuiască ăconștiințat, dar să nu se schimbe" etc.), 

"sufragiul universal", "libertatea absolută”, "egalitatea perfectă”, 

"împărţirea moșiilor proprietarilor”, "libertatea cea mai nemărginită a 
presei”, "republica democratică și socială”, în sfârșit zice Clevetici: "Vreu 
să imitez în ţara mea toate frazele Revoluţiunii Franceze [...] Sunt novator, 
am idei mari, idei revoluţionare, vreu să răstorn" etc., dar, dealtmintrelea, e 
fricos (ca și Conu Leonida). El se sperie când, în mijlocul discursului său 
incendiar, aude afară tobe: "Aoleo! Ce să fie?... Am crezut că-s ei!" 

Acest Clevetici, în 1862, e liberalul de pe vremea aceea. 

În Clevetici, Alecsandri a voit să caricaturizeze pe liberalul de nuanță 
C.A. Rosetti. "Republica socială" și celelalte nu mai lasă nici o îndoială. 
Încă de la 1848, între oamenii noi există două curente, moderaţii, cu Eliade 
în frunte, și revoluționarii adevăraţi, între care cei mai înaintați sunt Rosetti 
și Brătianu. După 1848, și mai ales după 1859, deosebirea crește, se face o 
prăpastie și se diferenţiază cu încetul cele două curente: conservator, din 
care face parte și Alecsandri (un fel de centru drept), și liberal. Adevăratul 
liberalism e reprezentat de Brătianu și Rosetti, pe care Alecsandri îi 
terfelește adesea, deși aceștia au luptat mai ales pentru "reformele sociale”, 
pentru "redeșteptarea simțului de demnitate", "între 1840 și 1859", luptă de 
care Alecsandri vorbește cu admiraţie aiurea (deci altă neconsecvenţă!). I. 
Ghica deja merge spre dreapta și, în 

Scrisorile sale, vorbește adesea despre liberali ca de niște palavragii, care 
se laudă că ei au făcut totul, cum se laudă Clevetici, când zice: "Vreu mai 
întâi consacrarea aptului de la 5 și 24 ghenar, ca unul ce este făcut de mine, 
și numai de mine". 

Această invectivă la adresa liberalilor revine adesea, în I. Ghica, atunci 
când el merge spre dreapta. Nu mai vorbesc de Eliade Rădulescu, acest om 
care a predicat multă vreme "echilibrul între antiteze" și care mai 
întotdeauna l-a pierdut. In al său Issachar sau Equilibru între antithezi, 
liberalii revoluționari de la 1848 sunt trataţi întocmai cum Alecsandri 
tratează pe Clevetici "Ultrademagogul". Liberalii revoluționari au fost 
pentru Alecsandri ceea ce au fost și pentru Eliade. Deosebirea e că Eliade îi 
ataca pe faţă, pe când Alecsandri se face că atacă pe "ultra-demagogi"... 
Dar, mai întotdeauna când un scriitor îşi bate joc cu persistenţă de 


"demagogism", el vrea să atace democratismul. El utilizează demagogismul 
pentru a caricaturiza democratismul. El are speranţa intimă de a 
compromite prin ridiculizarea demagogismului însuși democratismul. 
Caragiale n-a făcut altăceva în admirabilele sale comedii. Alecsandri a făcut 
același lucru în Clevetici, ca și în Rusaliile. 

In Rusaliile, democratismul e ridiculizat în două tipuri: Răzvrătescu și 
Galuscus. Subprefectul Răzvrătescu (acţiunea, zice autorul, se petrece la 
1860) propagă la ţară, în plasa sa, teoriile lui Clevetici. El spune ţăranilor 
adunaţi: 

"Oameni buni! [...] Aţi fost lipsiţi de toate, și de libertate, și de egalitate, 
și de fraternitate, și de legalitate, și de inviolabilitate [...], și de drepturi 
cetățenești, și de drepturi comunale, și de drepturi municipale, și de drepturi 
civile, și de drepturi politice, și de sufragiul universal. 

V e v eriță (lui Gheorghe): Ce-i sufragiu cela, mă 

Gheorghi? 

Cheorghe: Sofragiu, cumătri, ca la boieri ăca și Nae 

Ipingescu în "O noapte furtunoasă'?. 

Răzvrătescu (cetind): Dar, în fine, a unsprezecea oră a sunat pentru 
voi! Cel proletar va scăpa de proletariat! Cel mic se va face mare și 
viceversa, cel mare se va face mic! Cel slab va fi putinte și cel putinte 
neputinte! [...] De-acum fiecare locuitor debue ăAlecsandri nu uită să pună 
nici în gura ultra-liberalului Răzvrătescu limba cea nouă a filologilori a fi 
proprietar de patru fălci de pământ, căci acel pământ e a lui Dumnezeu [...] 
Să aveţi fiecare partea voastră, câte patru fălci, şi să nu mai faceţi 
boieresc?..." 

Să se noteze că Răzvrătescu e subprefect și el poate că reprezintă în 
mintea lui Alecsandri instituţiile noi introduse în Moldova după Convenţia 
de la Paris. 

Oricât ar zice Alecsandri că nu "biciuiește principiile, ci ridiculul", e clar 
că un democrat, care ar fi luptat în 1860 pentru apropiata împroprietărire, n- 
ar fi pus în gura unui tip ridicol propaganda pentru împroprietărirea 
țărănească. Această persistenţă în a combate ridicolele unei atitudini 
dovedește o pornire chiar împotriva atitudinii, a 

"principiilor". E drept că Alecsandri, cum am văzut și până aici, a 
tergiversat cu aceste principii, n-a fost conștient și cu hotărâre împotriva lor, 
ceea ce îl face să nu fie un adevărat junimist, dar Alecsandri n-a iubit 
liberalismul; n-a priceput că liberalismul, introdus într-o țară feudală -- și nu 
se putea să nu fie introdus --, trebuia să apară forțamente ca o exageraţie și 
să dea naștere și la multe ridicole, inerente unei epoci de tranziţie, cum n-a 
priceput "Junimea" de mai târziu. 

In Ianus Galuscus, alt tip din Rusaliile, Alecsandri a ridiculizat pe 
democratul în alt ipostaz, în ipostazul de ardelean democrat și latinist. Se 
pare că Alecsandri a avut intenţia să ridiculizeze în Galuscus numai mania 


latinistă. Când Răzvrătescu își expune programul citat mai sus, Galuscus 
exclamă: "Domnule, am ascultat toate aberăciunile câte le-ai debitat fraților 
români și fac aici declărăciune că ești un perturbator!" etc., dar Galuscus, ca 
ardelean latinist, nu putea să nu fie și el democrat "perturbator". Ardelenii 
latiniști trebuiau să fie democrați. Mai întâi, în Ardeal n-a rămas o clasă 
boierească română; clasa de sus s-a maghiarizat. Tinerii cu învăţătură erau 
toţi fii ai poporului și, ceea ce e mai însemnat, dușmani ai claselor de sus, 
care erau și apăsătoare, și de alt neam, și de altă lege. La aceste motive de 
democratism, se adăugau și altele, izvorâte din "latinism": poporul român, 
strănepot al celui roman, a rămas neatins la ţară, în țărănime; mai departe: 
latiniștii visau republica romană și, în capul lor, republica era forțamente 
democraţie. Să ne gândim la doctrina socială a lui Bamuţiu. Să adăugăm la 
aceasta ura latinistului împotriva fanariotismului, care era semnul distinctiv 
al claselor de sus și încă pornirea omului care vrea inovaţii de a merge în 
toate sensurile pe calea inovațţiilor. Şi, ca dovadă că Galuscus e democrat și 
că Alecsandri se înșală când îl face "apărător al ordinei" e că Galuscus 
citește proza lui Clevetici (a "Ultra-demagogului") și e un admirator al 
acestuia: 

"G alus c us (Deschide jurnalul și se adâncește în cetire): Ce stil! Ce 
expresiuni energice! Ce logică invincibile! Admirabil ziar! Admirabil 
redaptor! Cine-i subsemnat? (caută la sfârșitul foaiei) Clevetici! îl gâcisem 
de la început. (Cetește din ziar, apoi:) [...] Sublim! Iaca accente 
patriotice!..." 

lată pe Galuscus democrat -- "Ultra-demagog -- ca și 

Răzvrătescu. Galuscus, Răzvrătescu, Clevetici au aceeași atitudine din 
punct de vedere politic și social. Şi atunci e curios ca Galuscus să zică 
despre Răzvrătescu că e "perturbator" și "anarhist"... ori nu-i sincer 
Galuscus. Alecsandri se contrazice și, fără să-și dea seamă, e realist în 
dauna concepţiei piesei sale, căci ardeleanul latinist trebuia să fie și 
democrat, "ultra-demagog". Dar Alecsandri combate și mania latinistă, nu 
numai în vorbire, ci și în concepţie. Iată ce zice Toader, vornicul satului, 
despre Galuscus (și Alecsandri face mare haz): 

"De când ăGaluscust le vorbește sătenilor tot din carte și le spune că-s 
strănepoţi de împărați, că se trag din Troian, ţăranii au luat-o de bună... 
Dacă-i îndemni la lucru, îţi răspund râzând că împărații nu lucrează"... 

Această șarjă o face Alecsandri în 1860, uitând, se vede, că în 1848, în o 
cuvântare la Paris, el însuși zice că, dacă întrebi pe ţăranul român ce este el, 
țăranul răspunde: "Eu sunt român. Împăratul Traian a venit în vechime cu 
multă putere de a învins pe daci"... ceea ce, dealtmintrelea, nu zice ţăranul, 
dovadă că Alecsandri, în tinereţe, și într-un moment de "patruzecioptism", 
când putea să se aprindă pentru ideile noi, putea să cadă și el în exagerare, 
în fatala exagerare. Acum, în 1860, când tendinţa cealaltă din el a nimicit 
aproape pe cea patruzecioptistă, Alecsandri, desigur, n-ar mai fi căzut în 


"ridicol", ca la 1848. 

Latinistul Galuscus, pe care l-am văzut admirând pe 

Clevetici, face și el "ultra-demagogism" cu țăranii. Când Toader îi zice 
"cucoane", el îi răspunde: 

"Iar cucoane? V-am mai spus la toţi aice [...] să nu-mi mai ziceţi cucoane, 
pentru că astăzi nu mai esist boierii, nu mai sunt boieri. Zi-mi frate 
Galuscus, fiindcă toți românii sunt frați." 

Până aici am analizat atitudinea lui Alecsandri față cu întâmplările 
sociale și am văzut că atitudinea sa e nesigură. El nu e nici ca C. A. Rosetti, 
nici ca C. Negruzzi. 

Trebuie să explicăm aceste două tendinţe contradictorii. Alecsandri, pe 
lângă un boierinaș -- interesul de clasă --, a fost și un nemulțumit de soarta 
unui bonjurist sub domnia lui Mihai Sturdza, a avut o cauză personală 
pentru atitudinea liberală -- interesul personal. A fost afectat displăcut, cum 
s-a văzut, de orientalismul vieţii, în care el, parizianul fin, era silit să 
trăiască -- "parizianismul". Alecsandri apoi a trăit în vremea 
Regulamentului, când ţara era într-o stare de adâncă umilire -- 
naționalismul. Și Alecsandri a fost și un om care a vibrat, măcar cât de 
puţin, de mizeriile mulţimii -- idealismul. 

Așadar, din interes de clasă și personal, din "parizianism", din 
naționalism și din idealism rezultă tendinţa sa patruzecioptistă. 

Dar același Alecsandri a fost o fire conservatoare, un patriarhalist -- am 
arătat suspinul său după vremea veche și aș mai putea da dovezi --, a fost un 
boier epicureu, un dispreţuitor al ideilor născute din frământările, nevoile, 
năzuinţele populare și îndrăzneţe. A fost un junimist. Aceasta este tendința 
cealaltă. Când, mai târziu, fiind și apreciat, împăcându-se apoi și cu 
"semiorientalismul", care nu mai era bătător la ochi, încetând și umilirea 
țării, și temperându-i-se cu vârsta și idealismul, când toate motivele 
"liberalismului" său dispar, atunci rămâne aproape numai tendința 
junimistă, care, necombătută de cealaltă, se accentuează din ce în ce. Rar 
acest om va mai scoate accentele de altădată: în Ginta latină, în Ostașii 
noștri, unde zice: "Am văzut visul cu ochii", adică visul de patruzecioptist. 

* 


În celelalte privinţe -- limbă, literatură --, Alecsandri este critic ca toți 
ceilalți, dar tot practic, în opere beletristice. 

In tipurile în care el a ridiculizat tendinţele sociale, a ridiculizat totodată 
și pe stricătorii de limbă. Şi nici nu se putea altmintrelea, pentru că, încă o 
dată, felul vorbirii, admiterea unui jargon artificial ori împestrițarea cu 
străinisme sunt strâns legate cu mentalitatea omului, cu apucăturile sale, cu 
modul său de a se comporta cu împrejurările. 

Acel care dispreţuia starea din acea vreme și voia să reformeze totul 
trebuia să reformeze și limba. Franţuzitul trebuia să fie democrat și 
democratul franţuzit. Latinistul trebuia să fie democrat și democratul 


latinist. Apărătorul vechiului regim trebuia să vorbească vechea limbă a 
clasei boierești, iar femeile, primele primitoare de civilizaţie, o românească 
franţuzită. Am văzut pe Iorgu, pe Clevetici, pe Răzvrătescu, pe Galuscus, pe 
Gahiţa, pe Enache Damian. Şi cine nu știe pe Cucoana Chiriţa? 

Alecsandri nu uită niciodată să biciuiască pe făuritorii de vorbiri 
artificiale. Chiar și în Istoria unui galbân, din 1844, el nu uită să-i atace, și 
anume pe Eliade, care începuse de curând să plănuiască o limbă nouă. Când 
galbânul vorbește de Eliade, îl numește, în râs, "marele amiratoare della 
prestidigitazione", la care paraoa răspunde: 

"(boldind ochii): Ce cuvinte sunt aceste? Galbânul: Aceste sunt 
câteva dintr-o limbă nouă românească ce se descopere acum la București. 

Galbânul: Dar ian întreabă pe croitorii lor ăacelor cuvinteî dacă 
înţeleg cuvintele teșmecherii și haram și să vezi că ţi-ar răspunde: nu te 
capisc, sau: nu te cumprind". 

Şi, în adevăr, când limbile românești nu se croiau peste munţi, se croiau 
în București -- am văzut pentru ce; și erau combătute în Moldova, unde 
spiritul critic s-a trezit de la începutul culturii din veacul al XIX-lea. 
Alecsandri a combătut franțuzismul, ridiculizându-l în diferite tipuri, ca 
Iorgu de la Sadagura, Cucoana Chiriţa, Gahiţa Rozmarinovici etc. Desigur 
că franţuziţii nu vorbeau chiar așa cum îi pune Alecsandri să vorbească, dar 
exagerarea este un drept al scriitorului satiric. Poate că Alecsandri a fost 
chiar prea pornit, nedrept sau puţin comprehensiv, căci, odată cu importarea 
lucrurilor și ideilor nouă, era fatal să se importe și cuvintele 
corespunzătoare și era de asemenea fatal ca acele cuvinte să fie trântite în 
limbă fără a li se da, deocamdată, un contur mai românesc. Se știe cu câtă 
greutate cuvintele franțuzești au fost puse pe calupul limbii românești; așa, 
pentru verbul publier a fost ezitare între publicarisesc, publicuiesc, 
publicăluiesc, publiez, publicez, public... Și desigur că, pe lângă mania de a 
întrebuința cuvinte franțuzești a celor care voiau să se arate învăţaţi, mai era 
și o întrebuințare exagerată, nevinovată: invadarea cuvintelor netrebuitoare 
pe lângă cele trebuitoare, intrarea și fără bilet de legitimaţie, graţie 
îmbulzelii. Oricum, Alecsandri a avut meritul de a face prin opera sa critică 
un mare serviciu limbii românești. 

Dar antipatia lui este mai mare față de latiniști, pe care îi zugrăvește cu 
mai mult umor. Acestui boier fin, care nu s-a putut niciodată disciplina, 
care, cum mărturisește însuși, n-a putut studia nici o ramură a științei, i se 
părea, îmi închipuiesc, că are în față o ființă cu totul de altă specie când se 
uită la un latinist, a cărui îndeletnicire sistematică și laborioasă era să 
cerceteze fiecare cuvânt românesc pentru a-l valida ori invalida, și, apoi, 
cuvintelor validate să le dea o formă conform cu o sumedenie de legi 
fonetice. Alecsandri s-a răzbunat, cum am văzut, în lanus Galuscus. Citiţi 
declaraţia de iubire a acestuia către o țărancă, în jargonul lui Laurian, sau 


care vrea să fie al lui Laurian. 

Antipatia lui pentru latiniști nu slăbește un moment. 

În Scrisorile sale nu contenește cu sarcasmele î împotriva lor, tratându-i 
aproape ca pe niște dușmani personali. Rar a avut momente de 
comprehensiune, ca într-o scrisoare din 18722, în care recunoaște că la 
1848, și mai înainte, latinismul a avut rost. Dar, ca și dl Maiorescu, de pe la 
1880 încetează cu invectivele împotriva latinismului, pentru că de atunci 
primejdia stricării limbii încetează. 

In Iorgu de la Sadagura -- întâia manifestare critică a lui Alecsandri -- el 
a criticat aproape tot ce avea să critice în viaţa sa. A criticat și restul de 
fanarioți, în Comisul 

Agamemnon Kiulafoglu, grec de 45 de ani, care, după regulă, ca 
meridional libidinos, e însurat cu o româncă de 22 ani. (De la Alecsandri și 
până la dl Panait Macri, în "haiducii" săi, grecul e un satir ahtiat după 
femeile române tinerele și frumușele.) Kiulafoglu vorbește jumătate 
grecește, jumătate românește stricat. E tipul "grecului" care caută cu orice 
preţ să parvină: "am trebuință acum de parale, pentru ca se me fac 
ispravnicos mai degrabă". 

O paranteză: Tipul acesta, desigur foarte interesant, e utilizat de 

Alecsandri mai mult pentru a stoarce un efect comic din chipul de a vorbi 
stricat al grecilor din vremea aceea. Toţi câţi au utilizat acest tip, gândindu- 
se mai mult la efectul comic al vorbirii, l-au caricaturizat cu mijloace așa de 
ieftine, încât nu l-au redat niciodată. Grecul din țările române de la 
începutul veacului al XIX-lea, fanariotul lacom și fără scrupule, inventiv 
când era vorba să triumfe, are o oarecare asemănare cu grecul pervers și 
lacom din Roma imperială, care a fost zugrăvit de Sienckiewicz în Quo 
Vadis. Chilon Chilonides este desigur un intelectual, este un paria 
persecutat, și nu aproape un stăpân, ca cei de la noi, dar lăcomia, șiretenia 
emigrantului, care are un singur scop: să trăiască bine cu orice preț, îi 
apropie, le dă un caracter de familie. Dramaticul unei asemenea existenţe nu 
l-a simţit și nu l-a redat nimene la noi. Închid paranteza. 

Alecsandri n-a uitat, în Iorgu de la Sadagura, nici pe evrei (Ițic zaraful, 
care se laudă că are "perciuni sudiţi", supus străin), nici pe nemți (baron von 
Klaine Swabe. La C. Negruzzi, e baron Flaimuc), care, la începutul 
civilizării ţării, au fost printre aceia care au importat această civilizație, ca 
medici, ingineri și alte profesiuni mai modeste etc. 

Un singur lucru n-a criticat Alecsandri în Iorgu de la 

Sadagura: pretenţia scriitorului fără talent, care a format mai ales obiectul 
criticii" Junimii" și în special a dlui Maiorescu. Dar Alecsandri n-a trecut 
fără să bage de seamă și acest "ridicol". El a râs și a biciuit adesea pretenţia 
fără talent. Așa, de pildă, în Doi morţi vii (1851), el introduce, fără nici un 
rost altul decăt ca să-și bată joc de literaţii netalentaţi, pe "tânărul poet" 
Acrostihescu (Alecsandri, după obiceiul lui și al vremii sale, cum am mai 


văzut, numește personajele după îndeletnicirea lor sau după ridicolul pe 
care vrea el să-l arunce asupra lor). Acest Acrostihescu, căruia prietenii îi 
mai zic -- desigur cu învoirea lui Alecsandri -- și Odobașa, este un personaj 
care are gata la dânsul felurite ode pentru toate prilejurile: 

"Acrostihescu... (scoate din buzunar un volum manuscris și caută 
filele): Aurora... La mormântul ei!... odă la împăratul... odă la șahul... odă la 
craiul!" 

Şi dacă el își pune poezia și în slujba șahului, asta nu-l împiedică să o 
înalțe sus de tot -- în teorie: 

Acrostihescu: "Poezia este o artă sfântă... o fiică cerească." 

Flutur: Apoi, dacă-i o fiică cerească, n-o face să umble cu colinda la 
sărbătorile unora și altora... m-ai înțeles? 

Acrostihescu (în parte): Bestie incapace!" Acrostihescu, ca scriitor 
lipsit de talent de la începutul literaturii veacului al XIX-lea, vorbește în 
limba croită de filologi. De aici "bestie incapace" sau "ţi s-o înflăcărat 
imaginăciunea" sau "emociuni" și alte expresii, pe care Alecsandri le pune, 
incidental, în gura lui Acrostihescu, care dealtmintrelea vorbește ca toată 
lumea. Faptul că Acrostihescu nu este consecvent cu sine însuși în sistemul 
său de a vorbi, întrebuinţând rar de tot câteva forme artificiale, pus alăturea 
cu faptul că și la alte tipuri ale lui Alecsandri, ca și la Muza de la Burdujăni 
a lui Negruzzi, se observă aceeași neconsecvenţă, sau una și mai bătătoare 
la ochi: întrebuinţarea, de către aceeași persoană, și a procedării latiniștilor 
și a celei a analogiștilor -- dovedește că scriitorii beletriști nu prea aveau o 
idee clară de diferitele sisteme lingvistice, ci le confundau pe toate în o 
singură și mare babilonie ridicolă, pe care o azvârleau în spinarea acelora 
care trebuiau să zugrăvească tagma stricătorilor de limbă și a croitorilor de 
limbi noi românești. Pe lângă multele cauze, pentru care tipurile lui 
Alecsandri nu sunt vii, o cauză, când e vorba de stricătorii de limbă, e și 
această neconsecvenţă, cel puţin pentru cei care cunosc "sistemele" 
lingvistice. 

Alecsandri -- urmăm mai departe --, ca și "Junimea", n-a prețuit o operă 
literară numai fiindcă este românească. Nici pentru el producerea unei opere 
românești nu era un merit, dacă opera nu i se părea bună. Așa, de pildă, să 
se citească articolul de critică, publicat de Alecsandri în Propășirea, în anul 
1844, îndreptat împotriva "stanţelor epice" (Prinţul român) ale lui Aristia. 
Citez numai începutul: 

"Bateţi din palme, românilor, și strigați ura! căci în sfârșit, după o lungă- 
largă așteptare de vreo câteva mii de ani, v-aţi învrednicit a dobândi un 
poem epic! ăCum ar fi salutat un V. A. Ureche, în 1844, primul poem epic! 
Veacul vostru de glorie au sosit sub figura unui tom în 80 plin de versuri 
sucite și de idei încă și mai sucite. Bucuraţivă, patrioţilor” etc..., după care 
urmează o bătaie de joc, căreia îi lipsește ironia și conciziunea, iar nu 
tendinţa și punctul de plecare, ca să fie maioresciană. In 1867, la apariţia 


Convorbirilor, Alecsandri le felicitează, pentru că pe steagul lor e scrisă și 
lupta împotriva prostuluigust. 
Æ 


Vasile Alecsandri are un loc special între criticii din 

Moldova. El stă în mijloc între A. Russo și M. Kogălniceanu, de pe o 
parte, și C. Negruzzi și dl Maiorescu, pe de alta. De A. Russo îl deosebește 
"junimismul", de C. Negruzzi îl deosebește "patruzecioptismul". 

Patruzecioptismul lui Alecsandri are, cum am văzut, mai mulți factori, 
dar factorul principal al patruzecioptismului său e naționalismul. 

In Românii și poezia lor Alecsandri laudă pe țăran și-l idealizează tocmai 
din acest punct de vedere. El nu vorbește ca democrat, ci ca naţionalist. Și 
când s-a dus în popor "să-i culeagă" poeziile, el n-a făcut-o decât foarte 
puţin ca democrat (ori ca romantic), el a făcut-o mai ales ca naţionalist. 

Pentru dânsul, țărănimea română n-a fost, mai deloc, clasa producătoare 
și obijduită, ca pentru un Bălcescu și alţii, a cărei soartă trebuia 
îmbunătăţită, ci păstrătoarea și reprezentanta românismului. In Iașii în 1844, 
după ce citează părerile unui personaj că "românul e ca ceara" și că se face 
turc, francez etc. după împrejurări, răspunde că aceasta e adevărat pentru o 
mică parte, pătura subțire de sus, dar că ţăranul nu-și părăsește niciodată 
"obiceiurile, limba, portul”. Aiurea, în Românii și poezia lor, deși - sceptic 
și critic! -- bănuiește că este "poate cam părtinitoare nobila sa exaltare" de 
a-și închipui neamul românesc ca "unul din neamurile cele mai înzestrate cu 
daruri sufletești", totuși, în paginile următoare, nu șovăiește de a vorbi 
despre poporul român -- țărănimea -- ca de un popor "menit a se urca la 
treaptă cât de înaltă", nu șovăiește de a face declaraţii de iubire acestui 
popor, care e "curat, înțelept, vesel și poetic în graiul său" și a cărui adâncă 
cuminţenie, imaginaţie, spirit satiric, inimă bună se vădesc în proverbele, 
poeziile, obiceiurile sale. 

"Eu, zice el splendid, de câte ori aud doina, îmi pare că aud Moldova 
plângând după gloria sa cea veche" Gândiţivă la impresia produsă de doină 
asupra lui O. Carp sau Coşbuc. Pentru aceștia, doina e cântecul unei clase 
sociale, a plugarului -- pentru Alecsandri, ea este cântecul patriei, căci 
pentru el, încă o dată, țărănimea nu e o clasă socială, și încă nedreptăţită, ci 
reprezentanta și păstrătoarea tradiţiei, a românismului: 

"Intr-o epohă ca aceasta, unde ţările au a se lupta cu dușmani putemici, 
care cearcă a întuneca nu numai drepturile politice, dar și chiar 
naționalitatea românilor, poezia populară ne va fi de mare agiutor spre 
apărarea aceștia; oricât de măiestre să fie manifesturile cabinetului de 
Petersburg, românii tot români vor rămânea și vor dovedi că sunt români 
prin limba lor, prin tradiţiile lor, prin obiceiurile lor, prin cânticele lor și 
chiar prin giocurile lor”. 

E clar că patruzecioptismul lui Alecsandri e mai mult naţionalist, decât 
democratic. 


El primește cu fericire colecţia de proverbe a lui A. 

Pann. E plin de orgoliu când poate dovedi lui Mérimée că "energia 
sălbatică" cuprinsă în vorbele "arde-mă pe cărbuni; eu voi muri fără a spune 
numele iubitului meu" nu e a lui Pușkin, cum credea scriitorul francez, ci 
dintr-un cântec popular românesc. 

Acest boier franţuzit a iubit mult produsele spiritului și imaginației 
populare. Țăranul, în scrierile sale, formează orizontul albastru, pe care se 
profilează tipurile grotești ale clasei de sus. Nu e vorbă, și albastrul 
orizontului, și grotescul tipurilor sunt exagerate, și de cele mai multe ori 
fără artă, ori, mai bine, fără destulă artă. 

E interesant cum zugrăvește Alecsandri coliziunea dintre "civilizația" 
claselor de sus, provenită din amestecul de civilizaţii și culturi, și viaţa și 
spiritul poporului de la ţară. Țăranul român nu pricepea mai nimic din ceea 
ce făceau și desfăceau cei de sus, în vechiul regim. 

Acum nu pricepe chiar deloc. Confuziunea ce rezultă ne-o zugrăvește 
Alecsandri în piesele sale, și el, care a luptat atât de mult împotriva 
stricătorilor de limbă, atribuie această confuziune aproape tot atâta 
reformelor lingvistice, cât și celor politice și sociale -- de aceea am spus, de 
la început, că critica lui socială, chiar când e justă, e superficială. 

Dacă pentru explicarea confuziei în viaţa de la ţară 

Alecsandri n-ar fi dat o atât de mare importanţă stricătorilor de limbă; 
dacă ar fi accentuat suficient adevărata cauză: reformele politice si sociale, 
el ne-ar fi dat pagini și mai interesante de critică socială, căci atingerea 
forme lor noi, introduse de curând, cu formele vechi de viață este, la noi, 
obiectul principal al oricărei critici sociale. 

Câteva exemple din Rusaliile: 

Suzana: Pare c-o mai vinit o hârtie și azi dimineață? 

T o a d e r bărbatul său, vornicul satuluiî: O vinit, da. Ci-că să ne-apucăm 
de durat o casă comunală. D-nu Gălușcă ăGaluscusî ne-o vorbit un ceas 
întreg, de costituţi... una, de convenți... una, fac două; de patrie, de amoare... 

Suzana: Ce moare bărbate? 

Toader: Poate că moare de curechiu, fiindcă s-apropie postu. 

Suzana: Bine, dar ce are a face? 

Toader:Elo fi știind, că ne-o mai spus să fim de azi înainte cetăţeni. 

Suzana: Cum cetăţeni? Să vă-nchidă la cetate? 

Toader: Dracu să-i discurce (scapă jos condicile ce ţine subţioară). 

Suzana: Da aceste ce sânt, Toadire? 

Toader: Condici de însemnat toți trecătorii prin sat; tabloane de gâște, 
rațe, pui de găină, ouă, toate! Cică-s potrocoale de receseminţă". 

Comic ieftin, nenatural, dar din care se vede ciocnirea dintre "civilizaţie" 
și viaţa românească de sat și din care se vede și greșeala de concepție, de a 
pune această ciocnire nu atât pe seama faptului, cât mai ales pe seama 


limbii. 

Când Veveriţă, fruntaș, răspunde lui Răzvrătescu, subprefectul, care 
spune ţăranilor să clădească un arest comunal: "-- 'Temniţă la noi?... dar nu 
suntem scăpați din Ocnă!", Alecsandri face critică socială, bazându-se pe o 
neînțelegere de fapte, dar când lui Veveriţă, care nu se dumerește ce e 
"comuna" de care vorbește Răzvrătescu, îi răspunde Gheorghe: "-- Adică 
cum una, cum alta! tot ca una, fata mea", atunci Alecsandri face iarăși 
critică socială, bazându-se pe neînţelegerea limbii. 

Şi mai departe, când Gheorghe zice: "-- Vasile, măi frate, d-apoi cică-i 
pentru binele nostru"... iar Veveriţă răspunde: "-- Se poate, cumătri; însă 
vina noastră-i dacă nu-i pricepem? Ei ne grăiesc într-o limbă străină, parcă 
noi am fi pricopsiţi ca dânșii..." --, e clar că Alecsandri pune mai ales pe 
socoteala limbii ceea ce ar fi trebuit să pună pe socoteala ciocnirii formelor 
noi cu obiceiurile vii ale pământului. 

* 

Dar toate direcţiile în care s-a manifestat, și toate contradicţiile chiar, pe 
care le-am relevat, patruzecioptismul, ca și junimismul său, ţărănismul său 
patriarhalist, cântarea trecutului, ca și reformismul său, critica sistemelor 
lingvistice și a literaturii, ca și activitatea sa politică -- toate se reduc, la 
urma urmei, și se conciliază în tendinţa lui permanentă și dominantă: 
naționalismul, și naționalismul așa cum poate să apără într-un suflet 
conservator și artist, mai mult impresionabil decât cugetător și logic. 


Evoluţia spiritului critic - Critica socială 
extremă: Eminescu 


Pe la sfârșitul deceniului al optulea al veacului trecut, statul român 
modern e constituit: Unirea definitivă a principatelor e un fapt îndeplinit și 
Principatele Unite au luat fizionomia unui stat "european". 

Vremea prevederilor și a așteptărilor, deci a examinării elementelor 
civilizaţiei străine pentru a valida ceea ce e bun și a invalida ceea ce e rău, a 
trecut. Acum s-a experimentat și nu mai rămâne decât a constata rezultatele 
experienţei, a face bilanţul binelui și al răului, izvorât din introducerea 
formelor de viaţă apusene. 

Critica, deci, ia un nou aspect. Ea nu mai are de examinat spre a alege, ci 
de constatat rezultatele. Şi dacă problemele lingvistice și literare, atât de 
importante pentru vechea critică, tot mai sunt la ordinea zilei, ele nu se mai 
pun cu atâta putere, căci bunul-simţ aproape a învins. La ordinea zilei acum 
se pune tot mai mult problema socială -- și, fireşte, din punctul de vedere al 
claselor care, având să sufere de pe urma stării celei noi de lucruri, au avut 
motivul să critice această stare. 

Această nouă fază a criticii - faza a treia, deci --, care începe pe la 
sfârșitul criticii "Junimii", e reprezentată la început de Eminescu, care, 
având în concepţiile sale lingvistice și literare multe puncte de contact cu 
"Junimea", și în cele politice câteva, se alipește de această grupare, păstrând 
însă o atitudine independentă și în mare parte deosebită de a "Junimii", ba 
uneori chiar contrară. 

Această a treia fază a criticii este, și ea, un produs al culturii 
moldovenești, și Eminescu, ca și criticii anteriori, un A. Russo sau un 
Alecsandri, își dă seamă de rolul cultural al Moldovei, de rolul ei de 
învăţătoare a românilor de pretutindeni: 

"Moldova joacă în dezvoltarea modernă a românilor un rol însemnat. 
Aici, în mare depărtare de şarlatanismul intelectual, de suficiența și corupția 
centrului politic al ţării, s-a făcut binefăcătoarea reacțiune în contra 
ignoranței și spiritului de neadevăr al academicienilor”. 

Eminescu e atât de încredinţat de incapacitatea culturală a Munteniei, 
încât, când e nevoit să constate un fapt cultural pozitiv, în București, el își 
exprimă mirarea: 

"C-o adevărată părere de bine am văzut însă pronunţându-se, spre marea 


noastră mirare tocmai în București, o mișcare pedagogică sănătoasă..." 2 

El se simte în sfârșit, atât de moldovean, încât, în vremea războiului, e 
foarte susceptibil de gloria soldaților din Moldova. In articolul Moldoveni și 
munteni, polemizând cu un ziar din București, zice: 

"ziarele bucureștene, atât liberale, cât și conservatoare ăsubliniat de 
E.m.î, fără deosebire, ignorează acest adevăr și pare c-ar lua mai bine foc în 
gură, decât să spuie anume că moldovenii se poartă excelent pe câmpul de 
război". 

In privinţa limbii, Eminescu n-a vorbit mult. Aceasta din două pricini. 
Mai întâi, pentru că nu se simţea competent, sau mai bine specialist. O 
declară singur: 

"nefiind filolog de competinţă, declar eu însumi că opiniile mele sunt 
cu totul personale și nu merită de a turbura lucrările filologilor noștri...". 

In adevăr, în vremea lui Eminescu oamenii încep să se specializeze. In 
epoca anterioară, numită, din acest punct de vedere numai, cu drept cuvânt, 
eroică, în epoca lui Alecsandri, când era de făcut totul și când cei ce puteau 
face ceva erau foarte puţini -- pe atunci era vremea (și nevoia) spiritelor 
universale: Alecsandri face politică, scoate reviste, culege literatură 
populară, e director de teatru, scrie în toate genurile literare, în versuri și în 
proză, se ocupă cu gramatica etc. Iar la capătul evoluţiei, câtă am făcut-o 
până acum, găsim pe un Sadoveanu sau Brătescu-Voinești, care scriu într-un 
singur gen literar. (In Ardeal, unde condiţiile de azi seamănă încă cu cele de 
la noi de acum patruzeci de ani, un Goga, specializat ca artist, e nevoit să se 
consacreze mai mult activităţii culturale decât literaturii.) Eminescu e 
printre cei dintâi care, dându-și seamă de seriozitatea lucrurilor, știe să se 
mărginească, să se specializeze, conștient de greutatea de a fi desăvârșit 
măcar într-o specialitate, chiar când îți consacrezi ei toate puterile sufletești. 
Eminescu a fost numai poet, căci proza sa este puţină și e poezie în proză. 
Afară de aceasta, a mai fost și un cetăţean care și-a spus părerile sale -- și 
atâta tot. Că uneori s-a amestecat, incidental, și în alte ramuri, precum în 
filologie -- aceasta dovedește că el a apucat vremea oamenilor "universali". 

Iar o altă pricină pentru care n-a vorbit mult în privinţa limbii este aceea 
arătată de mai multe ori până aici, și anume faptul că pe vremea sa nu mai 
era atâta nevoie de a lupta în contra stricătorilor de limbă. Eminescu e 
conștient de acest fapt şi, constatându-l, mai recunoaște încă o dată rolul 
Moldovei în lupta de a feri limba de atentatele novatorilor: 

"Lupta Moldovei contra numiţilor munteni nu este îndreptată în contra 
elementelor istorice ale Ţării Românești, ci în contra celor neistorice. E o 
luptă comună la care tot neamul românesc ia parte instinctiv, cucerind 
bucată cu bucată bunurile lui naţionale. Azi e limba pe care aceste stârpituri 
o prefăcuseră într-o păsărească neînțeleasă, mâini va fi poate organizația 
socială...". 

Acum că cei care prefăcuseră limba "într-o păsărească neînţeleasă" n-au 


fost tocmai "elemente neistorice", e altă vorbă. Se va vedea mai jos ce 
însemnează la Eminescu aceste "elemente neistorice"”. Dealtmintrelea, acela 
care a contribuit mai mult în Muntenia la prefacerea limbii "într-o 
păsărească neînţeleasă" a fost, cum se știe, și cum o spune aiurea și însuși 
Eminescu, Eliade Rădulescu, care n-a făcut parte, cel puţin în gândul lui 
Eminescu, din "elementele neistorice". 

Cu toată "necompetenţa" sa, Eminescu, cum am spus, atinge de câteva ori 
și problemele lingvistice. Ba are și câteva încercări de fonetică: studii 
asupra pronunţiei dialectale. 

In privinţa limbii, observăm două faze în cugetarea lui Eminescu. 

Eminescu dinainte de 1874, când se afla în străinătate și în legături 
strânse cu românii din Ardeal și din Bucovina, când nu căzuse cu totul sub 
influenţa "Junimii", este un alt om decât Eminescu de după 1874, când 
devine membru al "Junimii". (Şi vom vedea că, din alt punct de vedere, cel 
politic, Eminescu, pe lângă aceste două faze, mai trece și prin o a treia, 
aceea când e ziarist la Timpul în București.) In această primă fază, de 
dinainte de 1874, Eminescu, deși nu este etimologist ori analogist, nu simte 
aversiune împotriva reprezentanţilor acestor sisteme, după cum, și din 
punctul de vedere al idealului social, deși nu e un "patruzecioptist", face 
totuși concesii ideilor "înaintate", în orice caz are o atitudine binevoitoare 
faţă cu ele și, cum se știe, admiră, în Epigonii, pe mulţi din acei care au 
reprezentat acele idei. 

Dacă este împotriva purificării "absolute" a limbii de elemente străine, 
Eminescu admite, și chiar propune, o purificare moderată: 

"Celor care vor o purificare absolută a limbii le vom răspunde că acele 
vorbe, pe care vor ei să le alunge, sunt așa de concrete, așa de încrescute în 
țesătura limbii române, încât trebuie să rupi țesătura toată ca să le scoţi [...] 
Celor care nu vor acea curăţire defel ăcare vor, ca A. Russo, ca "limba asta 
turcită, grecită..." să rămâie așat, le vom răspunde că ei singuri sunt 
neconsecvenţi, căci ei au lepădat o mulțime de vorbe grece și ruse, pe care 
le întrebuinţau încă părinţii lor, și multe din vorbele pe care le scriu dnii 
Florantin, Negruzzi ș.a. [...] s-or duce calea celor duse...". 

El pricepe și explică cu simpatie geneza tuturor sistemelor extreme: 

"Mi se va spune, poate, că părerea lui Pumnul nu e bună. Dacă nu e bună, 
aceea însă stă, că cronistice e dreaptă și scuzată. După extremul latinităţii, a 
etimologismului absolut, inaugurat de bătrânul Petru Maior, care scria 
construcțiuni latine în românește (extrem, ce pentru deșteptarea noastră din 
apatia lungă față cu latinismul, era neapărat trebuincios), după ridicarea la 
potenţă a aceluiași extrem de către următori, trebuia neapărat să vină contra 
lui extremul fonetismului absolut, a iubirii nemărginite a limbii numai 
românești și exclusivitate față cu limba latină și cele surori. Aceste extreme 
au fost condiționate de însăși natura lucrului -- nu poţi defige mijlocul unei 
linii, până ce nu vei fi aflat punctele ei cele extreme". 


Eminescu, mai departe, apără pe istoricii ardeleni împotriva dlui 
Maiorescu cu argumente decât care nu se pot găsi mai bine nici acum. Se 
știe că dl Maiorescu a vorbit întotdeauna cu dispreţ despre istoricii ardeleni, 
mai întâi pentru că falsificau adevărul istoric și al doilea pentru că au fost 
niște simpli cronologiști. Eminescu răspunde: 

"Acei oameni, acei istorici care au început istoria noastră cu o minciună, 
după cum zice dl Maiorescu -- de au scris tendenţios și neadevărat, scuza 
cea mare nu o găsești tocmai în tendinţa și neadevărul lor? Trebuie cineva 
să fie mai mult decât clasic, pentru a pretinde de la cel persecutat [...] să fie 
în toate drept [...] Şincai -- chiar dacă n-ar fi atât de mare cum pretindem 
noi că este, totuși, el a fost la înălțimea misiunii sale -- la o înălțime 
cronistice absolută; pentru că, dacă criticul ce-l califică de mincinos ar fi 
avut bunăvoința de a cerceta istoria istoriei, atunci ar fi putut băga de seamă 
că procesul întru scrierea istoriei la orice națiune se începe mai întâi și 
constă din cronografie...". 

Aceeași atitudine o are Eminescu și față de redactorii ziarelor din Ardeal, 
care-și împestriţau limba cu germanisme și pe care dl Maiorescu îi învinuia 
că conrup naționalitatea românească: 

"Criticul ăPetrinoî... rumegă -- o copie cam infidelă a dlui Maiorescu -- 
ceea ce a zis acesta în Convorbirile literare despre limba română în ziarele 
din Austria [...] Eu, din partea mea, sunt mai puţin lugubru decât dl critic, și 
deși ţin la desfiinţarea acelor greșeli, totuși nu văd în existenţa lor 
deznaţionalizarea noastră și corumperea poporului român" ăsubliniat de 
E.minescuf. 

Şi cu această ocazie, Eminescu se ridică, în principiu, împotriva atitudinii 
luate de junimiști față de fenomenele culturale ale vremii. lată cum se 
exprimă el la începutul articolului din care am citat mai sus: 

"După faimoasele critice, în sine bine scrise, ale dlui Maiorescu, trebuia 
neapărat să iasă la lumină o școală a sa de partizani, care, minus spiritul de 
o fineţe feminină și minus stilul bun și limpede al d-sale, să aibă și ea 
aceleași defecte ce le are părintele, aceeași ridicare la nivelul secolului al 
XIX-lea, același aer de civilizaţiune și gravitate, care, din nenorocire, sunt 
numai o mască, ce ascunde adeseori numai foarte rău tendința cea adevărată 
și ambițiunea personală". 

Această atitudine a lui Eminescu se explică și prin concepţiile sale 
științifice, dar se explică mai cu seamă prin faptul că Eminescu, care 
învățase în Bucovina și Ardeal, care cutreierase toate ţinuturile locuite de 
români și care se bucurase de bucuriile lor și suferise de suferinţele lor, 
acum, când scrie, trăiește în Viena, între tinerii studenţi ardeleni și 
bucovineni, încălzindu-se de luptele lor și îmbrăţișându-le până la un punct 
aspiraţiile, în orice caz pricepându-le. Această apropiere de ardeleni și de 
bucovineni, de ardelenism și de bucovinism, a avut și un alt rezultat: limba 
sa este plină de expresii întrebuințate numai peste munţi, ca de pildă: "a 


reflecta" (ș a răspunde), "a murit înainte de atâţia ani", "vom abstrage de la 
unele deprinderi", "în Ungaria veră", "nu ni se pare consult", "dătorie" etc., 
expresii de care nu s-a dezbărat cu totul, în proză, nici mai târziu, de pildă 
când scria la Timpul. 

"Ardelenismul" acesta Eminescu nu-l va pierde cu totul nici în faza a 
doua, nici atunci când nu va mai fi în strâns contact cu ardelenii și când va 
face parte din "Junimea", din școala care și-a bătut joc cu cea din urmă 
cruzime de ardelenism. Vorbind de o piesă localizată (Revizorul lui Gogol), 
în care localizatorul, dl P. Grădișteanu, pune în gura unui tip graiul ardelean 
șarjat, ridiculizat, Eminescu protestează, zicând că: "...a face ridicolă o 
pronunție înlăuntrul unui ș-aceluiași popor este procedura unui om care 
caută efect cu orice preţ”. 

Dar această "procedură a unui om care caută efect cu orice preţ" este 
procedura lui Alecsandri din unele comedii! Este procedura lui Caragiale 
din unele schiţe! Este una din "procedurile" prin care "Junimea" se desfăta! 
În Amintirile sale, dl Panu ne istorisește ce efecte comice scotea V. Pogor 
din această "procedură"... 

In această a doua fază însă, când Eminescu e sub influenţa "Junimii", 
atitudinea sa în privinţa sistemelor lingvistice, dacă nu e dispreţuitoare ori 
pătimaș dușmană, e totuși deosebită de atitudinea din faza întâi. 

In faza întâi, cum am văzut, Eminescu ia condeiul numai ca să apere ori 
să explice "sistemele"; acum îl ia -foarte rar, nu-i vorbă -- numai pentru ca 
să le atace. 

Vorbind de etimologiștii ardeleni, Eminescu zice că ei, urmărind "așa- 
numita puritate a limbii”, "au crezut de cuviinţă a prăda lexiconul latinesc și 
acele ale limbilor romanice..." Eminescu a schimbat tonul... Iar la 
argumentul că latiniștii au făcut aceasta pentru a dovedi latinitatea limbii, 
argument la care Eminescu cel din faza întâi era sensibil, acum (1877) 
răspunde că: 

"Dar, peste tot, românii au dat prea mult pe părerea străinilor, pe când 
această părere ar fi trebuit să ne fie cumplit de indiferentă și atunci poate 
mergeam mai bine". 

Aiurea se ridică împotriva "plăsmuirii meșteșugite" a limbii și cugetării 
"de către o anume academie", parcă "poporul în două mii de ani n-a avut 
nici limbă, nici cugetare...". 

Dar acela împotriva căruia Eminescu este mai categoric e Eliade 
Rădulescu: 

"Ruina frumoasei limbi vechi, care se scria încă cu toată vigoarea în 
veacul trecut, o datorim în mare parte înrâuririi stricăcioase a lui Eliade" 

Am văzut că, mai târziu, în focul luptei sale împotriva păturii grecești 
suprapuse, "ruina frumoasei limbi vechi" Eminescu o pune în spinarea 
acelei pături suprapuse. 

Dar preocuparea lui Eminescu de problema limbii nu are mare 


însemnătate și e cu totul incidentală în cariera sa de scriitor. Încă o dată: 
trecuse vremea primejdiei, și Eminescu nu era omul care să sfarme uși 
deșchise. 

Inainte de a isprăvi cu această chestie, ni se pare interesant a releva o idee 
pe care Eminescu a exprimat-o în treacăt, dar care este foarte interesantă și 
care-l deosebește de junimiști. Este poporanizarea limbii științifice de către 
intelectualii satelor: 

"învăţător și preot coboară cultura în jos și traduc limba cosmopolită, 
nesemnificativă şi abstractă a științei, care e domeniul lumii întregi, în 
formele vii, mlădioase și încântătoare prin originalitate, a poporului". 

Dar acest lucru nu s-a întâmplat și pricinile sunt multe: și faptul că 
cultura n-a străbătut, cum ar fi fost de dorit, la ţară, și firea limbii românești, 
care, ca orice limbă romanică, este refractată la creațiuni de cuvinte voite - 
nu poate "da muguri" ca să întrebuințăm o expresie chiar a lui Eminescu. 
Germanii, rușii, ungurii au naționalizat mult limba științifică, noi n-o putem 
face. Oricum, dorinţa aceasta a lui Eminescu dă o notă caracteristică 
concepţiei lui și ne dovedește, și ea, ceea ce vom constata mai jos: că 
Eminescu a fost reprezentantul claselor de jos, vechi, românești. 

Să mai adăugăm aici și faptul că -- întocmai ca și 

Asachi, ca și C. Negruzzi, ca și Eliade, care vorbeau de "conservativi", 
"juste-milieu" și "radicali" etc. în limbă -- și Eminescu și-a dat seamă de 
legătura dintre tendinţele politice și sistemele lingvistice: el constată că acei 
care au fost "unioniști" în politică au fost "unioniști" și-n limbă, adică 
partizani ai unei limbi literare făcută pe baza ambelor dialecte. Cu această 
ocazie, Eminescu citează România literară -- încă o dovadă că, și după 
dispariţia ei, ea era cunoscută. (Numai dl Maiorescu să n-o fi cunoscut?) 2 

Despre literatură -- lucru curios -- a vorbit puţin cel mai mare poet al 
nostru. Nu-i vorbă, nici primejdia înstrăinării literaturii nu mai era atât de 
mare pe vremea lui Eminescu, dar totuși ea era destul de mare ca să inspire 
încă grijă, în orice caz era mult mai mare decât primejdia stricării limbii. 

Şi Eminescu poate nici n-ar fi vorbit de literatură, dacă, în calitatea sa de 
redactor al părţii neoficiale a Curierului de Iași, n-ar fi fost oarecum silit să- 
și spună cuvântul asupra activităţii Teatrului Naţional din capitala 
Moldovei, cu care ocazie el dă dovadă de o mare pricepere și de o serioasă 
cultură estetică, căci paginile sale asupra genurilor dramatice nu sunt deloc 
mai prejos decât paginile cele mai bune din dnii Maiorescu și Gherea. Dar 
discuţia acelor lucruri nu intră în cadrul studiului nostru. 

Şi în privinţa literaturii observăm două faze în ideile lui Eminescu: 
înainte de a veni în lași, Eminescu a mai avut ocazia să vorbească de teatru, 
ca colaborator al unor gazete din Ardeal, unde se agita ideea unui teatru 
românesc ardelean. Ideile literare ale lui Eminescu din această epocă se 
deosebesc de cele din epoca următoare. Dacă nu poate, de pildă, gusta 
piesele lui Bolintineanu, el gustă pe ale lui V.A. Ureche. Prin urmare, el nu 


judecă încă literatura românească, ca junimiștii, "de la nivelul secolului al 
XIXlea", cum am văzut că se exprimă însuși el despre atitudinea 
dispreţuitoare a dlui Maiorescu. 

In această vreme, Eminescu -- reacţionarul de mai târziu -- recomandă cu 
entuziasm pe Victor Hugo, pe acel "adorator al poporului și al libertăţii": 

"Pe acest bard al libertăţii îl recomandăm cu multă seriozitate junimii ce 
va vrea să se încerce în drame naționale-române"”. 

O altă idee esenţială a lui Eminescu din această epocă e preocuparea -- 
antijunimistă -- de valoarea etică a operei de artă: 

"Voim ca piesele, de nu vor avea valoare estetică mare, cea etică însă se 
fie absolută [...], nu numai să placă, ci să și folosească, ba, înainte de toate, 
să folosească", și, din această cauză, se declară împotriva imitării autorilor 
de limbi oculte: 

"Ca un post-script voi adauge un consiliu esenţial, acela adică de a nu 
imita autori de limbi oculte, care n-au făcut calea în jurul lumii, d.e. ruși, 
maghiari, sârbi -din cauza simplă cum că aceștia au în adevăr câte ceva 
original, care place, însă elementul etic din ei e infectat". 

Eminescu, cum se vede, în faza întâi e, ca și în privinţa limbii, 
comprehensiv, conștient de nevoile momentului, el își apără "sărăcia și 
nevoile și neamul" și, încă o dată, nu privește lucrurile de la "nivelul 
secolului al XIX-lea"... 

In faza a doua, junimistă, nu că dezvoltă cine știe ce idei contrare celor 
din faza întâi, dar nu mai găsim nimic din acele idei și simţim bine că, dacă 
încă poate tot ar face caz de condiţia etică a operei de artă, în orice caz, nu 
ar mai recomanda pe cvasi-socialistul Hugo, pentru că este cântărețul 
libertăţii. Acum și Eminescu privește lucrurile "de la nivelul secolului al 
XIX-lea". Relativ la teatru, el declară că publicul e și mai prost decât teatrul 
cel prost din lași și, generalizând, scrie: "La noi în ţară succesul 
mediocrităţii e foarte ușor și lupta tuturor elementelor mai bune peste 
măsură grea". 

In această fază, Eminescu se ridică cu putere împotriva teatrului francez 
modern. Eminescu este dintre acei care, ori de câte ori pot găsi motivul, 
ocazia sau chiar pretextul de a arunca o săgeată împotriva culturii franceze, 
o aruncă cu bucurie. La noi antifranțuzismul, cu cât este mai pasionat, cu 
atât este o dovadă mai mult de reacționarism. "Noutăţile" ne-au venit din 
Franţa, și mai cu seamă "noutăţile" în ordinea politică și socială, și orice 
reacţionar, odată cu Franţa revoluţionară, a urât și Franţa literară -- și cu 
drept cuvânt, căci toți și-au dat seamă ori au simţit că în literatura acestui 
popor, mai ales în perioadele lui de viaţă intensă, circulă spiritul lui critic 
ireverenţios și frondeur -- cum se zice --, irespectuos, atentator la toate 
formulele tradiționale și sacro-sancte. 

Iar faţă cu lipsa de cultură și de gust în lucrurile literare, în ce își pune 
Eminescu speranța? Natural că el, ca toţi criticii dinaintea lui -- ca și-n 


privinţa limbii, ca și-n privinţa politicii --, își pune toată speranţa în 
Moldova, care "joacă în dezvoltarea românilor un rol însemnat". 

Așadar, în privinţa limbii și a literaturii, Eminescu face parte din curentul 
critic moldovenesc, dând criticismului o nuanță mai pronunţată de 
eclectism: dreptul tuturor dialectelor; și admițând, în faza întâi, și oarecare 
înrâurire a sistemelor lingvistice novatoare. 

* 

Dar dacă pe la 1880 problema lingvistică și literară nu mai este atât de 
însemnată, primejdia înstrăinării fiind în mare parte înlăturată, problema 
socială se pune cu o putere covârșitoare. 

Formele politice și sociale europene, introduse în țară, își dăduseră 
roadele. Înainte de a fi introduse acele forme, toate clasele sociale î îşi 
puseseră mari speranţe în ele. Chiar boierimea mai inteligentă, nevăzând o 
mare primejdie în ele, le îmbrăţișase. Iar țăranii, câţi or fi știut de reformele 
ce se pregătesc, vor fi fost mulţumiţi și ei. Se părea că acele schimbări vor 
aduce fericirea generală, bunăstarea tuturor claselor, armonia socială. 

Dar lucrurile au fost altfel: realitatea a dezminţit așteptările. 

E drept că acea parte a boierimii care a știut să se adapteze la noua stare 
de lucruri n-a suferit aproape nimic. Cel mult dacă libertăţile și mai cu 
seamă accesul mulțimii la trebile statului, acordate de constituţie, au putut 
s-o nemulțumească, nu atât pentru prezent, ci ca o ameninţare pentru viitor, 
când acele libertăţi și acel acces ar fi devenit realități. De aici s-a născut, în 
această clasă, un curent împotriva "relelor" politice, rezultate din noua stare 
de lucruri. Să se observe bine: un curent împotriva relelor politice, și nu 
economice! Teoretizarea cea mai conștientă a acestui curent s-a numit 
junimism. La acest curent s-au alipit câțiva mandarini ai păturii intelectuale, 
câţiva aristocrați ai profesiunilor liberale, dintre care cel mai însemnat a fost 
dl Maiorescu. 

Dacă dl P. P. Carp a fost reprezentantul boierimii conservatoare, dl 
Maiorescu, al doilea corifeu al "Junimii", a fost reprezentantul 
mandarinatului intelectual. Iar când aceștia n-au vorbit în numele 
intereselor claselor de sus, au vorbit în numele "Statului", și nu în numele 
mizeriei claselor de jos. 

Clasa cea nouă, burghezia comercială și financiară și arhiinfima 
burghezie industrială, ca și profesiunile liberale născute din noua organizare 
a ţării -- aceste clase noi, care-și datorau existenţa noii stări de lucruri și a 
căror condiţie de existenţă și înflorire era această nouă stare de lucruri--, au 
fost mulțumite, n-au criticat nimic, nici rezultatele politice, nici pe cele 
economice ale introducerii formelor europene. 

Clasele însă care au suferit economiceşte pe urma acestei noi stări de 
lucruri, căzând în mizerie, și fără ca organizarea politică, care le-ar fi fost 
favorabilă, să le aducă vreun folos -- căci nu știau să se folosească de ea -- 
au fost: țărănimea, răzeșii și meseriașii. Țărănimea, neputându-se desfiinţa, 


a căzut într-o mizerie din ce în ce mai mare; răzeşii au fost ruinați și în parte 
desfiinţaţi: meseriașii au fost în mare parte distruși. 

Pe la 1880, procesul de sărăcire a țărănimii, datorită acelor împrejurări, 
care au izvorât din comercializarea agriculturii, ca și procesul de ruinare a 
răzeșilor, ca și procesul distrugerii meseriașilor, datorită importului de 
fabricate străine, este destul de înaintat, ca unii oameni, îndureraţi de acest 
lucru, să dea alarma. 

Şi cei care dau alarma fac parte dintre intelectualii vremii, dintre oameni 
care, fie din pricina altruismului, fie din pricină că înșiși, prin naștere, 
făceau parte din clasele de jos, a căror durere, deci, o puteau simţi în mod 
mai egoist, fie din pricina poziţiei de inferioritate, în care clasa 
intelectualilor începe să fie pusă acum, fie din pricina, mai intelectuală, a 
înaltelor interese de conservare a neamului, ameninţat prin ruina temeliei 
sale, își însușesc nevoile acelor clase și fac, în numele acelor nevoi, 
procesul formelor sociale noi, și deci procesul acelei clase noi, a burgheziei, 
care reprezintă aceste forme și care se folosește de ele în exploatarea 
claselor de jos. Critica aceasta nu va fi, ca a junimiștilor, numai politică, ci 
și, mai ales, o critică economică. Acești intelectuali nu vor critica societatea 
din cauza lipsei unei cam metafizice corespondențe dintre fond și formă, ci 
din cauza suferințelor celor mulți și mici. 

Şi acești critici vor găsi un sprijin puternic în pătura intelectualilor, și nu 
numai în altruismul acestei pături, ci și în interesele ei de clasă, căci acum, 
după 1880, clasa aceasta, crescând din cauza înmulţirii școlilor, nu mai este 
o clasă privilegiată ca mai înainte; "proletariatul intelectual" își face 
apariţia. lar nemulţumirile acestei clase devin acute la exemplarele ei mai 
de lux și din cauza invidiei omului subţire, cu necesități multiple, lipsit de 
mijloacele de a le satisface (de pildă, grupul de scriitori din Dan). 

Aceste interese -- ale țărănimii, ale răzeșilor, ale meseriașilor (foarte 
puţin ale născândului proletariat intelectual, și deloc invidia) -- vorbesc în 
critica socială a lui Eminescu. "Reacţionarismul", ca și "antistrăinismul" lui 
Eminescu la aceste interese se reduce! Căutând principiul criticii lui, 
dezbrăcând această critică de frazeologia filozofiei de stat germane, 
ajungem la concluzia că Eminescu a făcut procesul noii organizaţii politico- 
sociale în numele intereselor acelor clase, deși, la o privire superficială, s-ar 
părea că Eminescu este un junimist care duce la extrem critica junimistă. In 
realitate, junimiștii au criticat o organizare politică, și critica lor a avut ca 
principiu, ca punct de plecare, interesele boierimii amenințate în viitor de 
câtre liberalism, pe când critica lui Eminescu, pe lângă critica anomaliilor 
politice, făcută din punct de vedere reacţionar (și într-aceasta el e junimist), 
a fost mai cu seamă critica unei organizări sociale, din punctul de vedere al 
intereselor claselor de jos, al claselor vechi, "pozitive", cum le zice 
Eminescu (și aici nu mai e junimist). 

Vom dovedi aceste lucruri. In privinţa problemelor sociale, Eminescu a 


trecut, ca și în privinţa celor lingvistice și literare, prin mai multe faze, și 
anume prin trei. 

Deosebirea dintre aceste faze, mai ales dintre întâia și a doua, nu stă atâta 
în ceea ce spune nou în faza a doua, cât în ceea ce nu mai spune în această 
fază. 

In faza întâi -- deși fenomenalist -- concepe societatea ca un organism, 
concepție pe care, în afară de socialiști, n-au avut-o decât reacționarii, căci 
liberalii au fost raţionaliști, deși se declară pentru domnia absolută, totuși, 
politicește, nu este partizan al conservatorilor români, declarând că ambele 
partide sunt egal de rele și spunând că "burghezia" se dă când cu albii, când 
cu roșii. Mai mult, în această fază, care ține până la intrarea lui în 
"Junimea", el are afirmaţii care, ca și cea de mai sus relativă la partide, sunt 
inimaginabile în faza a doua și mai ales în faza a treia. Intr-un rând, laudă 
pe Dimitrie Brătianu, pe care mai târziu îl va ocări cu cruzime; altă dată, 
declară că în Rusia s-ar face călăul tiranilor; aiurea prevede cu bucurie că 
republica franceză (subliniez ambele cuvinte!) va bate pe nemți după pace: 
altă dată, explică starea anormală a Austriei prin rămășițele trecutului etc. 

Intr-un loc, apostrofează clasele de sus că au făcut "din o parte din oraș 
tirana celorlalte cinci părți" ca să aibă "alegători pe sprinceană". (Mai târziu 
va fi pentru menţinerea celor patru colegii.) Iar în privinţa influenţei străine, 
în general, declară că educaţia străină e rea, căci "implică spirit străin”, 
cultura străină însă nu e rea. 

Această primă fază se caracterizează, deci, prin poziţia independentă a lui 
Eminescu faţă de partidele politice, pe care le acuză laolaltă, precum și prin 
oarecare juvenilitate, dacă se poate spune astfel, a sentimentelor, prin 
oarecare "idealism" și concesii făcute "revoluționarismului"”. Dacă la 
acestea adăugăm și atitudinea lui Eminescu, tot din această fază, faţă de dl 
Maiorescu, despre care am vorbit mai sus, atunci ni se va lămuri și mai bine 
fizionomia morală a lui Eminescu dinainte de 1874. 

In faza a doua, care începe cu stabilirea lui Eminescu la Iași și intrarea sa 
în "Junimea" și care se caracterizează mai ales prin ideile cuprinse în 
conferinţa sa, din 

1876, despre "Influenţa Austriacă”, Eminescu nu mai face nici o concesie 
"revoluţionarismului". El dezvoltă acum pe larg teoria domniei absolute, 
singura formă bună de guvernământ. Acum el nu mai are o poziţie 
independentă față de cele două partide, se ridică cu putere împotriva 
"franţuziţilor” (liberalilor) și începe să facă, incidental, teoria păturii 
grecești suprapuse din Muntenia (liberalii), rasă străină, "de baltă", căreia se 
datoresc toate relele țării, distrugerea, în vreme de 50 ani, a claselor 
pozitive. 

Faza a treia se caracterizează prin înregimentarea sa în partidul 
conservator, în care devine un militant, și prin faimoasa teorie a păturilor 
suprapuse. Caracteristic acestei faze e și faptul că Eminescu, fiind acum 


gazetar, nu-și mai poate exprima convingerile cu toată libertatea ca mai 
înainte. 

Am văzut că în faza a doua, înainte de a intra în redacţia ziarului Timpul, 
Eminescu a fost dușman al constituţionalismului și partizan al domniei 
absolute. Când vine la Timpul, ne-am aștepta să combată 
constituționalismul, acea formă nouă de organizare politică și socială 
introdusă din străinătate, fără ca ţara să fi avut nevoie de ea, acea formă 
care, după Eminescu, nu e bună nici pentru popoarele apusene, căci, cum 
zice el de atâtea ori (uitând însă pe Anglia și făcând anacronisme), tăria 
țărilor apusene se datorește absolutismului. Dar Eminescu, acum, nu mai e 
împotriva constituționalismului, sau nu mai e consecvent împotriva 
constituționalismului. 

Deși, într-un loc, zice că ar trebui să ne "întoarcem parţial la trecut"; deși 
așteptarea ca formele noi să dea un rezultat bun o compară cu așteptarea ca 
în câteva ceasuri să avem o grădină bătrână din niște copăcei răsădiți fără 
rădăcină; deși formulează undeva lozinca ce ar trebui să urmăm în 
cuvintele: "Forme vechi, dar spirit pururea nou"; deși declară că acei care 
au introdus formele noi sunt străinii din Muntenia; totuși nu numai că, 
aiurea, declară că reîntoarcerea la trecut e imposibilă și utopică, dar face 
toate sforțările ca să dovedească cum că constituționalismul n-a fost 
introdus de liberali, ci de boieri, la 1859, și de conservatori, la 1866, că 
reformele de la Unire încoace (adică reformele cele "rele"... completarea 
formelor noi!) au fost făcute de conservatori, în sfârșit, aşa cum fac și azi 
ziariștii de partid, când vor să arate că partidul lor a făcut totul. 

Dar atunci pentru ce teribila luptă a lui Eminescu împotriva "roșiilor”, 
dacă formele noi nu mai sunt rele ca în conferinţa de la 1876, ca în unele 
articole chiar de acum din Timpul (în care Eminescu își descopere 
profundul sufletului său)? Eminescu, firește, găsește argumentul: lupta 
conservatorilor -- și deci a sa -- împotriva "roșilor" e de dragul 
constituționalismului și al formelor noi. Eminescu se simte chemat ca, 
împreună cu partidul său, să con serve intactă constituţia (cum se repetă 
banala istorie!) și să dea un fond formelor noi. 

Iată-l dar, în Timpul, departe de reîntoarcerea totală la trecut din Influenţa 
austriacă, departe chiar de acea reîntoarcere "parțială" la trecut dintr-un 
articol de pe la începutul activităţii sale de ziarist la Timpul, departe de 
necesitatea "formelor vechi" din alt articol din Timpul etc. 

Aceste contradicții se explică, desigur, prin necesităţile de oportunitate 
ale partidului în care lupta Eminescu. In realitate, marele nostru poet a fost 
întotdeauna împotriva formelor noi, și dacă la Timpul (unde dealtmintrelea 
nu s-a putut opri să nu arunce uneori fulgere împotriva acelor forme), le-a 
admis și le-a apărat, aceasta a făcut-o din motive de tactică ale partidului pe 
care-l reprezenta. 

Fără a mai insista asupra tuturor contradicţiilor, vom mai releva una. 


Eminescu, care în faza a doua acuză mișcarea de la 1848, acum, pentru a 
combate pretenţia "roșilor" că ei au făcut totul în această ţară, citează, între 
semnele de vigoare, și manifestările de independenţă națională, anterioare 
roșilor, și această mișcare de la 18482. 

Un alt caracter, afară de contradicţie, al activităţii lui 

Eminescu din faza a treia este pasiunea și nedreptatea de care dă dovadă 
în scrierile sale. El merge așa de departe pe calea aceasta, încât insultă pe 
liberali, pentru că fac spitale rurale -- căci zice el, nicăieri nu sunt spitale la 
ţară, și liberalii, care au pornit un fel de război de exterminare împotriva 
poporului, s-au simţit datori -- și nici pentru aceasta măcar Eminescu nu le e 
recunoscător -- să facă și ambulante. 

* 

Așadar, politicește, Eminescu a fost un reacționar ca și junimiștii. Dar în 
Eminescu nu vorbea interesul vreunei clase diriguitoare, ci al claselor mici, 
al meseriașilor, al răzeșilor și al țăranilor. Din acest punct de vedere a 
criticat Eminescu formele noi, care sunt rele, pentru că sărăcesc și distrug 
acele clase. 

Ca să pricepem și mai bine deosebirea dintre Eminescu și junimiști, să ne 
gândim la atitudinea câtorva corifei ai "Junimii". Pe când Eminescu, cum 
am spus, a criticat societatea românească în numele claselor de jos, dl 
Maiorescu a criticat societatea românească din punctul de vedere al 
necorespondenţei dintre fond și formă și a luptat pentru ideea de "stat", în 
numele statului, și nu al claselor de jos, ba dimpotrivă, a fost pentru 
preponderența celor de sus, ca și dl P. Carp, care, însă, a reprezentat ideea 
de "stat", încă și mai mult din punctul de vedere al claselor de sus decât dl 
Maiorescu. [...] 

Eminescu reprezintă toate aceste clase vechi: "Istoria celor din urmă 
cincizeci de ani - zice el --, pe care mulţi o numesc a regenerării naţionale, 
mai cu drept cuvânt s-ar putea numi istoria nimicirii răzeșilor și breslașilor”. 

Şi adaugă imediat: "Nimicindu-se însă talpa ţării, era neapărat ca și 
stâlpii să cadă. Au căzut și boierii”. 

E.minescu insistă pe larg asupra cauzelor ruinării claselor mijlocii. 
Messeriașii, zice el, au fost distruși: din cauza răpezii modificări a vieţii, 
încât croitorii, de pildă, n-au putut să urmeze această răpede schimbare, și 
au fost înlocuiţi de străini; din cauza concurenţei fabricatelor străine; din 
cauza desființării breslelor, din cauza lipsei de măsuri de apărare a 
"dezrobiţilor"”; din cauza egalității sociale, introdusă pripit în România, care 
a dat naștere "boieririi" claselor mijlocii, cărora a început să le fie rușine de 
muncă și să se arunce în funcționarism. De aici infiltrarea evreilor așa de 
adânc în organismul românesc: ei au umplut golurile lăsate de români. 
Formele noi de viață, zice Eminescu, distrugând clasa meseriașilor, membrii 
ei se-ngrămădesc la slujbe și: "...prin această grămădire la porţile 
privilegiilor și ale slujbelor, rămân goluri economice, pe care le umple un 


element străin -- evreii. Unde bacalul boierit și-a închis dugheana, și-a 
deschis-o evreul, unde fiul blănarului s-a făcut cinovnic, blănarul evreu și-a 
deschis dugheană, unde ciubotarul român s-a făcut custode a urbei -- adică 
paznic de noapte --, acolo evreul și-a deschis ciubotărie". 

In același timp, sunt sărăciţi și răzeșii, prin procese nedrepte. (Eminescu 
nu spune cine a sărăcit pe răzeși. O spune acum dl Radu Rosetti.) 

Iar "desfacerea parţială a latifundiilor”, înmulțind numărul clasei feudale, 
"apăsarea devenind atomistică, ţăranul începe a sărăci și a da înapoi", zice 
Eminescu. (Aceasta ar fi adevărat pentru vremurile anterioare, în formele 
vechi de viaţă, înainte de comercializarea agriculturii, înainte ca produsele 
agricole să ia caracterul de marfă cotată la bursă -- în vremurile când un 
boier, cu cât avea mai multe moșii, cu atâta putea să ia mai puţin de la 
țărani, căci nici nu prea avea ce face, pe atunci, cu ceea ce nu ar fi putut 
consuma.) 

La aceasta Eminescu mai adaugă și aparatul formidabil al formelor noi, 
pe care a fost nevoit să-l susţină din munca lor acești țărani, singura clasă, 
după Eminescu, care produce într-o ţară. 

E clar, credem, ce interese -- ce dureri -- vorbesc în critica socială a lui 
Eminescu. Şi, dacă ar mai rămânea vreo îndoială, programul economic 
expus în ultimul său articol din Culegerea din Timpul. "Conservarea 
elementului naţional [...] Conservarea mai cu seamă a proprietății mici în 
mâna proprietarului român, conservarea meseriilor în mâna meseriașilor 
români", nu mai poate lăsa nici o îndoială. 

Să remarcăm că pentru Eminescu, cum se vede și din citația aceasta, 
păstrarea claselor vechi și păstrarea naţionalităţii sunt două feţe ale aceleiași 
probleme. 

* 


Acum, după ce am văzut mai ales atitudinea lui Eminescu față de clasele 
sărăcite ori distruse de formele noi, să vedem atitudinea sa faţă de purtătorii 
formelor noi, să vedem procesul pe care îl face acestor oameni. 

Eminescu, cum am văzut, învinuiește, în faza întâi, pe toţi oamenii 
politici, numai pe roși mai pe urmă, că au copiat orbește Europa, aducând 
formele noi de viaţă. Această clasă a roșilor, zice Eminescu, e alcătuită din 
oameni fără meserie, corupți și incapabili de convingeri. Această clasă este 
tâmpită și leneșă; ea n-a produs nici un scriitor. (Ceea ce nu este perfect 
adevărat, și întrucât este adevărat, lucrul se explică prin aceea că această 
clasă și-a cheltuit energia pentru transformarea țării: am văzut că C.A. 
Rossetti, de pildă, făgăduia mult ca poet.) Această clasă tâmpită și leneșă a 
pus totuși mâna pe stat, pe o ţară de oameni harnici și inteligenţi. (Eminescu 
dă dovadă, cu acest prilej, de o curioasă concepţie în sociologie, căci este 
nemaiauzit ca o clasă fără nici o însușire favorabilă în lupta pentru trai, și 
împotriva necesităților istorice, să pună mâna pe conducerea unui stat.) 
Această clasă parazită trăiește exploatând munca claselor pozitive. Ea le 


exploatează prin frazeologie -- "export de grâne, import de fraze" -- și prin 
crearea a o sumedenie de funcţii inutile. (Deși aiurea, pentru a combate 
guvernul care voia să desființeze unele funcţii, zice că nu sunt mulţi 
funcţionari, ci răi. Acești roșii exploatează cu atâta mai crud, cu cât au 
gusturi foarte multe și foarte costisitoare, contractate la Paris -- gusturi care 
se plătesc cu sărăcia și mortalitatea ţărănimii. In sfârșit, Eminescu prevede 
că, dacă domnia acestei clase mai durează, catastrofa, pieirea ţării e de 
neînlăturat în cel mai scurt timp. (Că într-un loc Eminescu constată, în 
ultimii cincizeci de ani de la introducerea formelor noi, un progres, "mai cu 
seamă pe terenul politic", datorit "contactului cu civilizaţia, cu ideile 
apusului" -- aceasta este una din neconsecvenţele lui.) 

Dar întotdeauna la Eminescu, cum am văzut, chestia socială se confundă 
ori, mai bine, ia aspectul de chestie națională. Clasa cea nouă, dacă este rea 
și dacă a adus forme străine, trebuie să fie și de neam străin. De aici teoria 
păturii grecești suprapuse. Și dacă acești străini, adică roșii, au apărut în 
Muntenia, și nu în Moldova, aceasta vine de acolo că în Muntenia clasa "de 
baltă" (adică de câmp) nu e românească, e bulgărească și grecească -și mai 
ales grecească. Roșii și clasa funcţionarilor sunt strănepoții acelor greci pe 
care i-a alungat și afurisit Matei Basarab (pe vremea lui Eminescu, istoria 
cunoștea un asemenea Matei Basarab), sunt urmașii fanarioţilor din veacul 
al XVIII-lea, sunt fiii grecilor de la 1821. 

Eminescu e așa de cu pasiune pornit împotriva formelor noi, încât laudă 
vechiul regim, uitând că a fost fanariot. Laudă pe boierii vechi (mulţi 
fanarioți ori fanariotizaţi etc.), laudă pe cei ce ajungeau la rândul boierilor -- 
"prin muncă"! (mulţi fanarioți ori fanariotizaţi), laudă pe subprefecţii vechi 
(mulţi fanarioți ori fanariotizaţi), laudă legiuirile vechi, ca pravila 
împărătească (importaţie străină, tradusă din grecește). El urăște atât de 
mult liberalismul, încât acuză pe boierii Golești că s-au amestecat cu 
"roșii". 

Ura lui Eminescu împotriva lieralismului, pe care el îl traduce prin 
"fanariotism", e așa de mare, încât el, deși antisemit, preferă pe evrei 
grecilor, cu alte cuvinte, preferă pe evrei liberalilor. Evreii, zice el, sunt de 
zece ori mai onești, mai morali, mai umani decât roșii, urmașii grecilor de 
la 1821! 

Așadar rezumând, Eminescu -- critic al curentelor lingvistice, literare și 
politico-sociale -- a fost un reprezentant al claselor vechi, lovite ori distruse 
de formele străine, apusene, introduse în veacul al XIX-lea. Cum acele 
clase au coexistat în timp cu boierimea, Eminescu are simpatie și pentru 
această clasă veche. Din cauza urii sale împo triva formelor străine, el 
urăște nu numai pe cei care au introdus acele forme, ci și clasa care s-a 
născut de pe urma acestor forme noi, și pentru a înfiera mai puternic pe acei 
care au introdus formele străine, precum și pe cei care au fost creaţi de ele, 
Eminescu îi declară, și pe ei, de străini. De aici xenofobia lui Eminescu, mai 


puternică împotriva celorlalți străini, care ne-au dat și adus formele noi, 
decât împotriva evreilor. Să observăm, în treacăt, că la noi mai toate clasele 
sunt mai mult ori mai puţin antisemite; dar împotriva altor străini nu se 
ridică decât reprezentanţii claselor de jos, distruse de formele noi aduse din 
străinătate. Xenofobia lui Eminescu este încă o însușire care-l deosebește de 
junimiști, care au fost uneori învinuiți chiar de cosmopolitism, pe nedrept, 
bineînţeles. 

Idealul (și uneori și programul) politic și social al lui Eminescu este 
reîntoarcerea la trecut. El nu poate concepe o altă stare decât cea trecută, în 
care categoriile sociale, în numele cărora vorbește, să fie mai fericite, ori 
măcar să nu fie distruse. Eminescu, spirit simplist în chestiile sociale, se 
oprește mai degrabă asupra unei forme, reală odată, deci concretă, decât să 
conceapă niște forme viitoare, alcătuite din dezvoltarea și combinarea 
elementelor prezente. La aceasta a contribuit, desigur, și firea sa particulară, 
acea poetizare a trecutului, acea tendință de a face abstracție de părţile rele 
și urâte ale trecutului și de a exagera pe cele bune și frumoase. La aceste 
cauze ale reacționarismului său a mai contribuit, întărindu-le, o a treia, 
îndeletnicirea sa continuă cu istoria trecutului, care, bineînţeles, la rândul ei, 
e un efect al celorlalte. Studiul istoriei e desigur nu numai folositor, dar și 
indispensabil, nu numai pentru orice om de cultură, dar mai ales pentru un 
om care se ocupă cu problemele politice și sociale. Dar el poate să aducă și 
primejdii mari. Numai acela care pricepe viaţa prezentă, numai acela care 
are destulă vigoare de a trăi viaţa prezentă, numai acela care are destulă 
energie vitală de a voi desfășurarea vie a vieţii -- "act de creațiune 
constantă, mișcare, dislocare și improvizație de fiecare clipă" --, numai 
acela care are destulă putere de inițiativă într-însul ca să nu se mulțumească 
a fi un simplu urmaș, ci și un creator, numai acela care imită pe strămoși 
creând mai departe, cum au făcut și ei, în loc de a-i copia -- numai acela se 
poate folosi cu adevărat de istorie, transformând-o în substanţă vie, în factor 
de progres, căci "trecutul nu poate fi interpretat decât prin cea mai mare 
putere a prezentului". Observ, în treacăt, că la noi, unde studiile istorice sunt 
poate singurele serioase, reacționarismul păturii culte se explică, în parte, și 
prin preocuparea cu aceste studii, lipsite de contraponderea studiilor de altă 
natură, ca sociologia, economia politică, biologia, filozofia biologică etc. 

Eminescu a fost, din toate aceste cauze, unul dintre cei care se mulțumesc 
a fi urmași. În Sărmanul Dionis, cea mai caracteristică bucată pentru 
psihologia lui, el se complace în visul că trăiește pe vremea lui Alexandru 
cel Bun. El nu poate concepe viaţa decât ca o copie a trecutului. La această 
stare sufletească a mai contribuit și un alt fapt: firea lui, înnăscută ori 
câștigată mai târziu, lipsa lui de voinţă, neputinţa lui de a reacţiona -- 
catehizată în 

Glossa --, care este și cauza psihică a pesimismului său, cum am arătat 
aiurea. 


După Eminescu, vor veni alți reprezentanţi ai acelorași dureri, care vor 
face societăţii românești același proces, dar care vor căuta soluţii aiurea 
decât în trecut. Aceștia vor fi socialiștii de altădată, care reprezintă a patra 
fază a criticii și care sunt o apariţie tot moldovenească. Dar vom vedea că, 
nepricepând nici ei realitatea, vor recomanda tot soluţii utopice -- utopia 
revoluționară, în loc de utopia reacționară a lui Eminescu. 


Evoluţia spiritului critic - Critica socială 
extremă: Socialiștii 


După cum la o privire superficială s-ar părea că Eminescu a fost un ultra- 
junimist -- și am văzut că în realitate n-a fost așa --, de asemenea, la o 
privire superficială, unora li s-ar părea că socialiștii au fost reprezentanţii 
proletarilor, iar altora că ei au plecat de la niște teorii citite în cărți și au 
încercat să facă aici un partid, care nu a corespuns nici unui interes 
adevărat. In realitate, ei au plecat de la dureri și interese adevărate, de la 
aceleași dureri și interese de la care a plecat și Eminescu. 

In critica socialiștilor de altădată vorbesc interesele ţărănimii, ale 
răzeșilor și ale meseriașilor, și aproape deloc ale născândului proletariat. 
"Proletarianismul" și "internaţionalismul" socialiștilor de altădată, ca și 
"reacționarismul" și "antistrăinismul" lui Eminescu la aceste interese se 
reduc! Căutând principiul criticii socialiste, dezbrăcând această critică de 
frazeologia socialismului german -- după cum la Eminescu am dezbrăcat-o 
de aceea a filozofiei de stat germane --, ajungem la concluzia că socialiștii, 
pe căi deosebite de ale lui Eminescu, dar care de cele mai multe ori se 
întâlnesc, au făcut același proces al aceleiași organizări sociale, în numele 
acelorași interese ale acelorași clase, ca și Eminescu. 

lar remediile propuse de socialiști, deși exprimate în frazeologia altor 
programe, au fost inspirate în mare parte de situația reală, făcându-se numai 
foarte puţine concesii, cum vom vedea, programelor "proletariatului". 

Evanghelia vechiului socialist a fost Ce vor socialiștii români?. În acest 
studiu-program, se analizează clasele sociale din România, relele societăţi, 
și se propun și soluţii. 

E frapant că în acest studiu se analizează toate clasele sociale pe larg, 
afară de... proletariat. Iar proletariatul nu e analizat, pentru un motiv foarte 
simplu, pentru că nu există! Mai mult: socialiștii dovedesc cu o serie 
întreagă de argumente că industria mare e imposibilă în România: 

"Deci, oricum vom învârti și suci lucrurile, este văzut că burghezimea 
noastră n-are cel mai mic teren pentru a întemeia o industrie națională, 
pentru organizarea producţiunii industriale". 

Şi dacă nici în viitor socialiștii nu prevăd o industrie naţională, e clar că 
ei nu pot spera, nici pentru viitor, în existența unui proletariat. Socialiștii de 
pe atunci nu doresc nici proletarizarea ţărănimii: 


"Şi ce vom avea în viitor în schimb cu jertfirea producătorilor mici? Vom 
avea o aristocrație bogată, în ale cărei mâini va fi adunat pământul ţării 
românești, o aristocrație dobitoacă, crudă, tâmpită, ca și cea din străinătate, 
și vom avea proletariat agricol. Frumos viitor!... Grâul produs de proletarii 
agricoli va trece în străinătate, și mai mult decât azi, pentru a aduce juvaere, 
pălării, mătăsuri, catifele etc. Am putea descrie încă multe din relele..." etc. 

Şi dacă nu există proletariat, dacă prevăd imposibilitatea proletariatului 
industrial și nu doresc proletariatul agricol, atunci în numele căror interese 
se ridică socialiștii? În numele căror clase fac procesul societăţii românești 
de pe vremea lor? 

Socialiștii se ridică împotriva acelorași "roși" ai lui 

Eminescu, cărora ei le zic "burghezi". Şi, ca și Eminescu, ei deplâng 
mizeria țărănimii și nimicirea meseriașilor, și în numele acestor clase se 
ridică împotriva formelor noi: 

"Meștera noastră burghezime, pentru a zidi clădirea netemeinică a 
întocmirii burgheze capitaliste ăintroducerea formelor noi de către roși, ar 
zice Eminescui, și-a luat totodată sarcina, cu știre ori ba, de a nimici, de a 
expropria pe proprietarii țărani, de a îngropa în zidul acestei întocmiri pe 
țăranul român; întocmai după cum Meșterul Manole a zidit pe soţia sa în 
zidurile mănăstirii de la Argeș". 

Dezvoltându-se gusturile de bun trai ale acestei "burghezii", importul 
crește, și cu cât crește el, cu atâta crește exportul de cereale, cu alte cuvinte, 
exportul hranei popo rului, încât: "producătorii mor de foame, în timp ce 
hrana lor se trimite peste nouă ţări și nouă mări cu drumurile de fier făcute 
pe seama poporului". 

Şi zugrăvind această mizerie a ţărănimii, pricinuită de formele noi, 
socialiștii, ca și Eminescu, constată că sub vechii boieri, înainte de formele 
noi, țăranii stăteau mai bine. 

Aceeași burghezime aduce nu numai sărăcirea ţărănimii, ci și distrugerea 
industriei mici, a vechii industrii casnice țărănești, ca și a meseriașilor din 
orașe: 

"Cu cât crește importul și mai ales acea parte a importului care face 
concurenţă producţiilor ţării, cu atâta aceste producte și ramurile de 
industrie ce le produc pier, se sting. La ţară, pier industriile casnice, la 
orașe, industriile și meseriile vechi. Despre însemnătatea ruinii producţiunii 
orășenești vom vorbi mai jos, cât despre ruinarea industriei casnice de pe la 
sate este ușor de văzut că lucru de seamă nu poate fi”. 

"Meseriașii noștri, expropriaţi prin concurenţa unei fabrici din Austria, 
nu vor merge în acea fabrică să lucreze ca salariaţi, ci vor pieri de foame și 
de alte lipse aice, în patria lor”. 

Dar socialiștii nu uită să suspine după nici o clasă veche ("reacționară"). 
Ei arată cum introducerea formelor noi ruinează și o altă ocupaţie 


productivă, cărăușia: 

"Drumul de fier ia ţăranului cărăușia din mâini și-l leagă de orașe, care îi 
sug toată vlaga ce i-a mai rămas, după ce și-a luat proprietarul partea. Cu 
drumul de fier vine o exploatare care îi dă lovitura de moarte, și ne unim în 
totul cu poetul nostru când zice...", și se citează Doina lui Eminescu: 

Şi cum vin cu drum de fier etc... 

Amintesc aici, încă o dată, jalea lui Delavrancea după această clasă a 
căruțașilor și aversiunea lui pentru clasa nouă, burgheză. 

Unde sunt "proletarii" în tot acest proces ce-l fac socialiștii formelor noi? 

Dar poate mai interesant încă decât analiza ce fac socialiștii societăţii 
românești din vremea lor este programul practic pe care-l propun. În acest 
program este numai o singură cerere pentru "lucrătorii de fabrici”. Cu totul 
în dezacord cu constatarea lipsei de industrie în România, deci cu lipsa de 
lucrători de fabrici, programul cere ajutorul statului pentru societățile de 
lucrători care ar voi să deschidă fabrici. E, evident, un chip de a-și achita 
conștiința socialistă, căci de unde erau să găsească lucrători de fabrică, dacă 
nu erau încă fabrici? 

Incolo tot programul "socialist" e un program țărănist, cam utopic în 
idealul lui, dar foarte cuminte în concesiile pe care este dispus să le facă: "a 
lucra individual, pe pământul împărţit în bucăţi”, program care ar putea fi 
însușit de orice democrat înaintat și cam utopic, fie el chiar dușman al 
socialismului. 

lar dacă la acestea vom adăuga munca practică, mai caracteristică decât 
programele, a vechilor socialiști, care se mărgineau aproape numai la 
organizarea petiționării ţăranilor pentru a li se vinde de la stat, sau cu 
ajutorul statului, parcele de pământ necesare pentru traiul lor, atunci vom 
înţelege și mai bine ce dureri concrete au dat naștere socialismului de 
altădată. 

Socialiștii au criticat formele noi, pentru că erau în dauna unor clase 
vechi, "reacționare". În lupta lor practică, au luptat mai în special pentru 
una din aceste clase "reacționare", pentru țărănime. 

* 

Să vedem acum mai amănunţit cum critică socialiștii pe acei pe care 
Eminescu i-a numit "roși" și pe care ei îi numeau "burghezi". Vom vedea că 
și aici critica socialiștilor e la fel cu a lui Eminescu. Socialiștii, dacă n-au 
ajuns la teoria păturii suprapuse străine (și nu aveau motive să ajungă: erau 
"internaţionaliști"!), apoi, în critica "burgheziei" (a "roșilor” lui Eminescu), 
se întâlnesc perfect cu dânsul. 

Ca și Eminescu -- și ca și junimiștii --, socialiștii susțin că formele 
"burgheze" au fost introduse fără să fie necesitate de condiţiile sociale ale 
țării: 

"Istoria va învinui cu drept cuvânt pe tinerimea de la 1848 cum că a 
copiat fără critică instituţiile burgheze, atunci când aceste instituţii arătaseră 


ce frumuseți cuprind”. 

Prin această critică, socialiștii înțelegeau alegerea acelor lucruri care ar fi 
fost favorabile... țărănimii și meseri așilor, deoarece procesul pe care-l fac 
"burghezimii" e, cum am văzut, făcut în numele acestor clase! 

Această clasă, "burghezia" -- zic socialiștii, ca și Eminescu --, venită din 
Paris, cu gusturile exigente și stricate, având nevoie de un mare import de 
lucruri scumpe pentru satisfacerea acestor gusturi, dă grâul ţăranului pe 
mătăsurile franțuzești și, cu cât "sus cresc cererile", cu atât "jos", din cauza 
formelor noi, "se-mpuţinează producţia”. 

Clasele de jos sunt sărăcite, zic socialiștii, ca și Eminescu, printr-un 
număr nespus de mare de slujbași, "o droaie de prefecţi, subprefecţi, 
comisari, șpioni polițienești, controlori, controlori de controlori, copiști..., 
magistrați, portărei, avocaţi" etc., etc., creaţi de formele noi, "care iau mare 
parte din producţiune, consumând-o fără nici un folos" -- prin slujbași care 
se recrutează din vechile clase pozitive, "îndepărtându-se de la producțiune 
tot mai multe brațe". Această stare socială e apoi caracterizată, cum constată 
și Eminescu, "prin dezvălirea corupţiei, lipsei de rușine, de convingeri, de 
conștiință la partidele noastre politice". Şi, tot ca și Eminescu, iarăși, 
socialiștii văd catastrofa, "moartea chiar a existenţei noastre naționale", 
dacă programul lor nu se aplică imediat. 

* 


Așadar, socialiștii, deși profesau social-democratismul, în realitate 
vorbeau în numele și în favoarea claselor apăsate, "reacționare", și cele mai 
românești. Ei profesau, ca social-democraţi, "intemaţionalismul"... Vom 
vedea că, în fond, ei n-au fost internaționaliști. 

Pentru aceasta, să vedem atitudinea lor faţă de alte probleme -- acolo 
unde, nefiind vorba de politică, unde programul neimpunându-le nimic, 
putea să apară fondul lor adevărat. 

Acești reprezentanţi ai claselor vechi și mai cu seamă ai ţărănimii în 
privinţa limbii și a literaturii au fost și în teorie, dar mai cu seamă în 
practică, adevăraţi "ţărănişti" cu o nuanţă de "moldovenism", ducând 
principiile și procedeele școlii critice moldovenești până la extrem. 
Socialiștii de pe atunci își fac un merit de a scrie cât mai aproape de limba 
poporului și întrebuinţează cât pot expresiile moldovenești, considerând 
oarecum expresiile muntenești ca mai "străine". Un alt izvor din care ei scot 
cuvinte și forme ale cuvintelor e literatura bisericească veche. (Ei scriu, de 
pildă, beserecă etc.) Ei își fac un punct de onoare de a întrebuința cât mai 
puţine neologisme, este o emulaţie între dânșii ca să găsească echivalentele 
românești ale neologismelor, și dorinţa lor supremă este a scrie o bucată 
întreagă fără nici un neologism... Acești reprezentanţi ai "proletarilor” au 
fost cei mai "ţărăniști" și mai "moldovinești" oameni. Stilul lor mișună de 
"hăul", de "jariștea"”, de "pojarul" etc... Inchipuiţi-vă, în Apus, pe socialiști 
(şreprezentanţi ai proletarilor) făcând școli lingvistice și literare ţărăniste, 


făcând din ţărănism un articol din cele două-trei ale crezului lor! Şi 
culegând expresii și forme din textele vechi religioase! Din acest punct de 
vedere, socialiștii sunt adevăraţi urmași ai lui Alecu Russo, care -- mai mult 
decât oricare alt critic, decât chiar Kogălniceanu, căruia Russo îi bănuiește 
că întrebuințează prea multe neologisme în Steaua Dunării -- a fost 
împotriva oricăror schimbări și înnoiri în limbă, rugându-se de no vatori să 
lase românilor "limba asta așa grecită, turcită”, cum s-a format în cursul 
vremii. 

Acest arhinaţionalism lingvistic și literar al reprezentanților 
"proletariatului" "internaţional" ne dă dreptul să spunem că, dacă doctrina 
nu ar fi impus acestor oameni internaţionalismul, ei ar fi fost printre cei mai 
încărnaţi naționaliști. 

In arhinaţionalismul lor lingvistic și literar, care mergea alăturea cu 
doctrinele lor împrumutate și care, în orice caz, nu izvorau din acele 
doctrine, în acest arhinaţionalism, în care socialiștii își exprimau adevărata 
lor fire, vedem noi că fondul lor prim a fost naţionalist. Poate că dacă ar fi 
simţit că "eticheta" îi "obligă" să nu fie naționaliști nici în limbă și 
literatură, ei ar fi fost și aici împotriva "firii" lor, ar fi fost franţuziţi, 
neologiști etc. 

Democrat, aristocrat, naţionalist, internaţionalist etc. -- omul se naște așa. 
Aceste lucruri sunt organice. Şi naționalismul socialiștilor, manifestat, în 
vremea când erau robi ai formulelor, numai în limbă și literatură -- 
naționalism de care acei socialiști au dat dovadă când au scăpat de jugul 
formulei și pe care unii l-au dus până la șovinism și xenofobie -- ne face să 
credem că fondul prim al socialiștilor, reprezentanţi și ei ai claselor mijlocii 
și ai celei țărănești și protivnici ai acordării de drepturi la evrei, a fost un 
fond naţionalist. Vechii socialiști, care au fost niște internaţionaliști de 
formulă, în fond au fost niște naționaliști, dar cărora le-ar fi fost rușine să se 
declare naționaliști. 

* 

Acum, când am văzut că critica socialiștilor se aseamănă cu aceea a lui 
Eminescu, că și ei și el se ridică împotriva formei sociale din vremea lor în 
numele intereselor claselor de jos oropsite și sărace, că se ridică nu numai 
împotriva aspectului politic al formelor noi, ca junimist, ci și împotriva 
felului de împărţire a bogăției naționale, revendicând o mai mare parte 
pentru categoriile sociale obijduite -acum pricepem mai bine ceea ce am 
mai relevat altă dată, că sufletul reacţionarului Eminescu n-a fost așa de 
străin pentru socialiști, că, cu toată deosebirea de soluţii, socialiștii au simţit 
în Eminescu un suflet tovarăș, de unde a urmat că mai toţi socialiștii, dacă 
nu toţi, au fost eminescieni, găsind în poezia maestrului răsunetul propriilor 
lor dureri. Desigur că poezia lui Eminescu e condiționată și de alți factori; 
dar factorul social e, fără îndoială, tristeţea produsă de ruina claselor 
"pozitive", și această tristeţe, care n-a găsit răsunet în patruzecioptiști, a 


găsit răsunet în tinerimea îndurerată de mizeriile claselor vechi, care a 
îmbrățișat "socialismul". 

Din acestea se va înţelege apoi și alt fapt: acela că Eminescu a fost 
considerat, acum vreo treizeci de ani, de către speța lui Cuconu Leonida și 
Farfuride, ca un socialist. Chiar pentru acei care nu cunoșteau proza lui -- 
nemulțumirea, atacul la formele sociale, revolta ce respiră poezia sa erau de 
ajuns pentru ca Eminescu să fie calificat, de către vulgul care știa ceva 
despre dânsul, ca socialist! 

* 


Așadar, în critica societății, Eminescu și socialiștii seamănă perfect. Și 
dacă tinerimea a fost atrasă de acești oameni, aceasta se datorește în genere 
criticii, și nu soluţiilor propuse. (Şi tot critica, iar nu soluţiile junimiștilor, 
au atras mulţi tineri de valoare în partidul junimist.) 

Acele soluţii, la ideal, erau: pentru Eminescu, reîntoarcerea la trecut (la 
care trecut?); pentru socialiști: societatea socialistă sau, mai bine-zis, 
"viitoare"... 

Dar nici Eminescu nu crede (în majoritatea articolelor sale) realizabil 
idealul lui, și nici socialiștii. Şi Eminescu și socialiștii se mărginesc la un 
program, mai vag al lui Eminescu, mai precis al socialiștilor, un program 
favorabil claselor mijlocii și țărănimii. 

Deosebirea dintre dânșii este numai politică. Eminescu este un 
conservator. Lui îi repugnă liberalismul politic, dar se resemnează. Se 
resemnează însă cu greu și, ca să dăm un exemplu care ilustrează totul, el e 
împotriva reducerii celor patru colegii electorale la trei. Democratismul, 
pentru Eminescu, e sinonim cu demagogismul. Când înșiră formele posibile 
de guvernământ, el scrie: despotismul, oligarhia și... demagogismul -- acolo 
unde altul ar scrie democratismul. De aceea, ura lui cea mai mare e 
împotriva celui mai înaintat democrat dintre patruzecioptiști, împotriva lui 
C. A. Rosetti. 

Socialiștii, dimpotrivă, voiesc democratizarea ţării. Ei cer votul universal. 
De aceea, omul pe care-l vor stima mai mult dintre patruzecioptiști va fi 
același C. A. Rosetti. 

Când socialiștii protestează împotriva asemănării lor cu junimiștii, n-au 
dreptate în totul, căci în critica introducerii formelor noi se aseamănă; dar 
protestul lor e în mare parte îndreptăţit, căci socialiștii, în deosebire de 
junimiști, au criticat aceste forme din punctul de vedere al claselor de jos și 
apoi, ca soluţie, au dat soluţii economice și politice favorabile acestor clase. 

Cu Eminescu, asemănarea e și mai mare, cum am văzut: deosebirea stă 
mai mult în soluţiile politice. 


Spiritul critic în Muntenia - Sinteza de 
criticism și patruzecioptism: A. Odobescu 


Am văzut că în Muntenia, din deosebite cauze, nu s-a putut dezvolta un 
curent critic, ca în Moldova. 

De aici nu urmează că toţi scriitorii din Muntenia au căzut victime 
exagerărilor novatoare. Un Alexandrescu, un Bălcescu, un I. Ghica au 
rezistat contagiunii. Dealtmintrelea, criticismul moldovenesc, care a luptat 
împotriva curentelor extrem novatoare din toate părţile locuite de români, 
nu și-ar fi ajuns scopul dacă n-ar fi dat rezultate și aiurea decât în Moldova. 
Faptul că un Alexandrescu, un Bălcescu sau un Ghica au fost în legături cu 
criticii din Moldova, colaborănd chiar la revistele critice moldovenești, 
dovedește și înrâurirea acestui curent asupra scriitorilor munteni, și faptul 
că orice spirit critic de aiurea a trebuit să se alipească la marele curent critic 
moldovenesc. 

Dar un Alexandrescu, un Bălcescu și chiar un I. Ghica la început de fapt 
n-au fost critici. Ei n-au luptat împotriva novatorilor nici în teorie, ca Russo, 
nici prin opere artistice de propagandă, ca Alecsandri în comediile sale. Cel 
mult dacă au influențat pe contemporanii lor prin exemplu, deci indirect -- 
așa, de pildă, cum i-a influenţat Alecsandri prin poeziile sale. Şi, după cum 
influenţa exercitată prin exemplu de către Alecsandri prin poezii nu se poate 
socoti, fireşte, ca o activitate de critic -- și nici n-am socotit-o --, tot așa, 
nici opera lui Alexandrescu ori Bălcescu nu se poate socoti ca o atare 
activitate, deși, încă o dată, aceste opere au putut să aibă un rol însemnat în 
ferirea publicului de influenţa novatorilor. n 

Este un personaj care ar putea fi citat aici, și anume Eliade Rădulescu. In 
Gramatica sa de la 1827, el are în privința limbii o atitudine justă și 
reprezintă bunul-simţ. El declară, ca și Russo, ca și Odobescu mai târziu, că 
nu scriem pentru strămoși, ca să schimbăm limba latinizândo, ci pentru 
contemporani. Dar, totuși, nu putem pune pe Eliade în rândul spiritelor 
critice, pentru că atunci când presiunea sistemelor lingvistice a crescut, 
când rolul criticii ar fi fost mai urgent, el n-a mai putut rezista, și, de la 
1840, cu al său Paralelism, ajunge unul dintre cei mai aprigi și mai 
primejdioși propagandiști ai reformării limbii, încât persoana lui devine 
ținta atacurilor unui Russo, Alecsandri, Eminescu etc. 

Iar în literatură, importanţa prea mare ce o dă Eliade traducătorilor din 


limbile străine (lucru de care, cum am văzut, nu s-a entuziasmat niciodată 
școala critică moldovenească) și lipsa oricărui interes și înţelegere pentru 
curentul poporan sunt tot atâtea trăsături care ne fac să-l considerăm printre 
importatorii, foarte merituoși dealtmintrelea, ai culturii străine, dar nu 
printre adevărații ei asimilatori. 

Şi nici în politică, cum am avut prilejul să arăt aiurea, Eliade nu poate fi 
socotit ca un spirit critic, ci ca un novator exagerat, chiar și atunci când 
profesa conservatismul, un conservatism doctrinar, importat de aiurea, 
exotic. 

Un om care reprezintă cu adevărat spiritul critic în Muntenia este 
Odobescu, pe care îl găsim, de la început, de la primii pași pe care îi face în 
publicistică, colaborator al României literare. E semnificativ faptul că 
publicaţia la care se adresează tânărul muntean Odobescu este această 
revistă critică din lași. Şi tot atât de caracteristic e faptul că, mai târziu, 
când are revista sa, Revista română, el publică, în 1863, urmarea 
Cugetărilor defunctului Russo, care nu-și putuse tipări opera întreagă, 
România literară fiind nevoită să-și suspende apariţia. lată un exemplu că 
critica, oriunde a apărut, a fost condiţionată de critica din Moldova și s-a 
subordonat ei. 

Este cunoscută lupta lui Odobescu, începută în 1871, împotriva 
latiniștilor prin repetatele critici ce aduce, ca membru al Academiei, 
dicționarului lui Laurian și Massim. Autorii dicționarului, zice Odobescu, 
nu pun în dicționar limba românească vorbită și scrisă, nu fac din dicţionar 
"oglinda limbii din trecut până în prezent", ci recomandă crearea unei limbi 
mai asemănătoare cu limba latină, o limbă cum li se părea lor că trebuie să 
se fi vorbit într-o epocă mai veche. Dar, zice Odobescu, noi scriem pentru 
cei de azi, și nu pentru cei din trecut. Iar ideea că acel dicţionar ar putea să 
pătrundă în tinerime și că limba din el ar putea să devină limba urmașilor îi 
provoacă o adevărată spaimă. 

Intrând în detalii, el recomandă Academiei să nu fie riguroasă în alegerea 
cuvintelor românești și în etimologism și să nu fie "prodigă" în neologisme. 
Să nu fie riguroasă în alegerea cuvintelor, căci slavonismele -- mai ales de 
ele era vorba -- sunt justificate prin uz, și dacă le-am alunga, am răpi 
originalitatea limbii române, care, în deosebire de alte limbi romanice (care 
sunt latine, plus germanice etc.), e alcătuită din limba latină, plus slavona. 
Slavonismele care trebuiesc alungate, și nici ele toate, sunt cele datorite 
influenţei a doua slavone, traducerilor bisericești, și încă acele care fac parte 
din limba bisericească actuală nu trebuiesc înlocuite decât foarte încet, 
pentru că limba bisericească are un caracter venerabil, care cu greu poate fi 
atins. 

Să nu fie "prodigă" în neologisme, căci nu sunt necesare decât acele 
neologisme, care denumesc idei ori lucruri noi, pentru care nu există 
cuvinte băștinașe; de aceea, să se scoată "galicismii nejustificaţi” introduși 


prin traduceri servile din limba franceză. 

Să nu fie prea riguroasă în etimologism: forma cuvintelor să fie cum e în 
limba vie -- mâine nu mene --, căci, încă o dată, nu scriem pentru trecut, ci 
pentru prezent. Odobescu se ridică, deci, cu putere împotriva ortografiei 
ardelene în genere și a celei a lui Cipariu în specie. 

Odobescu își dă seamă de greutatea de a scăpa de aceste "sisteme" care 
ne-ar putea face să ne pomenim cu două limbi: una în Ardeal și alta aici. Şi 
anume: în Ardeal o limbă creată prin concesii făcute arhaismelor și aici o 
alta, creată prin concesii făcute limbilor neolatine moderne. El chiar 
observă că, grație acestor sisteme -- și contribuind și provincialismele, ca și 
lipsa de comunicaţii intelectuale --, gazetele unei provincii au ajuns să nu 
fie înţelese în celelalte provincii. 

Dar Odobescu, să nu uităm, e muntean, și ca atare nu poate scăpa cu totul 
de influenţa "sistemelor". El va fi de părere, de pildă, că trebuie să reînviem 
arhaismele pierdute de ordine latină -- ceea ce n-ar fi spus-o un Russo --, iar 
în propria-i ortografie, va face concesii "etimologismului", scriind, de pildă, 
pucin (puţin), veră (vara) etc. Dar vom stărui în curând asupra 
"muntenismului" acestui critic. 

Aceeași atitudine de critic o are Odobescu și în privinţa literaturii. Se- 
nțelege de la sine că acest estetician fin nu a putut -- ca și Alecsandri, ca și 
dl Maiorescu și ceilalți critici -- să se entuziasmeze de o operă românească, 
numai pentru că e românească. Dar avem de relevat ceva mai important: în 
opera sa găsim ideea că literatura românească nu se poate naţionaliza și 
înfrumuseța decât prin inspirarea de la literatura populară. Această idee, 
eminamente moldovenească, Odobescu trebuie s-o fi împrumutat de la 
critica din Moldova. Dar el n-a stăruit asupra acestei probleme capitale -- 
lucru în care noi vedem, iarăși, "muntenismul" său. 

Acest "muntenism" apare clar în ideile lui politice. Odobescu, sufletește, 
a fost un Alecsandri, cu toate deosebirile dintre dânșii: Odobescu -- spirit 
disciplinat, capabil să se specializeze într-o ramură a științei; Alecsandri -tip 
ideal de diletant. Incolo, același epicureism și scepticism, aceeași plăcere a 
îndeletnicirii cu lucrurile frumoase, același aristocratism rafinat. 

Dacă Odobescu ar fi fost moldovean, ori ar fi trăit în Moldova, el chiar 
de ar fi fost un "părtaş din acea generaţie de la 1848, care-și hrănea inima 
cu cele mai vii și mai înalte aspiraţiuni", cum numeşte pe oamenii care au 
făcut pe '483, totuși ca "înclinat, dealtmintrelea, mai mult din fire, către 
ocupaţiunile literare și istorice", cum zice imediat tot el despre sine, 
probabil că n-ar fi avut în politică nici măcar atitudinea destul de 
cumpănitoare a lui Russo, ci atitudinea lui Alecsandri, care, și el, la 1848, a 
fost "părtaş" al mișcării revoluţionare, dar care, spirit sceptic și rafinat, 
"înclinat" și el "din fire către ocupațiile literare", a devenit mai târziu 
conservator. 'Trăind însă în Muntenia, ţara "liberalilor", a "roșilor", în ţara 
luptei pentru transformarea României, el a fost un "patruzecioptist”, un 


"TOȘ". 

Bineînţeles că vorbim de ideile și de activitatea lui Odobescu de până la 
1880, din perioada de formare a statului român, din vremea când partidul 
liberal, mai mult "roș"”, nu-și schimbase încă fizionomia și aspiraţiile, 
schimbare dată pe faţă prin retragerea lui C.A. Rosetti. Odobescu e ceea ce 
s-a numit mai târziu un "țărănist". 

Constatând că pământul e pe nedrept al "ciocoiului" și că ţăranul e "rob", 
prevede că în curând pământul va fi "înapoiat" ţărănimii. Mai mult. El nu se 
arată ca un poporanist, când, conștient de datoria ce o are față de țărănime, a 
cărei muncă îi dă posibilitatea să se cultive, se simte obligat să-i dea și el în 
schimb ceva din cultura pe care el o poate căpăta graţie acelei munci a 
țărănimii. El vrea ridicarea politică a ţărănimii, participarea ei la trebile 
statului, prin schimbarea sistemului electoral și ridicarea ei culturală și 
economică, prin crearea de școli și bănci populare. 

In deosebire de criticii "Junimii", el recunoaște că ţara a progresat și 
exagerând, desigur, constată că fondul corespunde formelor, ceea ce-l face 
să fie un admirator al Franţei, care, zice el, ne-a civilizat. 

Şi fiindcă acei care au adus acele forme, acea civilizaţie, sunt liberalii, el 
le aduce laude și face parte dintre ei. Şi, dându-și seamă de rolul burgheziei 
muntene în redeșteptarea naţională și în introducerea formelor noi, 
Odobescu are cuvinte de laudă pentru "Bucureștiul" liberal, care, observă 
el, a silit și pe dușmanii liberalismului să devină liberali. 

Acest "liberalism" îl face să ia o atitudine prietenoasă faţă de evrei, la 
1879, în vremea revizuirii constituţiei. Acest "liberalism" îl face pe 
munteanul Odobescu să fie un iredentist. (Moldovanul Eminescu, cu tot 
patriotismul său și cu tot sentimentul său adânc al unității neamului 
românesc, zicea că iredentismul ţine de teoriile ieftine, ca pacea universală 
etc.) 

Dacă vom adăuga la toate acestea și cântarea trecutului în felul lui 
Bolintineanu: evocarea vremurilor de bărbăţie pentru a îmbărbăta prezentul 
-- o stare sufletească caracteristică mai degrabă la scriitorii munteni decât la 
cei moldoveni --, ni se va lămuri, în sfârșit, figura lui Odobescu: sinteză de 
criticism și de patruzecioptism pur. 

Sinteza aceasta e simbolizată chiar prin publicaţiile în care-și începe 
cariera sa de scriitor. Ca critic, l-am văzut că se alipește la România literară 
din lași. Ca "patruzecioptist", îl vedem colaborator al Românului lui C. A. 
Rosetti, unde și-a publicat aproape toate articolele, de care ne-am folosit 
mai sus. Această alipire a lui Odobescu la aceste două publicaţii ne dă, ea 
singură, fizionomia specială, și unică dintr-un punct de vedere, a acestui 
om, și ne arată posibilitatea sintezei criticismului moldovenesc cu 
patruzecioptismul muntenesc. 

Această dualitate -- care, în realitate, este o armonie: Odobescu a fost un 
suflet armonios --, această dualitate l-a făcut pe Odobescu, care avea în sine 


un junimist, să nu se alipească de "Junimea", de care-l îndepărta 
patruzecioptismul său, specific spiritelor din Muntenia. 

Mai târziu, după 1880, după desfiinţarea vechiului partid liberal, atunci 
când începe haosul și nedumerirea în viaţa politică a ţării, când România 
trece prin una din cele mai ingrate perioade ale istoriei ei contemporane, 
Odobescu apucă alte căi, mânat de alte consideraţii, care nu mai 
interesează. 


Spiritul critic în Muntenia - Critica socială 
extremă: Caragiale 


Caragiale face parte din aceeași generație ca și Eminescu. Alăturea de 
acesta, el reprezintă și caracterizează perioada a doua a literaturii române 
moderne. 

Din punct de vedere social, literatura sa este expresia acelora care, veniți 
în urma relelor produse de formele noi pentru anumite clase, se ridică 
împotriva acestor forme, pentru că au adus nenorocirea acelor clase. Critica 
sa, ca și aceea a lui Eminescu și a socialiștilor, este excesivă, extremă. 

Ştiu că sună cam curios epitetul de "critică" alăturat la opere literare atât 
de obiective ca ale lui Caragiale. Când am vorbit de critica lui Alecsandri, 
întemeindu-mă pe operele sale dramatice, nu putea să încapă nici o obiecţie, 
căci acele opere, cum mărturisește însuși autorul lor, au fost opere f these, 
scrise cu un anumit scop, extern artei: de a fixa anumite tipuri, care 
începeau să dispară, pentru a le transmite posterităţii și cu scopul, și mai 
extern artei, de a biciui anumite năravuri, spre a moraliza pe contemporani. 

Desigur, Caragiale nu a scris cu nici un scop extern artei. El a fixat o 
lume întreagă, pentru că, văzând-o, cunoscând-o, și pricepând-o, a simţit 
nevoia să exteriorizeze ceea ce crease în închipuirea sa, ajutat de o putere 
neasemănată de expresie. Dar de aici nu urmează că opera sa obiectivă este 
oglindirea indiferentă a lumii din afară, în cazul acesta special: a societăţii 
românești. 

Pretenţia de conștiință în care se oglindește exact lumea din afară, 
pretenţia de conștiință-oglindă, când e vorba de acele aspecte ale lumii pe 
care nu le putem percepe și interpreta decât din punctul de vedere al 
idealului nostru omenesc, decât prin acel ideal, este o pretenţie nejustificată, 
pe care am analizat-o altădată, vorbind tot despre Caragiale. Subiectivitatea 
artistului (și chiar a teoreticianului) are un rol esenţial în perceperea și 
interpretarea lumii morale. 

Dar Caragiale e un satiric, un mare satiric și, de când e lumea, satiricii au 
avut pretenția că planează mai presus de puterile oarbe care mână pe 
oameni, că tocmai ei, satiricii, își dau seama, prin marea lor pătrundere 
intelectuală, de acele forțe oarbe. Că genul satiric presupune, la acei care-l 
cultivă cu succes, o mare putere intelectuală, e sigur, dar că în concepția 
lumii ei sunt numai niște inteligenţe "pure" și că temperamentul cu 


înclinațiile și aversiunile lui nu joacă nici un rol, aceasta nu se poate susține. 
Ba, mai degrabă, se poate susţine că tocmai sa tiricul este mai părtinitor, ca 
să spunem cuvântul propriu, că tocmai el, pentru că are un puternic punct de 
vedere personal, este mai personalist, mai selectiv, ca să întrebuințăm un 
barbarism. Dar selecția nu se poate concepe fără un criteriu. Iar acel 
criteriu, e clar, nu poate fi dat decât de idealul omenesc al satiricului. Am 
vorbit de atâtea ori de personalitatea morală care străbate fatal în opera unui 
romancier oricât de obiectiv ar fi el. Şi, dacă la un romancier -- care poate, 
prin definiţie, să fie mai olimpian, mai conștiință-oglindă --, acea 
personalitate străbate în operă, este evident că în opera unui satiric, care e 
stăpânit de sentimente puternice față de lumea ce zugrăvește, acea 
personalitate se va vădi și mai mult. 

Pretenţia de conștiință-oglindă am văzut că au avut-o toți criticii, și a 
avut-o și satiricul de altădată V. Alecsandri. Am văzut însă că Alecsandri, în 
realitate, a privit și el sociatatea românească prin prisma unui ideal, așa 
încât și opera sa e părtinitoare. Am văzut că pe Clevetici reușește să-l 
ridiculizeze cu cruzime, pe când pe Sandu Napoilă, deși vrea să-l 
ridiculizeze, îl face să apară aproape un om simpatic și de bun-simţ. Dar 
Alecsandri, în orice caz, voind să ridiculizeze pe Sandu Napoilă, a căutat cu 
tot dinadinsul să se comporte cu societatea românească ca o conștiință- 
oglindă. 

Caragiale, însă, n-are un Sandu Napoilă. El n-a fost afectat de ridicolele 
atitudunii reacționare din ţara aceasta, ci numai de ridicolele atitudinii 
liberale, patruzecioptiste, democrate, revoluţionare, ori cum voiţi s-o mai 
numiţi. Să fi zugrăvit Caragiale cât de drept, cât de obiectiv, ridicolele 
atitudini revoluţionare, și să nu-și fi exprimat nicăieri teoretic idealurile sale 
sociale, tot am avea posibilitatea și dreptul să-l clasificăm printre adversarii 
revoluți onarismului, printre prietenii reacționarismului, numai în urma 
acestei constatări: că el n-a ridiculizat decât o atitudine și n-a ridiculizat 
niciodată, nicăieri, atitudinea cealaltă, reacționară, care o fi având desigur 
ridicolele ei. 

Dar, de fapt, Caragiale n-a fost întotdeauna obiectiv. 

Uneori a exagerat peste marginile permise satiricului. Și acolo unde a 
exagerat, păcătuind și împotriva artei, acolo, deci, unde nu poate fi vorba că 
a redat realitatea, acolo Caragiale "s-a descoperit", cum s-ar zice, și-a arătat 
sentimentele sale, idealul său omenesc, ura sa împotriva atitudinii 
revoluţionare. Trecând peste exageraţiile lui în privinţa lui Rică Venturiano, 
ne oprim asupra unui singur caz, Miţa Baston din D-ale carnavalului: 

"N ae : Vrei scandal cu orice preţ? 

Miţa: Da (ridicându-se), vreau scandal, da... pentru că m-ai uitat pe 
mine, le-ai uitat pe toate; ai uitat că sunt fiică din popor și sunt violentă; ai 
uitat că sunt republicană, că-n vinele mele curge sângele martirilor de la 11 
februarie; (formidabilă), ai uitat că sunt ploieșteancă -da, ploieşteancă! 


Năică, și am să-ţi torn o revuluţie -- da, o revuluţie --, să mă pomenești!..." 
și aiurea, tot Miţa: "... Jur pe tot ce mi-a rămas mai scump, jur pe statuia 
Libertăţii de la Ploiești, că are să fie o istorie..." E clar că n-a existat 
niciodată o femeie în fundul mahalalei bucureştene care, în disperarea ei de 
concubină părăsită, să invoce republicanismul, pe 11 februarie, statuia 
Libertăţii de la Ploiești ș.c.]. ... Aici Caragiale și-a dat satisfacția de a terfeli, 
cam fără nici un apropo, revoluţionarismul român, și aceasta, 
dealtmintrelea, în dauna artei sale. 

Așadar, nu numai că marele nostru satiric nu ridiculizează niciodată pe 
reacționari, dar încă exagerează, peste marginile permise de artă, ridicolele 
"revoluţionarismului". 

Dar nu e numai atâta. Caragiale, cu tot obiectivismul său (care, cum 
vedeţi, nu e până la sfârșit nedezminţit), găsește prilejul să se amestece 
direct în bucăţi curat literare, pentru a da lovituri "liberalismului". 
Admirabila sa bucată Boborul o isprăvește prin aceste cuvinte: 

"Așa s-a sfârșit Republica noastră! Așa Reacţiunea a sfâșiat cea mai 
eroică pagină a liberalismului român!" 

Iată-l, dar, pe Caragiale zugrăvind cât poate mai bine o aventură ridiculă 
și declarând că aceasta e "pagina cea mai eroică a liberalismului român", 
măsurând gradul de eroism al liberalilor după gradul ridicolului manifestat! 
Şi să se bage bine de seamă: aici nu vorbește un personaj din nuvelă, 
vorbeşte însuși Caragiale, amestecându-se direct în opera sa. In schimb, are 
Caragiale o singură "pagină eroică" a conservatismului și a 
reacţionarismului român? Şi repet din nou: atitudinea reacționară nu s-o fi 
pretând și ea la ridicul? 

Dar, mergem mai departe: Caragiale ș și-a expus și teoreticește concepţiile 
sale sociale și politice, pe care, în opera sa literară, numai le întrevedem: 

În articolul său Politică și Cultură, Caragiale scrie: "Noi, ceștia chemaţi 
grabnic la viaţa de Stat prin instaurarea principiului naționalităților, ne 
găsim astăzi, și firește trebuie să fim mândri de aceasta, ca în situaţia lui 
Alexandru Machedon -- am zis cam, fiindcă este o mică deosebire: pe câtă 
vreme vârtejul produs de acesta a fost extensiv, vârtejul nostru este intensiv; 
cum am zice, Alexandru a ameţit o lume ca trombele și ciclonii călători, iar 
noi ne ameţim singuri ca dervișii învârtitori. 

Firește. Statul tânăr, înfiinţat după împrejurări, are nevoie grabnică de o 
societate. Statul improvizat, în loc de a fi forma de echilibru al forțelor 
sociale la un moment dat, caută să fie fondul și izvorul născător al acelor 
forţe. De unde statul ar trebui să fie rezultatul natural al societăţii, ne 
pomenim că societatea trebuie să fie produsul artificial al Statului. Statul 
improvizat, simțind că pășește în gol, are nevoie numaidecât de un razim pe 
ce să-și pună piciorul: îi trebuie neapărat o societate, pentru liniștea lui, 
pentru asigurarea față cu el însuși că existenţa lui are o rațiune mai 
temeinică decât norocul, poate necredincios, al câtorva momente. Neavând 


așadar pe cine să-i impună lui reforme, se gândește el mereu la dânsele; 
neavând o societate care să-i ceară ceva după nevoile ei, închipuiește el 
niște nevoi sociale, cărora le decretează pe dibuite satisfacerea. El tot speră 
și nu obosește a spera că va face să rezulte de la dânsul o societate etc. 

lată exprimată, mai bine poate decât oriunde, critica 

"liberalismului", concepţia junimistă, eminesciană și socialistă -- și care 
este un adevăr -- că formele, la noi, au premers fondului, că s-a importat o 
organizare politico socială, corespunzătoare unei altfel de societăți decât a 
noastră, unei societăţi în care clasa care dă tonul e burghezia, clasă 
inexistentă la noi. 

Caragiale, așadar, a fost un dușman al "liberalismului", tot atât de 
intransigent și de ireductibil ca și Eminescu, și încă mai fără milă decât 
acesta. Şi nu e o întâmplare că Muntenia, lipsită în epoca precedentă de 
spiritul critic, a dat pe cel mai nemilos critic al "liberalismului". Acolo unde 
a apărut și a înflorit liberalismul, acolo trebuia să apară și criticul lui cel mai 
profund, căci numai un muntean a putut avea ocazia să vadă liberalismul -- 
partidul "roș" -- în toată desfășurarea aspectelor lui. 

Altădată, după 1840, a putut apărea și în Moldova critică un satiric social: 
Alecsandri. Acuma, acest satiric nu putea să apară decât în Muntenia. (Şi să 
se observe că și școala pe care a format-o Caragiale n-a avut nici un 
reprezentant în Moldova.) In Moldova n-au existat, sau n-au existat ca tipuri 
desăvârșite, deci reprezentative, un Jupân Dumitrache, un Conu Leonida, un 
Farfuridi, un Rică Venturiano etc. "Comediile" lui Caragiale, ca să vorbim 
deocamdată numai de ele, sunt atât de "muntenești", încât și actorii care au 
știut să le interpreteze mai bine au fost toţi munteni, dacă nu mă înșel. In 
Iași chiar, acel care a făcut creațiuni de neuitat din Conu Leonida, din 
Trahanache a fost un muntean, neuitatul Arceleanu. lar astăzi, dl Vernescu- 
Vâlcea ne înfăţişează un admirabil Jupân Dumitrache. Şi lucrul e firesc: un 
actor, când interpretează un tip, în realitate îl creează, și orice creațiune 
presupune o îndelungată observaţie, o observaţie fără voie, de toate zilele, 
care permite actorului de a memora mii de atitudini, din care, ca și 
scriitorul, alege inconștient, sintetizând în creațiunea sa observaţiile lui 
nenumărate. 

Revenim. Așadar, Caragiale a criticat -- a "combătut", am putea zice -- 
liberalismul. Aceasta e semnificaţia socială și filozofică a "comediilor" sale. 
(Vom vedea că opera sa de mai târziu, Momente etc., are o altă 
semnificaţie.) 

S-a spus că marele nostru dramaturg a zugrăvit în comediile sale 
mahalaua. Dar aceasta nu este adevărat: dacă personajele din O noapte 
furtunoasă, din Conu Leonida față cu reacţiunea și din D-ale carnavalului 
sunt mahalagii -- și încă pentru Rică Venturiano trebuie să facem excepţie: 
el e un "intelectual" --, apoi personajele din comedia cea mai bună, din O 
scrisoare pierdută, nu sunt mahalagii. Trahanache e mare proprietar; nevasta 


lui o "damă mare"; Farfuridi, Brânzovenescu, Caţavencu sunt avocaţi, sunt 
"intelectuali", cei dintâi, împreună cu Trahanache, sunt "stâlpii puterii" 
dintr-un oraș de provincie; Tipătescu e un înalt funcţionar și un om cult; 
Agamiță Dandanache, un stâlp al partidului liberal etc. 

Așa că, cel puţin despre O scrisoare pierdută, nici vorbă nu poate fi de 
zugrăvirea mahalalei. Despre o singură comedie, D-ale carnavalului (cu 
toate că conţine frazele citate mai sus, în care se ridiculizează liberalismul), 
se poate spune, într-adevăr, că are ca temă zugrăvirea mahalalei. Această 
comedie are un aer deosebit -- am putea spune că face o figură aparte -- de 
celelalte comedii ale lui Caragiale, nu numai pentru că este mai slabă, căci 
se întemeiază pe trucuri și pe vorbe de spirit, dar și pentru că are altă 
semnificație: adică n-are semnificaţia de a fi o șarjă directă împotriva 
liberalismului, ci, dacă e s-o legăm cu liberalismul, una foarte indirectă; 
întrucât psihologia personajelor și limbajul lor sunt efecte și ale stării noi de 
lucruri, introdusă de liberali. (La drept vorbind, D-ale carnavalului e lipsită 
de semnificație, și acesta e marele ei defect estetic.) 

Deși personajele din O noapte furtunoasă și din Conu 

Leonida faţă cu reacţiunea sunt mahalagii, aceste două comedii sunt, 
pentru toată lumea, de același fel, din aceeași familie, au aceeași 
semnificaţie ca și O scrisoare pierdută, în care personajele nu-s recrutate din 
mahala. 

Prin ce lucru, atunci, toate aceste personaje, și din mahala, și din clasele 
de sus, sunt la fel de stupide? Apoi prin starea de lucruri pe care o 
reprezintă, prin concepţia și atitudinea lor politică, așa cum știu ele să 
priceapă politica, să se exprime, să se manifeste — prin liberalismul lor. 

In aceste comedii, Caragiale biciueşte o concepţie, s-ar putea zice un 
partid. Şi dacă acei prin care biciuiește acea concepţie și acel partid sunt 
uneori mahalagii, aceasta e altă vorbă. Am văzut că ei pot fi și din clase 
înalte. In O noapte furtunoasă și în Conu Leonida față cu reacţiunea, 
Caragiale nu scrie ca să zugrăvească mahalaua, ci ca să biciuiască 
liberalismul, întocmai ca și în O scrisoare pierdută. Şi dacă în O noapte 
furtunoasă și în Conu Leonida faţă cu reacţiunea Caragiale își ridiculizează 
personajele și pentru structura lor sufletească grosolană, și pentru amestecul 
de civilizaţie și orientalism în purtarea lor zilnică -- le ridiculizează însă, 
mai ales, în ipostazul lor de reprezentanţi ai liberalismului. 

Şi cu ce talent, și cu ce logică implacabilă! Personajele din O noapte 
furtunoasă, pe lângă că au atât de frapant individualitatea lor, apoi sunt și 
atât de simbolice! Jupân Dumitrache este clasa care dă substrat 
liberalismului român; Nae Ipingescu reprezintă formele noi, 
"guvernământul", Rică Venturiano, în calitatea lui de redactor la 

Vocea patriotului naţionale, e chintesenţa intelectualismului liberal. 
Vocea patriotului naționale de la "15/27 Răpciune", în care Nae Ipingescu 
citește "Republica și Reacţiunea sau Venitorile și Trecutul" și în care e 


vorba de "a mânca de la datoriile etc." -- nu vedeţi aici pe liberalul, pe 
"roșul" "pașoptist", cu limbajul lui latinist și franţuzit, împotriva căruia a 
luptat școala critică? Dar versurile lui Rică Venturiano adresate Ziţei! Nu 
vedeți pe poetul netalentat și ridicol, răsărit în urma introducerii stângace a 
culturii apusene, pe poetul împotriva căruia a luptat atât dl Maiorescu! Dar 
Zita, cu limba ei împestriţată de franțuzisme, care vorbește cu dispreț despre 
"mitocanul de Țârcădău", bărbatul ei! Nu vedeţi în ea pe Gahiţa 
Rozmarinovici ori pe Coana Chiriţa a lui Alecsandri, pe femeia care a 
apucat să se "civilizeze" mai înainte de bărbaţi?! Vorbind de teatrul lui 
Alecsandri, am arătat cum femeile au fost mai primitoare de cultură străină 
decât bărbaţii. Şi spuneam de pe atunci că "civilizația" pătrunzând cu 
vremea tot mai jos, în păturile sociale, Caragiale nu mai dă peste un 
amestec ridicol de civilizaţie şi barbarie în clasele cele mai de sus, civilizate 
complet, în formă acum, ci în clasele mai de jos, ori în clasele de parveniţi. 

Am văzut că personajele din O noapte furtunoasă sunt simbolice. Dar și 
legătura dintre dânsele e simbolică. Jupân Dumitrache, Nae Ipingescu și 
Rică Venturiano se înțeleg perfect, se stimează, toți au ca ţintă a dușmăniei 
lor pe "ciocoi" și ca ciment al legăturii lor ura împotriva "ciocoiului", și toți 
jură -- și sunt gata să facă și infamii pentru ea -- în numele "sfintei 
constituții”, pe care dealtmintrelea n-o înțeleg, cum Jupân Dumitrache și 
Nae Ipingescu nu înţeleg nici lucrurile scrise în Vocea patriotului naţionale, 
deși le admiră -- simbol, și acesta, al neînţele gerii formelor noi, pe care 
totuși le admiră. În sfârșit, coaliția dintre aceste categorii noi -- burghezime, 
organele guvernământului și intelectualitatea liberalismului -- e simbolizată 
admirabil prin expresia triumfătoare, prin recomandaţia supremă, cu care se 
fac cunoscute personajele unul altuia, la sfârșitul piesei: "E d-ai noștri!”... 

Numai pentru "scârțai-scârțai", cum îl credea Jupân Dumitrache pe Rică, 
înainte de a-l ști cine e, numai pentru micul funcţionar, servitor al claselor 
care formează substratul formelor noi, numai pentru acesta are Jupân 
Dumitrache dispreţ. "Scârţai-scârţai" nu e puterea intelectuală, ca Rică, nici 
cea guvernamentală, ca Nae Ipingescu, nici cea bănească, ca Jupân 
Dumitrache: el e un "bagabont", un "coate-goale"”. El nu e o pârghie a stării 
noi de lucruri, ci un mititel șurub al mașinii. 

In Conu Leonida faţă cu reacţiunea, Caragiale, voind să scoată un 
puternic efect comic, pune frazele cele mai războinic-revoluţionare în gura 
unui personaj ridicol de fricos, care tremură și de umbra lui. Pentru a face 
cât mai puternic contrastul dintre frica personajului și "ideile" profesate de 
el, Caragiale le exagerează pe acestea din urmă. De aceea -- uzând 
împărătește de toată permisia acordată satirei de a exagera --, Conu Leonida 
apare în opera lui Caragiale, ca tipul extrem al "revoluționarului": Conu 
Leonida e pur și simplu "republican" și, dacă ar avea și el un "Galibardi", cu 
"o mie de volintiri”, ar schimba România în republică. In această comedie, 
Caragiale ridiculizează și "mentalitatea" republicană ploieșteană. 


Comedia cea mai bună, pentru că este o satiră mai adâncă a unui 
fenomen social mai important, este O scrisoare pierdută. Aici nu se 
zugrăvește liberalismul român patruzecioptist în ultima-i fază (1883), 
reprezentat, nu ca în O noapte furtunoasă, prin masa anonimă ce forma 
substratul acestui liberalism, ci prin conducători. In această comedie, 
Caragiale satirizează numai liberalismul, căci, cum am văzut, aici nu mai e 
vorba de o clasă -- mahalaua -- ori numai de anumite caractere ridicole, ori 
inteligenţii obtuze. Aici e vorba de toate categoriile sociale care întrupează 
formele noi, reprezentându-le: profesiile liberale, intelectualii, Farfuridi, 
Brânzovenescu, Caţavencu, Tipătescu: proprietarii mari, Trahanache; 
politicienii de la centru ai partidului, Agamiţă Dandanache; dăscălimea, 
Ionescu, Popescu; micii funcţionari, Pristanda; cetăţenii de ultimă treaptă, 
Cetăţeanul turmentat; femeile care fac politică, Zoe; în sfârșit, "alegători, 
public", adică toate clasele orășenești. Pe de altă parte, între aceste 
personaje sunt și oameni deștepţi, ca Tipătescu; și oameni șireţi, dacă nu 
deștepţi, cum e Caţavencu; și oameni proști, ca Trahanache, Farfuridi etc. 
Apoi oameni morali, din punctul de vedere al moralei personale, ca 
Trahanache, Farfuridi poate, dar care, când e vorba de "politică", devin 
imorali sau mai degrabă amorali; oameni imorali ca Tipătescu, Caţavencu 
etc. În sfârșit, din punct de vedere politic, unii, cea mai mare parte, 

"moderați"; alții, "subversivi" în vorbe, cum e Caţavencu; alţii, material 
pentru demagogia subversivă, ca Ionescu și Popescu (e o întreagă filozofie 
în numele ce le dă Caragiale acestor doi); alţii, unelte ale infamiei celor de 
sus, ca nenorocitul Pristanda; alţii, materie inertă, ca Cetăţeanul turmentat, 
care nu știe "cu cine să voteze"... Din această comedie lipsește "burghezul" 
liberal, Jupân Dumitrache, și poetul ridicol, Rică Ven uriano, pentru ca 
galeria să fie completă. In schimb, deși nu sunt puși în scenă, dar îi vedem 
și îi simțim și pe supremii guvernanţi din capitală, care dau ordine să se 
comită toate infamiile spre a fi ales Agamiţă Dandanache, pentru a salva pe 
o "persoană înaltă”, care pierduse un bilet de dragoste. 

Așadar, tot felul de clase, tot felul de inteligențe, tot felul de caractere -- 
toți au ceva comun prin care sunt și mizerabili și ridicoli, și acel ceva este 
liberalismul lor, sau noua stare de suflet datorită liberalismului român. lar 
cel mai mizerabil, și singurul care este umilit la urma urmei în această 
comedie, umilit pentru că nu reușește, este Caţavencu. Şi cine este 
Caţavencu, care ţine celebrul său discurs, în "anul de graţie 1883", cum zice 
el? Caţavencu este un "revizionist", antagonistul timidului revizionist, în 
realitate antirevizionist, Farfuridi. Caţavencu, revizionist "avansat", în anul 
1883 (când s-a făcut alegerea pentru camera de revizuire) simbolizează 
gruparea lui C.A. Rosetti. Cel mai infam din piesă este întruparea curentului 
celui mai înaintat, mai democratic, din fostul partid liberal, curentul 
rosettist. lar Caţavencu nu reușește, pentru că curentul rosettist, cum se știe, 
a fost în minoritate. Şi Caragiale terfelește cu ultima cruzime această 


minoritate învinsă. 

Şi încă ceva. "Demagogismul" lui Caţavencu, prin care Caragiale a atacat 
și a ridiculizat pe C. A. Rosetti, e un procedeu cunoscut, de care am vorbit 
aiurea, când spuneam că cine combate cu insistență "demagogismul" o face 
cu dorinţa de a compromite democratismul. Să se mai observe apoi că 
această ură, îndreptată cu mai mare putere mai ales împotriva rosettismului, 
am văzut-o și la Eminescu. Şi o vedem și la Alecsandri în poezia adresată 
generalului Florescu. C. A. Rosetti a fost, cum era și firesc, omul cel mai 
urât de cei din "dreapta". 

O scrisoare pierdută, fiind publicată în 1884, în vremea dezbaterilor 
pentru revizuirea, constituţiei, imediat după alegerea camerei revizioniste, 
pe lângă, desigur, o minunată comedie, este și un pamflet de ocazie 
împotriva evenimentelor la ordinea zilei. Dar vremea a șters acest caracter 
al piesei. 

O noapte furtunoasă și Conu Leonida faţă cu reacţiunea sunt din 1879, iar 
O scrisoare pierdută, din 1884. Așadar, în primele sale opere, Caragiale 
luptă exclusiv împotriva liberalismului. De acum încolo, opera lui Caragiale 
nu va mai avea această semnificație, el nu va mai porni teribila sa artilerie 
împotriva liberalismului. Vom vedea împotriva cui. Dar este interesant de 
observat că lupta lui Caragiale exclusiv împotriva liberalismului roș, 
patruzecioptist, revoluţionar încetează cu O scrisoare pierdută, din 1884, 
adică atunci când vechiul partid liberal se desființează, când în partidele 
politice se face o turburare și un haos, când partidele ajung să nu se mai 
deosebească mult, când nu mai poate fi vorba de "republicani" și de 
"reacționari", când încetează, cum am văzut, și lupta d-lui Maiorescu, și 
lupta lui Alecsandri. Și să se mai observe un lucru: Caragiale a criticat 
liberalismul în aceeași vreme ca și Eminescu, ca și socialiștii. Caragiale 
marchează și el cu putere data de 1800, despre care am vorbit de atâtea ori. 

* 

După aceasta, satira lui Caragiale își va schimba obiectivul. Începând cu 
D-ale carnavalului (1885), urmând cu câteva schiţe în Convorbiri literare și 
isprăvind, mult mai târziu, cu admirabilele Momente, Caragiale va satiriza, 
dacă voiţi, mahalaua. Dar trebuie să ne înţelegem asupra acestui cuvânt. 
Mahalaua pe care o satirizează Caragiale nu e o categorie socială, clasa de 
mici burghezi, de mici funcţionari, care stă în suburbie și ale cărei mijloace 
materiale, ca și intelectuale, sunt restrânse. Mahalaua pe care a satirizat-o 
Caragiale e o categorie sufletească. E vorba de mahalaua intelectuală, în 
care intră oameni din toate categoriile sociale, în orice caz, din multe 
categorii sociale: și mici burghezi, și funcţionari inferiori, dar și oameni 
bogaţi, sus-puși, și funcţionari superiori, și chiar uneori progenituri din 
clasa "nobilă". In 25 de minute, în Telegrame, în Vizită în Five o'clock, în 
Reportaj, în Boris Sarafoff!, în Ultima oră, în Atmosferă încărcată, în 
Highlife, în Cadou, în Diplomaţie, în Mici economii nu e vorba de clasa 


socială mahala. În aceste bucăţi, personajele sunt, toate, din lumea "bună", 
uneori dintre "stâlpii societăţii”, dintre oamenii care sunt puși pe ultima 
scară a situaţiei sociale și ca rang, și ca avere. 

Dar cu toată această deosebire de clasă a personajelor, ele fac parte, toate, 
din aceeași categorie sufletească -culturală mai bine, dacă se poate 
întrebuința acest cuvânt. Când le citim, toate schiţele lui Caragiale sunt de 
aceeași natură, au același aer, în ele e vorba de același lucru. Și acest lucru 
este ridicolul ce rezultă din neasimilarea civilizaţiei, din spoiala de 
civilizaţie, din contrastul dintre pretenţie și realitate, din amestecul de 
civilizaţie și barbarie -- amestec manifestat în idei, în simţiri, în purtări și în 
limbaj. 

Limbajul, dialogul este partea esenţială a acestor schiţe. 

Mai întâi, pentru că ele sunt foarte dramatice -- Caragiale fiind mai 
înainte de toate un dramaturg -- și în genul dramatic limbajul are tot rolul: 
prin el se zugrăvește personajul. Şi apoi pentru că limbajul, prin incoerenţa 
și împestriţarea lui, e de ajuns, el singur, să ne arate și incoerenţa ideilor 
unei societăţi informe, ori în stare de formare, și acel amestec de civilizații, 
redat prin amestecul de cuvinte vechi și nouă, stropșite, schimonosite ca și 
ideile pe care le prezintă. Dar toate personajele schițelor sale fac parte din 
clasele noi, din acele categorii de oameni, care au primit formele noi și le 
reprezintă, le exercită. Burghezimea mică muntenească, burghezimea mare, 
funcţionarii mici și mari, gazetarii etc. Şi de toate acestea cine este vinovat? 
Cine a făcut aceste lucruri? Desigur, patruzecioptiștii, liberalismul. Așa că, 
în critica mahalalei, Caragiale critică tot liberalismul, numai cât nu direct, ci 
în efectele lui. Cu dispariția patruzecioptismului, la 1884, dispare și critica 
acestui patruzecioptism. Dar efectele lui rămân, și critica lui Caragiale, 
acum, se îndreaptă asupra acestor efecte. 

Este interesant cum se oglindește în opera lui Caragiale infuziunea 
"civilizaţiei" noi în diferitele pături sociale. Şi aceasta apare clar, dacă 
observăm cum se contagiază diferitele personaje de limbajul cel nou, 
simbolul formelor noi, neasimilate cu adevărat. Această infuzie, de care 
vorbim, și care vine de sus, de la conducători, se face pe lângă altele, mai cu 
seamă prin politică, prin propaganda principiilor patruzecioptiste în presă 
mai ales -- și prin literatura cea proastă. O noapte furtunoasă e caracteristică 
din acest punct de vedere. lată, de pildă, Chiriac. In convorbirea lui cu Nae 
Ipingescu și cu Jupân Dumitrache, unde e vorba de afaceri publice, de gardă 
națională și de celelalte, de "izirciţ", de "rezonul la așa motiv” etc., el 
vorbește în limbajul cel nou ridicol. In vorbirea lui însă cu Veta, unde 
Chiriac nu mai este un ruaj al "statului", unde nu mai este vorba de afacerile 
publice, de formele noi -- acolo el vorbește curat românește și numai ici și 
colo întrebuinţează câte un cuvânt nou, ridicol. Această apariţie rară a 
cuvintelor ridicole, acolo unde nu e vorba de afacerile publice, este o 
contagiune. Limbajul lui Chiriac, calfă de cherestegiu, se contagiază de 


limbajul lui Chiriac, sergent în garda civică și cititor al Vocii patriotului 
naţionale. Şi iată-l și pe Spiridon. El e candidat de calfă, de sergent în garda 
civică și de cititor al Vocei. El vorbește curat, dar, de pe acum, a învăţat și el 
câteva expresii de la anturajul său. Vorbind de Rică, el știe să-l numească: 
"persoana în chestie", "persoana madam Ziţei" etc. E interesant să 
comparăm pe Veta cu Ziţa. Ziţa a învăţat la pension, e o "fată romanţioasă", 
citește romane de senzaţie -- "Dramele Parisului, câte au ieșit, toate le-am 
citit", zice ea. Așadar, ea a venit în... serioasă atingere cu "civilizația". Și 
limbajul ei este cum îl știi: "pamplezir”, "alevua", "monșerul meu" etc. Veta 
însă, care se vede că n-a învăţat la pension, că nu citește romane, care e 
romanțioasă într-un chip foarte practic -- ea vorbește curat românește, ca și 
Chiriac în ipostazul lui de calfă, dar e contagiată și ea de limbajul nou, 
presură ici și colo câte o expresie nouă, căci Veta, deși nu face politică, ci 
gospodărie în marginea Bucureștilor, suferă și ea influenţa anturajului ei: a 
lui Jupân Dumitrache, a lui Chiriac, a Ziţei. 

Așadar: pastruzecioptiștii au creat pe Rică Venturiano, "redactorul" 
ziarului pe care-l citește Jupân Dumitrache; Rică a creat, prin ziarul său și 
prin discursurile sale, pe Jupân Dumitrache; Jupân Dumitrache creează, prin 
influenţa sa, pe Veta. Pe de altă parte, aceiași patruzecioptiști, aducând 
cultura străină, au creat pe autorii de mahala și pe organizatorii de 
pensioane; aceștia au creat pe Ziţa; Ziţa creează pe Veta. lată lanţul. 

Această "civilizaţie", așadar, străbătând de sus în jos, a dat un aspect 
ridicol tuturor claselor, și acest ridicol este mahalaua pe care o zugrăvește 
Caragiale, mahalaua sufletească, recrutată din mai toate clasele. Numai 
boierimea, care a avut vreme și posibilitate să-și asimileze, în formă, 
această civilizaţie; și țărănimea, la care încă n-a ajuns, sau nu ajunsese 
"civilizaţia" aceasta pe vremea lui Caragiale, numai aceste clase nu i-au dat 
contingent în opera lui satirică -- și, bineînţeles, nici intelectualii adevăraţi. 
Acum, evident, această "civilizaţie" străbate tot mai jos în păturile sociale: 
cu cât străbate mai jos, cu atâta unele pături sociale de sus pierd aspectul 
ridicol și cu atâta alte pături mai de jos, influențându-se de această 
civilizaţie, iau la rândul lor acel aspect. 

Să ne oprim acum puţin, în treacăt, asupra câtorva categorii de personaje 
din schiţele lui Caragiale, spre a vedea cum zugrăvește el această "mahala", 
sau, mai bine, ce zugrăvește, ce aspecte i-au izbit mai mult, ce învinuire 
aduce el acestei mahalale, de ce lucru, deci, face el răspunzător liberalismul 
român. În sfârșit, cu alte cuvinte, spre a vedea ce sunt și cum sunt aceste 
clase noi, pe care se întemeiază formele noi în care trăim. 

Mai întâi, acum, în schiţele sale, Caragiale zugrăvește mai mult clasa 
mijlocie -- și mai rar celelalte categorii zugrăvite în Scrisoarea pierdută. 
Bucăţi ca Highlife, ca Five o'clock, ca Telegrame etc., în care să 
zugrăvească pe "stâlpii puterii”, sunt într-o proporţie redusă. In majoritatea 
schițelor sale, personajele sunt mai ales funcţionarii de toate felurile, care 


formează de fapt, în mare parte, mica noastră burghezie. Acești oameni se 
numesc, mai toţi, Ionescu, Georgescu, Vasilescu, Popescu, Protopopescu, 
Iconomescu, adică oameni "fără strămoși", cum se zice, feciorul lui Ion, al 
lui Gheorghe, al lui Vasile, feciorul popei, al protopopului, al iconomului 
etc. 

Aceste nume sunt foarte caracteristice. Ele arată mai întâi joasa extracţie 
a personajelor -- invazia straturilor celor mai de jos în viaţa socială -- și 
apoi lipsa de personalitate a acestor personaje, insignifienţa lor -- caracterul 
de turmă. Aceste personaje, ridicate spre suprafaţă, sunt pasta amorfă pe 
care formele noi lasă aceeași pecete, pocită și vulgară. 

Şi, mai întâi, toată această turmă este lipsită de interesele adevărate ale 
vieţii, umplându-și în chip mizerabil golul sufletesc, de ființe dezrădăcinate, 
cu tot felul de îndeletniciri fără rost. lată familia care se zbuciumă să 
petreacă o zi la Sinaia (Tren de plecare), zbucium din care nu profită decât 
doar madam' Georgescu, care ascultă, noaptea pe lună, "menuetul lui 
Pederaski", cântat de ofiţerul de administraţie Mișu. Ori, iată, mai 
caracteristic, acei oameni (De închiriat) care, în lipsă de altceva, de alte 
evenimente, se mută din jumătate în jumătate de an, fără alegere, în case și 
mai rele decât cele unde au stat -- stare sufletească ce culminează în acea 
hazlie întâmplare a celor două cucoane care au case alăturea, făcute absolut 
la fel, și care, după ce oftează luni întregi că nu-și pot închiria casele și 
invidiază pe toţi cei ce se mută cărânduși penibil cioburile, sfârșesc prin a 
se muta una în locul alteia! Această schiță mai simbolizează și 
nestabilitatea, lipsa de viaţă așezată, zdruncinul rezultat din introducerea 
formelor noi. In altă schiță, Caut casă, Caragiale simbolizează această lipsă 
de viaţă aşezată, prin casele de închiriat din București și, ca contrast, ca 
simbol al vieţii așezate de altădată, evocă, cu atâta poezie, casa 
gospodărească de modă veche, din Ploiești, în care și-a petrecut copilăria 
sa, casa lui Hagi Ilie (observați numele!), cu ogradă, cu grădină, cu cerdac 
mare, cu lilieci. 

Această pătură socială e apoi și proastă. Prostia aceasta, mai ales, 
formează obiectivul satirei lui Caragiale. Atâţi "amici" din opera sa, Lache, 
Mache, Tache, stăpâni pe câteva cunoștințe banale și nerumegate, exprimate 
într-un stil ridicol de incoerent și într-o limbă ridicol de împestriţată, umplu 
paginile cele mai frumoase ale lui Caragiale. Citiţi, de pildă, minunata O 
lacună... 

Prostia aceasta, lipsa de cultură, mahalagismul acesta, Caragiale ni le 
arată și sub haina bogăției. In Five o'clock, barbaria și vulgaritatea unor 
mahalagioaice ordinare se desfășură într-un palat luxos, plin de obiecte de 
artă scumpe. Mai mult decât oricare alta, această schiță ne arată cât e de 
ușor să-ţi asimilezi partea materială a civilizaţiei, dar cât e de greu s-o 
asimilezi pe cea sufletească. Ce n-avem noi? Toate instituţiile, toate darurile 
tehnicii moderne, dar cine reprezintă acele instituţii! Cine se folosește de 


acele daruri! Gândiţi-vă cât geniu omenesc presupune un tren, și cine, ce 
barbar primitiv se lăfăiește într-un vagon-restaurant, în expresul care vine 
de la Vârciorova la București. 

Această pătură socială e și adânc imorală, Caragiale are trei schițe 
(Cadou, Diplomaţie, Mici economii), în care ne arată cum bărbaţii își vând 
femeile fie pentru bani, fie pentru protecţie, adică tot pentru bani. Şi le vând 
în modul cel mai natural, așa că am putea zice că inferioritatea lor 
sufletească merge până acolo, încât ei nu sunt imorali, ci, mai jos, amorali. 

Aceeași imoralitate, căptușită cu prostie, caracterizează și presa, acea 
instituție care este școala oamenilor maturi și care e menită să formeze 
opinia publică (Boris Sarafoff!, Sinuciderea din str. Fidelităţii etc.). 

Şi aceștia formează publicul român, clasa conștientă a ţării, "ţara legată"! 
Aceștia sunt clasele noi, create de liberalism! lată opera liberalismului, 
masă pe care se sprijină organizarea statului român modern! -- pare a zice 
Caragiale. 

Am văzut că, dacă în O scrisoare pierdută Caragiale ne arată pe 
conducători, în O noapte furtunoasă, în persoana lui Jupân Dumitrache, 
Caragiale ne arată pe cetățeanul care formează masa noului regim. Dar 
Jupân Dumitrache e un om simplu, el cunoaște câteva fraze generale ale 
"demagogiei" liberale. El reprezintă mai mult temperamentul masei 
anonime. lată însă acum, mai târziu, pe cetăţeanul conștient, pe omul care 
se preocupă de toate problemele la ordinea zilei, pe acel care nu-și dă votul 
deloc în necunoștință de cauză, pe un om care are puterea critică de a găsi 
neajunsurile tuturor partidelor. E un alegător ideal, un om care nu va vota, 
care nu va delega la conducerea ţării pe orișicine, ci numai pe cine, în urma 
maturei sale judecăţi asupra "situaţiei", îl va socoti vrednic să descurce 
lucrurile și să conducă cu dibăcie carul Statului. E "amicul Nae", eroul din 
geniala schiţă a lui Caragiale intitulată Situaţiunea. Amicul Nae nu e numai 
un tip psihic, caracterizat prin aceea că, în momentul când îi naște femeia, 
interesul lui cel mai arzător este "situaţiunea" ţării, ci și, și mai ales, un tip 
social, tipul mijlociu al cetățeanului alegător care-și spune cuvântul său în 
mod conștient. Da, da! Toți fac politică conștientă acum, toți au "opiniuni”. 
În admirabila sa schiță Atmosferă încărcată, oricât se căznește un biet om 
pașnic să scape teafăr într-o zi de furtună politică, nu poate izbuti să nu fie 
înjurat din toate părţile, căci în toate părţile dă peste oameni, cunoscuţi sau 
necunoscuți, care au "opiniuni" și care-l înjură pentru opiniile pe care nu le 
are, ori pentru că n-are opinii. 

Desigur că marele nostru satiric nu e un om bun. O spun aceasta fără 
grijă, căci sunt convins că pentru el aceasta nu e un blam. Să mă explic în 
ce constă răutatea lui Caragiale. Pe Caragiale, în opera sa cu caracter social, 
nu-l inspiră decât răul. Muza sa este răutatea, vulgaritatea și prostia 
contemporanilor săi. Şi nu că vede lucrurile mai rele decât sunt, dar el nu 
vede decât răul. În opera sa socială el n-a zugrăvit decât stupiditatea 


omenească. Dar se va zice: "Așa e societatea pe care a zugrăvit-o. Fiind 
obiectiv, n-a putut s-o zugrăvească decât rea". Dar nu e așa. Oare Miticii, 
Georgeștii și Protopopeștii n-au nimic omenesc în ei? Să fie ei numai proști, 
răi şi, în cazul cel mai bun, sterilizaţi de adevăratele sentimente omenești? 
Am putea răspunde, mai întâi, că nu se poate să existe oameni care să n- 
aibă nimic omenesc. În opera cea mai naturalistă ori realistă cu putinţă, în 
opera lui Tolstoi, nu e nici un om numai rău (după cum nu e nici unul numai 
bun). Apoi, am putea să aducem ca mărturie oamenii vii, din viaţa reală. 
Există asemenea oameni, numai răi, cum ni-i zugrăvește Caragiale? 

Să amintim de bucata dlui Brătescu Întâmplare, în care un Mitică, un tip 
de-al lui Caragiale, cu aceeași mentalitate și stil, se arată un om cu 
sentimente atât de adânci și adevărat omenești, încât, cu un erou 
caragialian, schiţa dlui Brătescu stoarce lacrimi cititorilor. Tot așa Un om 
etc. Dar dl Brătescu are alt temperament, și deci altă viziune. 

Dar chiar și Caragiale are o bucată, o singură bucată, în care se vede 
măcar o licărire de bunătate în sufletul 

Miticilor. E Inspecţiune. In această schiță apar câţiva Ionești și Mitici, 
plini de milă pentru soarta unui casier, care dispare de frica unei inspecții ce 
trebuia să aibă loc a doua zi. Dar s-ar putea zice: "Caragiale e un satiric, și 
ca satiric n-a avut, n-a trebuit să aibă în vedere decât ceea ce merită 
satirizat, deci numai defectele, și nici o calitate”. Am putea răspunde că, 
într-o satiră, biciuindu-se defectele într-un om rău, sau în mai mulţi, pot 
încăpea și alte personaje, care să nu fie rele. Și am putea dovedi cu atâtea 
opere satirice din literatura universală. 

Dar să zicem că e așa, că un satiric nu aude în scenă decât defectele, 
decât ceea ce merită disprețuit. Caragiale însă a scris și bucăţi de altă 
natură, nu numai satire. A scris nuvele, o dramă etc. Există în el un singur 
personaj simpatic luat din clasele noi, ori, în general, din clasele de sus? 
Afară de femeia din Păcat, care se îndrăgostește de seminarist și care 
trebuia numaidecât să fie simpatică, pentru economia nuvelei, și care încă 
face parte din aristocrație, din clasa de care Caragiale nu și-a bătut joc? 

Nu! nu! Caragiale urăște ori disprețuiește prea mult clasa burgheză, 
clasele noi, ca să poată vedea în reprezentanţii ei acel "grăunte de aur", care 
se găsește în orice om și de care vorbește nu știu ce scriitor. După cum nu 
găsește nimic bun și folositor în formele noi, tot așa el nu poate vedea nimic 
bun în indivizii care susțin ori reprezintă aceste forme. El urăște atât de 
mult clasa cea nouă, încât o prigonește, cum s-ar zice popular, până-n 
pânzele albe, până în copiii ei mici, care sunt antipatici (Domnul Goe, 
Vizită). Dacă n-am ști că, prin Domnul Goe și prin Vizită, Caragiale 
satirizează o clasă socială, dacă n-am ști că aceste două bucăţi sunt tot 
literatură socială (și nu psihologică), atunci faptul că, de câte ori Caragiale a 
zugrăvit în schiţele sale copii, i-a zugrăvit cu antipatie, ne-ar îndritui să 
credem că marele nostru scriitor nu numai că nu e om bun, dar că e chiar un 


om foarte rău, că în aceste schițe se răzbună de neplăcerile ce le-o fi avut de 
la copii, care, prin neastâmpărul firesc al vârstei lor, nu pot fi decât 
plicticoși și antipatici, când nu-i iubești. Dar nu, încă o dată: în aceste două 
schiţe e vorba tot de clasa mizerabilă, pe care el o urăște și o disprețuiește 
atât de mult! Ba chiar și Bubico să nu se creadă că arată antipatia lui 
Caragiale pentru câini: Bubico e copilașul unei mahalagioaice, și ceea ce-l 
agasează pe Caragiale e plăcerea mahalagioaicei, exprimată prin acele 
gingășii: "zăhărel", "lăptic"... 

* 


Dar în numele cui se ridică Caragiale împotriva acestei lumi noi, 
creaţiune a liberalismului? In numele cărei concepții, cărui sentiment? Şi, 
fiindcă e vorba de o anumită stare de lucruri, de o anumită clasă, în numele 
cărei stări de lucruri, a cărei clase se ridică Caragiale, când ia biciul să 
lovească noua stare? 

Ştiu că dl Maiorescu a afirmat, cu o siguranţă absolută, absenţa oricărei 
tendinţe "politice" din comediile lui Caragiale: 

"Căci pentru orice om cu mintea sănătoasă -- zice d-sa -- este evident că 
o comedie nu are nimic a face cu politica de partid; autorul își ia persoanele 
sale din societatea contemporană cum este, pune în evidenţă partea comică 
așa cum o găsește, și același Caragiale, care astăzi își bate joc de fraza 
demagogică, și-ar fi bătut ieri joc de ișlic și tombateră și își va bate joc 
mâine de fraza reacționară..." 

Lucru pe care îl spune și dl Gherea, când, bănuind lui Caragiale lipsa 
unui "ideal înalt" -- care ar fi dat operei sale o mai mare valoare --, declară 
că: "dl Caragiale e indiferent în materie politică”. 

Dacă e "indiferent în materie politică”, atunci pentru ce Caragiale n-a 
satirizat, măcar o dată, o singură atitudine reacționară? Dl Maiorescu zice 
că ieri Caragiale șiar fi bătut joc de ișlic și tombateră. Aici e vorba: ieri! 
Poate că ieri și-ar fi bătut joc de ișlic și tombateră, dacă ieri, când încă nu se 
introdusese liberalismul, Caragiale ar fi fost nemulțumit de ișlic și de 
tombateră și dacă, poate, ar fi sperat și el în viitorul liberalism. Dar e vorba 
de azi, când s-a introdus liberalismul și când acest liberalism avea un 
adversar, pe restul ișlicului și al tombaterei de ieri. Azi Caragiale nu și-a 
bătut joc decât de "demagogismul" liberal. "Ieri", "azi" și "mâine" ale dlui 
Maiorescu n-au alt rost decât să încurce chestia! 

Şi apoi -- și în acest moment mă mir mai mult de dl Gherea -- e cu 
putinţă ca tocmai un om de impresionabilitatea, de vioiciunea, de 
inteligența extraordinară a lui Caragiale să n-aibă nici o opinie asupra vieţii 
sociale și politice din ţara sa? Cum, când și cel din urmă conţopist își are 
"soluţiile" sale, un om cu o atât de intensă viaţă intelectuală, ca marele 
nostru scriitor, să nu aibă nici o opinie în această "materie"? 

Că marele nostru satiric n-a fost "indiferent în materie politică" și că, 
dacă n-a avut "un înalt ideal", cum zice dl Gherea, adică un ideal 


revoluționar, a avut totuși un ideal înrudit cu idealul conservator, poate 
reacționar, cred că am arătat în cele ce preced. 

Mai important este să întrebăm (cum am făcut și când a fost vorba de 
Eminescu etc.) de unde izvorăște atitudinea lui Caragiale, ce interese 
nesocotite ori jignite, ce dureri vorbesc în satira lui? Interesele claselor de 
jos ori interesele boierimii vechi? Căci aceste clase extreme de la baza și 
din vârful piramidei sociale au fost jignite de noua stare de lucruri, care a 
favorizat clasele de la mijlocul piramidei, ca să isprăvim vorba tot cu 
această banală comparaţie. 

Răspunsul nu e tot atât de ușor de dat, ca în privinţa lui Eminescu și a 
celorlalți, deoarece aici nu mai avem de a face cu un teoretician, ci cu un 
artist obiectiv care satirizează, dar care n-are cum arăta în numele cui 
anume satirizează. 

Am putea să părăsim opera și să găsim un răspuns în activitatea sa 
politică. Dar nu acesta poate fi metodul nostru, căci voim să ne întemeiem 
mai ales pe scrisele autorilor. Şi dealtmintrelea, Caragiale n-a avut vreo 
activitate politică pronunţată. El a fost cândva, în vremea ce ne interesează, 
junimist, dar aceasta, dacă ne arată atitudinea sa politică antiliberală -- lucru 
ce-l cunoaștem din opera analizată mai sus --, nu ne poate spune nimic în 
privinţa intereselor sociale ce au vorbit în satira sa, căci între junimiști, cum 
am văzut aiurea, pe lângă reprezentanţii claselor boierești, au fost mulţi care 
reprezentau clasele de jos, lovite de noua stare de lucruri și care au fost 
atrași de junimism nu din pricina soluţiilor junimismului, ci din pricina 
criticii ce o făcea junimismul stării noi de lucruri. Intre aceștia am văzut că 
a fost și Eminescu. 

Caragiale, cândva după 1890, a cochetat puţin cu socialismul. Mi se pare 
că a ţinut și o conferinţă la clubul socialist din București. Aceasta ne-ar 
spune ceva: intelectualii de după 1880, reprezentanţi ai intereselor claselor 
de jos, știm, au fost ori junimiști, ori socialiști, cum am arătat mai sus. Şi 
dacă junimistul Caragiale a oscilat un moment spre socialism, poate am 
putea avea dreptul să concludem că el a fost un junimist de categoria a 
doua, de categoria lui Eminescu. La această încheiere ne-ar duce și faptul că 
Caragiale n-a făcut parte nici din clasa boierească (ca dl P. Carp), nici din 
cea a mandarinatului profesiunilor liberale (ca dl Maiorescu). 

Dar avem o dovadă, indirectă, ce e drept, chiar în opera sa literară, că 
marele nostru satiric face parte din categoria Eminescu, dintre intelectualii 
îndureraţi de mizeria claselor de jos și în special a țărănimii. 

Cariera literară a lui Caragiale se împarte în trei perioade: întâia e a 
comediilor, în care atacă liberalismul; a doua, de care încă n-am vorbit, e a 
Năpastei, a Făcliei de Paști și a nuvelei Păcat; a treia, a Momentelor etc., 
când satirizează mahalaua, produs al liberalismului. Această operă întreagă 
se poate clasifica, apoi, în două categorii: în perioada întâi și a treia, 
Caragiale e un scriitor satiric; în perioada a doua, e un scriitor tragic. Mai 


departe: ca satiric, Caragiale e un pictor de moravuri; ca tragic, un pictor de 
stări sufletești, cu alte cuvinte, satira lui e socială, tragedia lui e psihologică. 

În Năpasta $ și în Păcat, personajele sunt luate din clasa ţărănească. 
Niciodată în opera sa tragică el n-a luat personaje din clasele noi, din 

"mahala". În operele lui satirice, dimpotrivă, niciodată n-a luat personaje 
din clasa țărănească. 

Așadar, Caragiale nu și-a bătut joc niciodată de țărănime; iar când a scris 
tragedii, niciodată n-a crezut că clasele noi merită onoarea de a servi ca 
material pentru tragedie -- pentru sentimentele puternice, serioase, grave. 
Această onoare a făcut-o numai clasei țărănești, nici măcar celeilalte clase 
simpatice, boierimii. Acest lucru, singur, ar fi poate de ajuns ca să ne arate 
încotro a fost îndreptată simpatia lui Caragiale, în numele cui, al căror 
oameni adevăraţi a făcut el procesul claselor noi. 

Dar nu e numai atât. Acest om care, cum am văzut, când e vorba de 
clasele noi nu ne apare ca un om bun, care nu a putut vedea, ca dl Brătescu- 
Voinești, acel "grăunte de aur" în exemplarele din acele clase, când e vorba 
de tărănime, şi numai atunci, îl vedem într-o atitudine de simpatie pentru 
tipurile sale. In Dăomnult Goe, în Vizită etc. se știe cu câtă antipatie 
zugrăvește Caragiale pe copii, pe mame, raporturile dintre copii și mame -- 
din clasele ce formează "mahalaua". Acum iată începutul nuvelei Păcat: 

"Un băietan voinic -- barba de-abia-i mijește, și sub căciula de oaie părul 
creţ și des... și niște ochi blânzi -- și mintos tânăr. Când a plecat de-acasă să 
meargă la București, p-atâţia ani în școli, mama lui -- de treabă femeie! -- l- 
a sărutat de-atâtea ori, i-a potrivit părul, i-a netezit căciula și iar l-a sărutat, 
Și i-a zis: 

-- Niţă, mamă, te duci frumos și sănătos: să-ţi ajute Dumnezeu și Maica 
Domnului să-mi vii înapoi tot așa! 

Şi cât era de cuminte bătrânica, nu s-a mai putut stă pâni... a biruit-o 
plânsul. De multe ori a dat el să plece, și ea l-a ţinut să-l mai mângâie 
încă...” etc. 

Ce departe suntem de toate personajele și întâmplările din Momente! Ce 
lume deosebită aici! 

Desigur, Caragiale nu idealizează pe ţărani. Nu toţi sunt buni, dar chiar 
când sunt răi sunt oameni adevăraţi. Dragomir din Năpasta e un asasin -- 
nu-i vorbă, un criminal pasional! Ileana din Păcat e o ființă crudă. Dar 
nimene nu e ridicol! Caragiale n-a găsit, n-a văzut, nu l-a lăsat inima să 
vadă ridicolul în viața țărănimii, cum n-a găsit, n-a văzut, nu l-a lăsat inima 
să vadă ceva omenesc în viaţa claselor noi. 

Dar să mergem mai departe. Și în Năpasta și, mai cu seamă, în Păcat, 
Caragiale pune față-n faţă țărănimea cu clasele orășenești. Când toată 
"societatea" dintr-un orășel, senatori, magistrați, ofițeri, burghezi, își fac o 
plăcere proastă și crudă din scalâmbăturile nerușinate ale perversului 
vagabond orfan, în vârstă de vreo opt-nouă ani, Mitu Boierul, numai "o 


țărancă bătrână, care e-n rândul întâi al spectatorilor, rușinată de refrenul pe 
care copilul i-l aruncă ei cu o intenţie diabolică", își caută loc să scape de 
privirile întoarse asupra-i și singură ea, plină de milă, "se-nchină și zice 
depărtându-se: 

-- Cine ştie ce păcate! Să ferească Dumnezeu pe orice copil." 

Şi pe când "oamenii de societate", lacomi de acest spectacol infam, 
încurajează pe micul pervers ("Domnul senator îl tratează cu cafea și rom, 
alt "amic" îl mai îmbie încă cu un păhărel... și încă unul..."), numai un preot 
de sat, popa Niţă, "cu pumnii încleștaţi, se sui pe trotuar și apostrofă, cu 
accentul celei mai mari indignări pe cei ce râdeau: 

"E păcat, domnilor! gândiţi-vă! Creștini!... Frumos!... 

Mare păcat!" 

Şi popa Niţă, să se bage de seamă, nu știa încă cine e 

Mitu Boierul. 

Dar mai este un lucru -- atât în Năpasta, cât și în 

Păcat --, un lucru care îi stă la inimă lui Caragiale, căci îl utilizează în 
ambele bucăți și îl prezintă cu multă insistenţă și cu o indignare abia 
conținută de obiectivitatea ce-i impun condiţiile artei. Acest lucru e justiția 
celor de sus faţă de țărănime. 

In Momente, unde e vorba de clasele noi, când atinge justiţia, ca în Boris 
Sarafoff!, Caragiale numai o ridiculizează. Ce-i pasă, pare-că, de chipul 
cum se face justiția între dânșii, cei din "mahala"? Când e vorba însă de 
țărănime, Caragiale nu mai râde. 

Cine n-a tremurat de indignare, ori n-a plâns de milă, la Năpasta, de 
suferințele bietului Ion nebunul, victimă a unei erori judiciare, căruia i s-au 
smuls prin bătaie, la instrucţie, mărturisiri neadevărate, care l-au dus la ocnă 
și la nebunie? 

Dar în Păcat Caragiale insistă pe larg asupra injustiţiei justiţiei, când e 
vorba de țărani, făcând o critică socială amară. Și, în același timp arătând 
imoralitatea și venalitatea justiţiei lor, celor din oraș, față cu cinstea și 
omenia celor de la sate, mai arată încă o dată, și prin aceasta, infamia celor 
de sus față cu cei de jos, își mai arată încă o dată antipatia faţă cu unii și 
simpatia față cu ceilalți. 

Şi, în adevăr, pe când Popa Niţă face o faptă bună și morală, strângând 
băietul de pe drumuri, "societatea bună" din oraș, privată de o "plăcere", 
găsește în procuror, privat și el de această plăcere, unealtă prin care să se 
răzbune împotriva popei că le-a răpit această distracţie. Şi procurorul, în 
numele legii, răstindu-se la popă, cât pe ce să "scape" pe Mitu de abuzul ce- 
] făcuse popa, răpindu-i libertatea de a muri beat sub un gard, dacă 
cumătrului Cuţitei, om cunoscător cum stau lucrurile la târg, nu i-ar fi venit 
buna idee de a învăţa pe popă să conrupă prin bani "integritatea" 
procurorului. Atunci acesta nu numai că se înmoaie, dând procesului-verbal 
o altă încheiere, în favoarea popei, ci ţine și un discurs, la masă, lăudând 


"Caritatea" popei -- "acestui om de bine"... (Mai târziu, procurorul acesta 
devine prefect, reprezentantul, deci, în judeţ al puterii centrale, al statului 
român modern.) 

Dar în această nuvelă, Caragiale înnegrește pe conducători cu tot negrul 
paletei sale, numai ca să facă cât mai teribil contrastul dintre omenia celor 
de la ţară și ticăloșia conducătorilor. Lui Caragiale nu-i este de ajuns că 
procurorul e atât de vulgar venal; el mai introduce în nuvelă și pe poliţaiul 
orașului, care e un escroc laș: când preotul se duce la prefect (fostul 
procuror) pentru a-i cere un serviciu, și când leșină, poliţaiul, în timpul 
leșinului, îi fură din buzunar punga cu bani, cu banii pe care preotul îi 
adusese ca să câștige favoarea prefectului. Dacă din punct de vedere artistic 
această îngrămădire de infamii poate e un defect -- și o lipsă de realism --, 
apoi din punctul de vedere al concepţiei sociale a lui Caragiale ea e foarte 
interesantă, foarte caracteristică și foarte elocventă. 

Antipatia pentru clasele de sus și simpatia pentru țărănime Caragiale le-a 
exprimat și direct, o singură dată, în unicul său articol politico-social, din 
care am mai citat, Politică și cultură. 

"această lume de strânsură ăclasele de susî mișună aci deasupra unui 
element etnic hotărât. Sub tot acest Babel există o limbă românească, care- 
și are geniul ei; sub toată această vultoare, vecinic mișcătoare, există un 
popor statornic, care-și are calităţile și defectele lui specifice, bunul lui 
simţ, o istorie plină de suferinţe, nevoi, simţiri și gândiri proprii”. 

Încă o dată: din viaţa acestui popor a extras el tragedia, din viaţa 
"strânsurii", comedia vieții românești. 

Amintesc, în treacăt, și cele spuse de Caragiale acum, în 1907..., în 
broşura sa, în care dă ca soluţie desfiinţarea stării actuale și chemarea țării 
ca să spună ea ce vrea -iasă ce-o ieși din voinţa ei... 

Din toate acestea, la un loc, se pare că am avea dreptate, dacă am 
conclude că junimistul Caragiale a satirizat în opera sa noua stare de lucruri, 
mișcat de "suferinţele și nevoile" claselor de jos, îndeosebi ale ţărănimii. 

„Îndeosebi ale țărănimii, căci mica burghezie din 

Muntenia, mai ales din orașele "revoluţionare" București și Ploiești, a 
fost un instrument în mâinile patruzecioptiștilor și a căpătat imediat și ea 
fizionomia și atitudinea modernă, așa cum apare în schițele lui Caragiale. 

Şi, poate, din cauză că l-a durut inima mai cu seamă de țărănime, care pe 
atunci n-avea de suferit de la evrei, și nu de mica burghezie -- poate din 
cauza aceasta Caragiale n-a fost antisemit. Dacă nu cumva din cauza, ori, și 
din cauză că, acestei puternice inteligenţe antisemitismul i-a repugnat ca o 
manifestare instinctivă, aproape zoologică; din cauză că acest nobil 
intelectual n-a voit să aibă nimic comun cu băcanul din colţ, cum se zice, 
furios că e concurat de evreii mai aprigi în lupta pentru trai. 

E inutil să mai facem aici aprecierile noastre asupra atitudinii ce a avut 
Caragiale în fața evenimentelor istorice care au transformat România, căci 


n-am face decât să repetăm ceea ce am spus despre Eminescu și despre 
socialiști. 

Caragiale reprezintă, ca și aceștia, critica socială extremă a 
liberalismului, făcută în numele celor mici și obijduiţi de formele noi. 


Încheiere 


Poporul român, în tot cursul istoriei sale, până în veacul al XIX-lea, a 
suferit influenţa culturală a unor curente orientale, afară de mici excepţii; 
cultura polonă în veacul al XVII-lea, cultura franceză a Franţei vechi la 
sfârșitul veacului al XVIII-lea. 

In veacul al XIX-lea, istoria a pus românilor următoarea problemă: 
România va rămâne mai departe o ţară orientală, semiasiatică, ori va intra în 
rândul popoarelor europene, în cultura europeană? 

Şi această problemă a fost rezolvată tot de istorie. Din diferite cauze, 
România nu s-a putut sustrage influenţei europene. Civilizaţia europeană, 
mai ales sub forma și prin influenţa franceză, a străbătut până în ţările 
noastre. A srtăbătut, ca și în restul Europei, prin presiune, prin imitație și de 
nevoie. 

Prin presiune, căci o ţară din Europa nu poate scăpa de invazia unei 
civilizaţii, care e și superioară și care tinde să dea întregului continent -- și 
chiar întregului glob -- aceleași forme politice și același fel de cultură. 

Prin imitație, căci o civilizaţie superioară fascinează, prin însuși faptul că 
e superioară. Să ne amintim de impresia ce a făcut civilizaţia europeană 
asupra lui Radovici din Golești și de schimbarea ce s-a produs în sufletul 
acestui boier de neam mare în urma acelei puternice impresii. 

De nevoie, căci civilizaţia apuseană, și mai ales sub forma franceză, se 
traducea în ordinea politico-socială prin două idei ori sentimente, fecunde și 
absolut necesare țărilor române, ruinate și îngenuncheate, prin democratism 
și naționalism. 

Ţările române erau la discreția marilor puteri vecine, și cei care simțeau 
rușinea și nenorocirea acestei situaţii -- oamenilor cu dor de a scoate 
poporul român de sub jugul acestor vecini și de a face din acest neam 
oropsit un mare popor, cu dreptul de a-și spune cuvântul său --, nu puteau să 
nu fie fascinaţi de concepţia naționalistă, datorită Franţei revoluţionare. 

lar dacă ţara era îngenuncheată de vecini puternici, apoi marea majoritate 
a ţării, elementul ei viu, acel care producea bogăţia și care păstra neatins 
spiritul naţional -- bogăţie și spirit care aveau să alcătuiască viitorul patriei 
române --, elementul acela era subjugat unei clase care îl înăbușa. Şi dorința 
spiritelor luminate de a scoate la iveală, de a pune în valoare tot ce putea da 
acest element își găsea o justificare, o teoretizare, o stea conducătoare, în 
acele concepţii răspândite de Franţa revoluţionară, numite democratism. 


Naționalismul și democratismul -- și democratismul mai ales ca mijloc 
pentru naționalism -- iată ce a făcut pe oamenii luminaţi să introducă în 
țările române cultura apuseană -- cultura care ar fi străbătut aici și fără 
aceasta, prin presiune. 

Odată ce cultura apuseană trebuia să străbată aici, din cauzele amintite 
mai sus, problema capitală ce se punea era aceea de a ști ce anume să se 
introducă din această cultură și cum să se introducă această cultură; de a 
face toate chipurile să se introducă ceea ce era necesar și să se țină piept la 
acele elemente ale culturii străine care nu ne erau necesare. 

Şi era necesar tot ceea ce putea să facă din acest popor un popor de viitor, 
și nu era necesar tot ceea ce putea să înăbușe unele însușiri fericite, specific 
naţionale. 

Cultura străină avea să pună în valoare energiile poporului, iar nu să 
atrofieze cumva unele din aceste energii. 

Ca să întrebuințăm o comparaţie cam vulgară, cultura străină avea să 
hrănească organismul viu al poporului român, făcându-l robust și apt pentru 
munca creatoare, și nu trebuia să aibă rolul acelor substanţe care, în loc să 
dea vigoare organismului, îl slăbesc, îl predestinează morţii, fie prin 
nepotrivirea cu cerinţele organismului, fie prin supraalimentaţie. 

Pentru a ști ce și cum să ne însușim din cultura străină, trebuia o mare 
putere de discernământ; trebuia priceperea și a culturii străine, și a 
împrejurărilor sociale ale ţării, și a sufletului acestui popor, și concepţia 
clară a idealului ce avea să fie urmărit. Trebuia, cu alte cuvinte, un spirit 
critic luminat, dar în același timp constructiv, care să prezideze la 
introducerea și asimilarea acestei culturi. 

Definirea acestui spirit critic, rolul lui, evoluţia lui -acestea formează 
subiectul paginilor ce preced. 

Am văzut în aceste pagini că influenţa culturii apusene s-a simţit în toate 
aspectele vieţii românești. Am stăruit mai mult asupra acelora care ni s-au 
părut mai interesante: limba, literatura, organizarea politico-socială. Şi 
credem că, vorbind de aceste aspecte ale culturii, implicit am vorbit și de 
celelalte, care se reduc toate la ceea ce s-ar putea numi moravuri, felul vieții 
sociale etc. 

Fiind fatală, dar și necesară, introducerea culturii apusene, fiind de 
absolută nevoie discernământul critic în introducerea acelei culturi, este 
evident că numai acei oameni au apucat calea adevărată, au lucrat spre 
adevăratul progres al ţării care au întrupat în ei și tendinţa de a introduce 
cultura apuseană, și spiritul critic, spiritul de discernământ, vederea clară a 
ceea ce era necesar și ce nu. 

Imitatorii fără rezervă ai culturii apusene, ca și acei care au fost numai 
critici refractari ai oricărei activităţi novatoare, au trebuit, fatal, să 
greșească. Ei n-au avut atitudinea necesară, unica necesară, pentru a face ca 
cultura apuseană să dea aici roadele cele mai bune. Cei dintâi au căutat să 


introducă și ceea ce nu trebuia, cei de-ai doilea au căutat să oprească a se 
introduce și ceea ce trebuia. 

De aceea am accentuat cu toată puterea meritul școlii critice 
moldovenești, reprezentată strălucit printr-un om rezumativ, care e Mihail 
Kogălniceanu. Acest caracter rezumativ și reprezentativ al lui Kogălniceanu 
ne apare clar, numai luând cunoștință de direcţiile și felul activităţii sale 
multilaterale: 

El vrea să avem o literatură nouă și este partizan al influenţei literaturilor 
străine, dar dă în același timp scriitorilor un îndreptar prin cronicile pe care 
le dezgroapă și prin literatura poporană. El vrea să schimbe organizarea 
țării, dar în același timp studiază istoria trecutului și starea actuală de atunci 
a ţărilor române, ca să știe ce li se potrivește și ce nu din ceea ce poate fi 
importat. Şi nu mai insist, căci am vorbit pe larg despre Kogălniceanu în 
cursul acestui studiu. 

Şi câtă vreme acest organizator al României moderne este omul care 
imprimă tuturor fenomenelor sociale concepţia sa -- până pe la 1866 --, 
spiritul novator și spiritul critic merg împreună într-o fericită sinteză. 
Vorbesc, bineînţeles, în general, căci în unele din reformele sale a fost 
nevoit să facă concesii, împotriva convingerilor sale. 

După aceea, aceste două tendinţe se separă. Liberalismul muntean, în 
manifestările lui extreme, rămâne să reprezinte spiritul novator; junimismul 
moldovenesc rămâne să reprezinte spiritul critic, negativ. Această ruptură a 
fost o nenorocire pentru istoria contemporană a României. Unii merg fără 
discernământul trebuitor; ceilalți neagă necontenit utilizarea întregii opere a 
celor dintâi. Unii merg fără un plan bine definit; ceilalți vor să rămânem pe 
loc. 

Şi cum pe loc nu se putea sta, și nu se poate sta niciodată; și cum critica 
devine expectativă și curat negativă, introducerea culturii apusene este 
lipsită de ajutorul, atât de necesar, al spiritului critic. 

"Junimea" vrea să stăm pe loc, dacă nu chiar să ne întoarcem puţin 
îndărăt. Eminescu vrea să ne întoarcem îndărăt. Socialiștii vor să sărim cine 
știe unde, în necunoscut. 

Dar nu puteam sta nici pe loc, nici merge înapoi, nici face sărituri în 
necunoscut și în imposibil. Și, deci, predi ca acelora care voiau aceste 
lucruri nu putea să fie decât o predică în pustiu. lar retragerea în expectativa 
critică a atâtor capete eminente -- absenţa atâtor capete eminente de la 
munca pentru a merge, cuminte și cu discernământ, mai departe -- și-a dat 
roadele sale. Și această absenţă, pe lângă alte lucruri, explică starea în care 
suntem astăzi. 

Căci, dacă limba literară a fost ferită de marile primejdii și urmează a se 
fixa pe încetul, poate prea pe încetul; dacă literatura românească a devenit 
autonomă de "politică" și urmează a se naţionaliza, apoi starea politico- 
socială e atât de rea, încât nu este nimeni să n-o constate cu durere. 


Şi suntem siguri că dacă spiritul novator ar fi mers alăturea cu spiritul 
critic, ca în vremea, ca în persoana lui Kogălniceanu -- spiritul novator 
îmbărbătând spiritul critic, timid prin firea sa, spiritul critic moderând 
spiritul novator, temerar prin firea sa --, suntem siguri că ţara noastră ar 
avea astăzi un alt aspect. 

Dar s-a întâmplat altfel. Se vede că așa a fost să fie... 


